IL-QORTI EWROPEA TAL-AWDITURI

12, rue Alcide De Gasperi

1615 Luxembourg

LUXEMBOURG

Tel. +352 4398-1

E-mail: eca-info@eca.europa.eu

Internet: http://eca.europa.eu

Twitter: @EUAuditorsECA

YouTube: EUAuditorsECA

Ħafna informazzjoni addizzjonali dwar l-Unjoni Ewropea hija disponibbli fuq l-Internet. Jista’ jsir aċċess għaliha permezz tas-server Europa (http://europa.eu).

Il-Lussemburgu: L-Uffiċċju tal-Pubblikazzjonijiet tal-Unjoni Ewropea, 2016

Print | ISBN 978-92-872-4256-3 | ISSN 1831-0907 | doi:10.2865/64629 | QJ-AB-16-003-MT-C
PDF | ISBN 978-92-872-4220-4 | ISSN 1977-5741 | doi:10.2865/97060 | QJ-AB-16-003-MT-N
EPUB | ISBN 978-92-872-4254-9 | ISSN 1977-5741 | doi:10.2865/583257 | QJ-AB-16-003-MT-E

© L-Unjoni Ewropea, 2016

Ir-riproduzzjoni hija awtorizzata kemm-il darba jissemma s-sors oriġinali.

Għal kwalunkwe użu jew riproduzzjoni tal-immaġni fil-Kaxxa 1 f'p. 10, għandu jintalab permess direttament mingħand id-detentur tad-drittijiet tal-awtur.

KIF GĦANDEK TAGĦMEL BIEX TIKSEB
IL-PUBBLIKAZZJONIJIET TAL-UE

Pubblikazzjonijiet bla ħlas:

•kopja waħda:
permezz tal-EU Bookshop (http://bookshop.europa.eu);

•iżjed minn kopja waħda jew posters/mapep:
mir-rappreżentanzi tal-Unjoni Ewropea (http://ec.europa.eu/represent_mt.htm),
mid-delegazzjonijiet f’pajjiżi li mhumiex fl-UE (http://eeas.europa.eu/delegations/index_mt.htm),
billi tikkuntatja s-servizz Europe Direct (http://europa.eu/europedirect/index_mt.htm)
jew ċempel 00 800 6 7 8 9 10 11 (numru tat-telefown bla ħlas minn kullimkien fl-UE) (*).

(*)L-informazzjoni mogħtija hija b’xejn, kif ukoll it-telefonati ġeneralment huma b’xejn (għalkemm xi operaturi, kabini tat-telefown jew lukandi jistgħu jitolbu ħlas).

Pubblikazzjonijiet bi ħlas:

•permezz tal-EU Bookshop (http://bookshop.europa.eu).

MT
2016

Nru 04

Rapport Speċjali

Jeħtieġ li l-Istitut Ewropew
tal-Innovazzjoni u
t-Teknoloġija jimmodifika
l-mekkaniżmi operazzjonali
tiegħu u l-elementi tat-
tfassil tiegħu biex jikseb
l-impatt mistenni

(skont l-Artikolu 287(4), it-tieni subparagrafu, TFUE)

Tim tal-awditjar

Ir-rapporti speċjali tal-QEA jagħtu r-riżultati tal-awditi tal-prestazzjoni u tal-konformità tagħha li jikkonċernaw oqsma baġitarji jew suġġetti ta’ ġestjoni speċifiċi. Il-QEA tagħżel u tfassal dawn il-kompiti tal-awditjar biex ikollhom impatt massimu billi tqis ir-riskji għall-prestazzjoni jew għall-konformità, il-livell ta’ introjtu jew ta’ nfiq involut, l-iżviluppi li jkunu għad iridu jseħħu u l-interess politiku u pubbliku.

Dan l-awditu tal-prestazzjoni ġie prodott mill-Awla IV tal-Awditjar — immexxija mill-Membru tal-QEA Milan Martin Cvikl — li tispeċjalizza fl-awditjar ta’ dħul, riċerka u politiki interni, governanza ekonomika u finanzjarja, u istituzzjonijiet u korpi tal-Unjoni Ewropea. L-awditu tmexxa mill-Membru tal-QEA Alex Brenninkmeijer, b’appoġġ mill-Kap tal-kabinett tiegħu, Antonius Moonen, Raphael Debets, Attaché u Michael Schuppan, Trainee; Paul Stafford, Maniġer Prinċipali; Maria Echanove, Kap tal-Kompitu; Alexandre Hugé, Eddy Struyvelt u Juan Vazquez Rivera, awdituri.

Mix-xellug għal-lemin: R. Debets, A. Hugé, M. Schuppan, A. Brenninkmeijer, P. Stafford, M. Echanove, A. Moonen.

Werrej

Glossarju u abbrevjazzjonijiet

Sommarju eżekuttiv

Introduzzjoni

L-Ewropa għadha lura fl-innovazzjoni

Bidla fil-fokus tal-politika tal-UE lejn l-innovazzjoni

L-Istitut Ewropew tal-Innovazzjoni u t-Teknoloġija

Il-missjoni u l-objettiv tal-EIT

Kif jaħdem?

Ambitu u approċċ tal-awditjar

Osservazzjonijiet

L-EIT huwa bbażat fuq prinċipji ġustifikattivi validi

Xi elementi ewlenin ma tfasslux b'mod xieraq

It-Trijangolu tal-Għarfien mhuwiex rifless b'mod adegwat fil-livell tal-Kummissjoni

Il-finanzjament mill-EIT, ibbażat fuq attivitajiet komplementari, huwa kunċett iddefinit ħażin

L-effett ta' lieva kklejmjat mhuwiex dimostrat u huwa implawżibbli

Il-KKI x'aktarx li ma jilħqux sostenibbiltà finanzjarja

Il-Fondazzjoni EIT (EITF) naqset milli tattira fondi addizzjonali

Il-proċess annwali ta' ftehim ta' għotja ma jħeġġiġx b'mod adegwat l-attivitajiet ta' innovazzjoni tal-KKI

L-indikaturi ewlenin eżistenti tal-prestazzjoni mhumiex adatti għal monitoraġġ effettiv

Il-parteċipazzjoni min-negozji tista' tittejjeb

Il-mudell tal-EIT ma jissettjax, b'mod suffiċjenti, miri għall-appoġġ ta' SMEs eżistenti

Ma hemmx biżżejjed sinerġiji u komplementarjetajiet konkreti

Xi elementi tal-EIT huma apprezzati ħafna: fokus fuq is-suq, perspettiva fuq terminu twil, awtonomija tal-KKI u ċ-Ċentri ta' Kolokazzjoni

Jeħtieġ li tittejjeb l-implimentazzjoni tal-mudell tal-EIT

L-EIT għadu mhuwiex kompletament awtonomu

L-EIT ma wettaqx ir-rwol tiegħu bħala investitur orjentat lejn l-impatt

Il-mekkaniżmu ta' finanzjament kompetittiv jivvalwa l-prestazzjoni b'mod insuffiċjenti

Fuq is-sħab tal-KKI, hemm piżijiet amministrattivi u tal-awditjar li huma sinifikanti

L-EIT ma għandux biżżejjed riżorsi, u fil-passat ġie mmaniġġjat ħażin

L-appoġġ finanzjarju mill-EIT huwa kkonċentrat

Il-KKI għandhom nuqqas ta' trasparenza

Il-KKI stimulaw netwerk tal-innovazzjoni u kultura intraprenditorjali, iżda sa issa bi ftit li xejn evidenza ta' riżultati tanġibbli jew ta' impatt

Il-futur

Ġew introdotti prinċipji ta' sostenibbiltà finanzjarja

Id-definizzjoni ta' Attivitajiet Komplementari tal-KKI ġiet riveduta

Se jiġu żviluppati Indikaturi Ewlenin tal-Prestazzjoni aktar sinifikattivi

L-EIT qed jipprova jinvolvi aktar pajjiżi

Attwalment, qed jiġu diskussi Ftehimiet Qafas ta' Sħubija ġodda

Konklużjonijiet u rakkomandazzjonijiet

Prinċipji ġustifikattivi

Tfassil

Implimentazzjoni u impatt

Anness I | — | Ċentri ta' Kolokazzjoni Reġjonali fl-Ewropa kollha
Anness II | — | Objettivi tal-EIT

Risposta tal-Kummissjoni

Glossarju u abbrevjazzjonijiet

Ċentru ta’ Kolokazzjoni: Imwaqqaf u mmaniġġjat mill-Komunità ta’ Konoxxenza u Innovazzjoni, Ċentru ta’ Kolokazzjoni huwa hub ġeografiku għall-integrazzjoni prattika tat-Trijangolu tal-Għarfien. Iċ-Ċentri ta’ Kolokazzjoni jipprovdu spażju tal-uffiċċji fejn l-innovaturi jistgħu jiltaqgħu fiżikament u jaħdmu flimkien.

DĠ Edukazzjoni u Kultura: Id-Direttorat Ġenerali għall-Edukazzjoni u l-Kultura fil-Kummissjoni Ewropea huwa l-fergħa eżekuttiva tal-Unjoni Ewropea responsabbli għall-politika dwar l-edukazzjoni, il-kultura, iż-żgħażagħ, il-lingwi, u l-isport. Id-DĠ Edukazzjoni u Kultura huwa l-korp superviżorju tal-EIT.

DĠ Riċerka u Innovazzjoni: Id-Direttorat Ġenerali għar-Riċerka u l-Innovazzjoni fil-Kummissjoni Ewropea huwa responsabbli għall-politika tal-Unjoni Ewropea dwar ir-riċerka u l-innovazzjoni, u l-koordinazzjoni ta’ attivitajiet relatati. Huwa jiffinanzja attivitajiet innovattivi permezz tal-Programmi Qafas, fejn dak attwali huwa Orizzont 2020.

DĠ Suq Intern, Industrija, Intraprenditorija u SMEs: Id-Direttorat Ġenerali għas-Suq Intern, l-Industrija, l-Intraprenditorija u l-SMEs fil-Kummissjoni Ewropea għandu l-missjoni li jippromwovi qafas li jiffavorixxi t-tkabbir għall-intrapriżi Ewropej. Id-DĠ Suq Intern, Industrija, Intraprenditorija u SMEs huwa responsabbli għal għadd ta’ azzjonijiet għat-titjib tal-ambjent tan-negozju, notevolment għall-SMEs, u għall-appoġġ tal-iżvilupp ta’ bażi industrijali b’saħħitha u sostenibbli li tista’ tikkompeti fil-livell globali.

EIT: L-Istitut Ewropew tal-Innovazzjoni u t-Teknoloġija.

Ewropa 2020: L-Ewropa 2020 hija l-istrateġija tat-tkabbir tal-UE għas-snin li ġejjin u għandha l-għan li lill-UE se tagħmilha ekonomija intelliġenti, sostenibbli u inklużiva.

FP7: Is-Seba’ Programm Kwadru għall-attivitajiet ta’ riċerka, ta’ żvilupp teknoloġiku u ta’ dimostrazzjoni kien l-istrument prinċipali tal-Unjoni Ewropea għall-appoġġ tar-riċerka u l-innovazzjoni matul il-perjodu 2007-2013. L-EIT ma kienx parti mill-FP7.

H2020: Orizzont 2020 huwa s-suċċessur tal-FP7. B’baġit oriġinali ta’ EUR 77 biljun matul il-perjodu 2014-2020, l-objettiv prinċipali tiegħu huwa li jiżgura li l-Ewropa tipproduċi xjenza ta’ klassi dinjija, tneħħi l-ostakli għallinnovazzjoni u tagħmilha aktar faċli għas-settur pubbliku u dak privat biex jaħdmu flimkien fit-twassil talinnovazzjoni. L-EIT huwa parti minn H2020.

Impatt: Konsegwenzi soċjoekonomiċi fuq terminu twil li jistgħu jiġu osservati wara ċertu perjodu wara l-ikkompletar ta’ intervent, li jistgħu jaffettwaw jew id-destinatarji diretti tal-intervent jew inkella d-destinatarji indiretti li jaqgħu barra l-limitu tal-intervent.

Inkubatur tan-negozju: Inkubatur tan-negozju huwa organizzazzjoni mfassla biex tappoġġa l-istabbiliment b’suċċess u l-iżvilupp ulterjuri tal-intrapriżi. Huwa ta’ spiss joffri aċċess għall-infrastruttura fiżika tan-negozji, għas-servizzi ta’ appoġġ għan-negozji mfassla apposta individwalment, u opportunitajiet ta’ netwerking.

KKI: Komunità ta’ Konoxxenza u Innovazzjoni hija sħubija awtonoma ħafna ta’ istituzzjonijiet mexxejja ta’ edukazzjoni għolja, organizzazzjonijiet ta’ riċerka, kumpaniji u partijiet interessati oħra fil-proċess ta’ innovazzjoni li tindirizza l-isfidi tas-soċjetà permezz tal-iżvilupp ta’ prodotti, servizzi u proċessi u billi trawwem persuni intraprenditorjali innovattivi.

KPIs: Indikaturi ewlenin tal-prestazzjoni jintużaw għall-kejl tal-fatturi li jkunu kruċjali għas-suċċess ta’ organizzazzjoni.

QEA: Il-Qorti Ewropea tal-Awdituri.

Riċerka bażika: Riċerka bażika hija xogħol sperimentali jew teoretiku mwettaq primarjament biex jinkiseb għarfien ġdid tal-pedament li fuqu huma bbażati fenomeni u fatti osservabbli, mingħajr ma tkun prevista xi applikazzjoni jew użu partikolari.

Riżultat: Bidliet immedjati li jirriżultaw għal destinatarji diretti fi tmiem il-parteċipazzjoni f’intervent.

Trijangolu tal-Għarfien: Il-kontribut tal-edukazzjoni għolja għall-impjiegi u t-tkabbir jista’ jittejjeb permezz ta’ rabtiet mill-qrib u effettivi bejn l-edukazzjoni, ir-riċerka, u l-innovazzjoni — it-tliet naħat tat-Trijangolu tal-Għarfien.

Sommarju eżekuttiv

I

Rabtiet dgħajfa bejn id-dinjiet tal-edukazzjoni, tax-xjenza u tan-negozju ta’ spiss jiġu ċċitati bħala waħda mirraġunijiet prinċipali għalfejn l-Ewropa għandha nuqqas ta’ prestzzjoni fl-innovazzjoni mqabbla mal-kompetituri tagħha. Maħluq fl-2008, l-Istitut Ewropew tal-Innovazzjoni u t-Teknoloġija (EIT) għandu l-objettiv ambizzjuż li jegħleb dan l-ostaklu. Il-missjoni tal-EIT hija li jsaħħaħ il-kapaċità tal-innovazzjoni tal-UE “billi jippromwovi sinerġiji u kooperazzjoni fost l-edukazzjoni għolja, ir-riċerka u l-innovazzjoni tal-għolja (ogħla) standards […], inkluż permezz tat-trawwim tal-intraprenditorija”.

II

B’baġit oriġinali ta’ EUR 3 biljun matul il-perjodu 2008-2020, l-EIT għandu rwol prominenti x’jaqdi fl-istrateġija Ewropa 2020 għal tkabbir intelliġenti, sostenibbli u inklużiv. Filwaqt li jkopri ċ-ċiklu ta’ innovazzjoni kollu kemm hu fil-livell tal-UE, mil-laboratorju sas-suq, l-EIT għandu l-għan li jlaqqa’ flimkien l-aqwa sħab kreattivi u innovattivi mill-akkademja, mir-riċerka u min-negozju biex jaħdmu flimkien fuq l-isfidi l-kbar tas-soċjetà bħalma huma t-tibdil fil-klima, l-effiċjenza enerġetika, l-innovazzjoni diġitali, is-saħħa u l-materja prima.

III

L-EIT mhuwiex ċentru tar-riċerka u ma jikkontribwix direttament għall-finanzjament ta’ proġetti individwali. Minflok, huwa jipprovdi għotjiet lill-Komunitajiet ta’ Konoxxenza u Innovazzjoni (KKI). Magħżula fuq bażi kompetittiva, il-KKI huma sħubiji awtonomi ta’ negozji, istituti tar-riċerka u universitajiet eżistenti. Huma prinċipalment iwettqu: 1) attivitajiet ta’ taħriġ u ta’ edukazzjoni, 2) riċerka kollaborattiva mmotivata mill-innovazzjoni u 3) ħolqien u żvilupp tan-negozji innovattivi.

IV

Aħna eżaminajna jekk l-EIT huwiex għodda effettiva għat-trawwim tal-innovazzjoni fl-UE. Aħna qiesna jekk il-prinċipji ġustifikattivi u t-tfassil tal-EIT jindirizzawx il-ħtiġijiet tal-komunitajiet ta’ innovazzjoni, u vvalutajna l-implimentazzjoni u l-monitoraġġ tal-attivitajiet tal-EIT. Aħna nikkonkludu li, minkejja ġustifikazzjoni valida, il-qafas operazzjonali kumpless tal-EIT u l-problemi ta’ ġestjoni tiegħu kienu ta’ impediment għall-effettività kumplessiva tiegħu.

V

Ir-raġunijiet prinċipali għat-twaqqif tal-EIT għandhom pedament sod u huma ġeneralment appoġġati mill-partijiet interessati tiegħu: rabtiet dgħajfa bejn in-negozji, l-istituti tar-riċerka u l-edukazzjoni għolja, ftit li xejn suċċess fit-twassil ta’ eżiti tar-riċerka għas-suq u nuqqas ta’ kultura intraprenditorjali kienu argumenti għall-ġustifikazzjoni tal-ħolqien tiegħu biex jindirizza dawn il-kwistjonijiet. Bis-saħħa tal-EIT, it-tliet KKI mnedija fl-2010, laqqgħu flimkien aktar minn 500 sieħeb minn madwar dixxiplini, pajjiżi u setturi. Il-KKI huma awtonomi, u dan il-fatt huwa karatteristika tal-EIT partikolarment ivvalwata mis-sħab tal-KKI. Permezz tal-EIT, il-KKI offrew opportunitajiet ġodda għattwettiq ta’ attivitajiet innovattivi, u promwovew kultura intraprenditorjali.

VI

Madankollu, l-awditu ddefinixxa bosta dgħufijiet f’kunċetti ewlenin u fi proċessi operazzjonali:

(a)il-mudell ta’ finanzjament tal-EIT jinkludi l-kunċett ta’ Attivitajiet Komplementari tal-KKI, li mhumiex iffinanzjati mill-EIT. Hemm ftit li xejn valur jew ma hemm l-ebda valur miżjud għal din il-kundizzjoni ta’ finanzjament, li bla meħtieġ jikkomplika l-monitoraġġ u r-rappurtar tal-kontribuzzjoni finanzjarja mill-EIT;

(b)l-arranġamenti prattiċi bejn l-EIT u l-KKI, bħall-modalitajiet tal-għotjiet mill-EIT lill-KKI, mhumiex adatti, filkuntest tan-natura tal-attivitajiet ta’ innovazzjoni li l-EIT għandu l-għan li jappoġġa;

(c)is-sostenibbiltà finanzjarja tal-KKI hija dubjuża. In-negozji mhumiex involuti biżżejjed fl-attivitajiet tal-KKI anke jekk il-parteċipazzjoni tagħhom kienet prerekwiżit biex l-EIT jirnexxi. Il-finanzjament mill-EIT huwa kkonċentrat fi ftit li xejn pajjiżi u f’għadd limitat ta’ sħab tal-KKI; u

(d)l-indikaturi tal-prestazzjoni u l-proċessi ta’ monitoraġġ u rappurtar ma jipprovdux stampa informattiva tarriżultati u l-impatti.

VII

Seba’ snin wara li nbeda, l-EIT għadu mhuwiex kompletament indipendenti, operazjonalment, mill-Kummissjoni Ewropea. Dan fixkel it-teħid ta’ deċiżjonijiet tiegħu. L-EIT mhuwiex l-istitut immotivat mill-impatt, li kien previst. Il-prestazzjoni tal-KKI ma titteħidx inkunsiderazzjoni biżżejjed meta l-pagament finali tal-għotja jiġi pproċessat. Qabel l-2015, l-EIT kien rarament jirrifjuta spejjeż abbażi ta’ nuqqas ta’ prestazzjoni.

VIII

Għad irid jintwera l-impatt tal-azzjonijiet ta’ rimedju mwettqa mill-Kummissjoni u l-EIT fl-2015. Il-konklużjonijiet u r-rakkomandazzjonijiet li ġejjin huma pertinenti u jeħtieġ li jiġu segwiti.

IX

Jekk l-EIT irid isir l-istitut innovattiv li jwassal għal skoperti ġodda, kif kien oriġinarjament ikkonċepit li jkun, ikunu jinħtieġu aġġustamenti leġiżlattivi u operazzjonali sinifikant ibiex il-potenzjal tal-innovazzjoni tal-UE jitrawwem aħjar. Aħna nirrakkomandaw li:

(1)il-Kummissjoni tipproponi bażi legali emendata tal-EIT lill-Parlament Ewropew u lill-Kunsill, li tkun tirrevedi lmudell ta’ finanzjament tal-EIT;

(2)il-ftehim ta’ għotja tal-EIT a) ikopri perjodu itwal mis-sena kalendarja u b) jiġi ffirmat qabel il-bidu tal-attivitajiet;

(3)l-EIT jiffoka mill-ġdid l-approċċ tiegħu lejn it-twassil tal-impatt. Għal dik il-fini, huwa għandu jfittex awtonomija akbar u jagħmel użu mill-flessibbiltà fil-bażi legali ta’ Orizzont 2020. B’mod partikolari, huwa għandu jadotta regoli speċifiċi mfassla apposta għall-ħtiġijiet tas-sħab tal-KKI. L-EIT għandu jsolvi l-kwistjonijiet tiegħu dwar il-persunal biex dan ikun jista’ kontinwament jimmonitorja l-prestazzjoni tal-KKI;

(4)l-EIT iżviluppa analiżi bbażata fuq l-impatt. L-EIT għandu wkoll jissimplifika l-proċessi ta’ monitoraġġ u rappurtar tiegħu.

Introduzzjoni

L-Ewropa għadha lura fl-innovazzjoni

01

Riċerka tal-Kummissjoni wriet li l-UE ma għandhiex kultura ta’ innovazzjoni fejn ideat tajbin jistgħu faċilment jiġu trasformati fi prodotti u servizzi ġodda. Hija naqset milli tittrasforma l-eċċellenza tagħha f’riċerka bażika għal innovazzjoni mmotivata mis-suq. Il-Kaxxa 1 tagħti eżempju ta’ dan in-nuqqas, li ssejjaħ il-“paradoss Ewropew”¹.

Kaxxa 1

Il-paradoss Ewropew — l-eżempju tal-grafen

Grafen huwa materjal ta’ struttura bbażat fuq il-karbonju li ġie skopert fl-2004 minn Andre Geim, professur tal-fiżika fl-Università ta’ Manchester. Minħabba l-karatteristiki straordinarji tiegħu (huwa eħfef mill-azzar iżda, minkejja dan, huwa aktar b’saħħtu u jżomm kapaċità termika għolja u konduttiva tal-elettriku), il-grafen għandu potenzjal enormi għal applikazzjonijiet b’firxa wiesgħa li tvarja minn apparat elettroniku bi prestazzjoni għolja sa ħżin tal-enerġija.

Sors: www.sketchport.com, © Magicalhobo, 2014. Liċenzjat taħt CC-BY

Mill-iskoperta tiegħu ‘l hawn, aktar minn 11 000 privattiva u applikazzjoni għal privattivi relatata mal-grafen ġew iffajljati madwar id-dinja. Iżda r-Renju Unit kien jirrappreżenta inqas minn wieħed fil-mija ta’ dawn, filwaqt li organizzazzjonijiet Asjatiċi ħarġu kważi żewġ terzi skont il-Cambridge IP, kumpanija tal-istrateġija għat-teknoloġija, ibbażata fir-Renju Unit.

Sors: Sarah Gordon “Red tape and cost lie behind Europe’s poor patent performance” (Il-burokrazija u l-ispiża huma l-kaġun tal-prestazzjoni baxxa tal-Ewropa fir-rigward tal-privattivi), Financial times, Diċembru 2014.

02

Biex tindirizza din il-problema, l-UE qed tistinka biex issir ekonomija bbażata fuq l-għarfien, iċċentrata fuq aġenda ambizzjuża ta’ riċerka u innovazzjoni. L-istrateġija tal-Unjoni Ewropea hija li toħloq ambjent li jiffavorixxi l-innovazzjoni li jagħmilha aktar faċli biex ideat tajbin jinbidlu fi prodotti u servizzi li jġibu tkabbir ekonomiku u impjiegi². Il-Kaxxa 2 tiddefinixxi l-innovazzjoni, li tabilħaqq hija motivatur ewlieni tat-tkabbir ekonomiku u l-ħolqien tal-impjiegi.

Kaxxa 2

Id-definizzjoni ta’ innovazzjoni

Innovazzjoni hija l-implimentazzjoni ta’ prodott (oġġett jew servizz), jew ta’ proċess, ġdid jew sinifikattivament imtejjeb, ta’ metodu ġdid ta’ kummerċjalizzazzjoni, jew ta’ metodu organizzazzjonali ġdid fil-prattiki tan-negozju, fl-organizzazzjoni tal-post tax-xogħol jew fir-relazzjonijiet esterni. Ir-rekwiżit minimu għal innovazzjoni huwa li l-prodott, il-proċess, il-metodu ta’ kummerċjalizzazzjoni jew il-metodu organizzazzjonali jeħtieġ li jkun ġdid (jew sinifikattivament imtejjeb) għad-ditta.

Attivitajiet ta’ innovazzjoni huma l-passi xjentifiċi, teknoloġiċi, organizzazzjonali, finanzjarji u kummerċjali kollha li tassew iwasslu, jew huma intenzjonati li jwasslu, għall-implimentazzjoni ta’ innovazzjonijiet. L-attivitajiet ta’ innovazzjoni jinkludu wkoll R&Ż li mhuwiex relatat direttament mal-iżvilupp ta’ innovazzjoni speċifika.

Sors: L-OECD / Il-Komunitajiet Ewropej, “Oslo manual — guidelines for collecting and interpreting innovation data” (Il-manwal ta’ Oslo — linji gwida għall-ġbir u l-interpretazzjoni ta’ data dwar l-innovazzjoni), 2005.

Bidla fil-fokus tal-politika tal-UE lejn l-innovazzjoni

03

L-inabbiltà tal-Ewropa li tibdel invenzjonijiet f’oġġetti u servizzi li jistgħu jinbiegħu wasslet lill-UE biex terġa’ tqis il-politiki tagħha dwar ir-riċerka. Tradizzjonalment, il-politiki pubbliċi tal-UE kienu kkonċentrati fuq riċerka bażika³, li hija mmotivata aktar mill-kurjożità milli minn kwalunkwe applikazzjoni potenzjali fis-suq. Is-suppożizzjoni ta’ bażi kienet li riċerka bażika tkun tistimula riċerka applikata li mbagħad tkun twassal għal innovazzjoni u kummerċjalizzazzjoni. Madankollu, dawn il-politiki ta’ spiss ittraskuraw il-kapaċità ta’ assorbiment tassuq u l-ħtieġa għal appoġġ għall-innovazzjoni meħtieġ mis-settur privat.

04

Il-Kummissjoni Ewropea għamlet enfasi akbar fuq it-tmiem taċ-ċiklu ta’ innovazzjoni bl-għan li ġġib fis-suq ir-riżultati tar-riċerka. Għall-kuntrarju tal-predeċessuri tiegħu, Orizzont 2020 (il-Programm Qafas attwali għar-Riċerka u l-Innovazzjoni) jiffinanzja espliċitament l-innovazzjoni. Strumenti pubbliċi ġodda tal-UE bħal sħubiji pubbliċi-privati (eż. l-ITK⁴), skemi ta’ self u ta’ garanzija (eż. l-RSFF⁵) u kapital ta’ riskju (eż. l-GIF⁶) ġew introdotti biex isaħħu l-innovazzjoni tal-Ewropa u biex iħeġġu aktar il-parteċipazzjoni min-negozji f’attivitajiet ta’ innovazzjoni⁷.

05

Madankollu, dawn l-inizjattivi innovattivi tal-UE ftit li xejn ħadu kont tar-rabtiet bejn il-partijiet interessati prinċipali involuti fit-“Trijangolu tal-Għarfien”, l-interazzjoni bejn ir-riċerka, l-edukazzjoni u l-innovazzjoni (ara l-Figura 1). It-tkabbir ekonomiku huwa msejjes fuq “sistema ta’ għarfien u innovazzjoni” usa’ u li tiffunzjona tajjeb, li fiha huwa kruċjali li jkun hemm interazzjonijiet produttivi bejn l-atturi innovattivi kollha. Fehim aħjar ta’ dawn ir-relazzjonijiet fi ħdan it-trijangolu tal-għarfien ħeġġeġ l-iżvilupp ta’ skema pubblika ġdida mfassla għall-appoġġ tal-ekosistema kollha ta’ innovazzjoni.

Figura 1

It-Trijangolu tal-Għarfien

Sors: Il-QEA.

06

Il-Kummissjoni ppreżentat strateġija tal-innovazzjoni b’bażi wiesgħa għall-UE, immirata lejn l-ikkonkretizzar tal-investimenti fl-għarfien fi prodotti u servizzi u pproponiet il-ħolqien ta’ korp speċifiku biex “iservi bħala ċentru ta’ attrazzjoni għall-aħjar imħuħ, l-aħjar ideat u l-aħjar kumpaniji minn madwar id-dinja kollha”⁸: l-Istitut Ewropew tal-Innovazzjoni u t-Teknoloġija (EIT) inħoloq fl-2008.

Il-logo inizjali tal-EIT

L-Istitut Ewropew tal-Innovazzjoni u t-Teknoloġija

Il-missjoni u l-objettiv tal-EIT

07

L-EIT għandu l-għan li jnaqqas il-lakuna bejn l-universitajiet iffokati fuq ir-riċerka, u l-kumpaniji orjentati lejn is-suq. Il-kunċett tal-EIT, ta’ approċċ integrat lejn it-Trijangolu tal-Għarfien, huwa mod uniku kif skema pubblika tal-UE tista’ tippromwovi l-innovazzjoni u l-intraprenditorija. Barra minn hekk, l-EIT għandu l-objetttiv espliċitu li jiffoka b’mod ċar fuq riżultati tanġibbli u benefiċċji konkreti għas-soċjetà billi “l-eżiti tar-riċerka [jiġu ttrasformati] fi prodotti u servizzi ta’ valur għoli”⁹.

08

B’baġit ta’ aktar minn EUR 300 miljun għall-perjodu 2008-2013 u EUR 2.7 biljun oriġinarjament ippjanati għall-2014-2020, l-EIT għandu rwol prominent x’jaqdi fl-Istrateġija Ewropa 2020 “li jikkontribwixxi għat-tkabbir u l-kompetittività ekonomika fl-Ewropa, b’mod sostenibbli, bit-tisħiħ tal-kapaċità tal-innovazzjoni tal-Istati Membri u tal-Unjoni biex jindirizza l-isfidi l-kbar li tiffaċċja s-soċjetà Ewropea. Dan għandu jagħmlu billi jippromwovi sinerġiji u kooperazzjoni fost l-edukazzjoni għolja, ir-riċerka u l-innovazzjoni tal-għolja (ogħla) standards u l-integrazzjoni tagħhom, inkluż permezz tat-trawwim tal-intraprenditorija”¹⁰. L-EIT issa ġie inkorporat fil-Programm Qafas attwali għar-Riċerka u l-Innovazzjoni, Orizzont 2020¹¹.

Kif jaħdem?

09

Taħt is-superviżjoni tad-DĠ Edukazzjoni u Kultura l-EIT jopera bħala korp deċentralizzat tal-UE. Il-kwartieri ġenerali tiegħu jinsabu f’Budapest. L-EIT mhuwiex ċentru tar-riċerka u ma jikkontribwix direttament għall-finanzjament ta’ proġetti individwali. Minflok, huwa jipprovdi għotjiet lill-Komunitajiet ta’ Konoxxenza u Innovazzjoni (KKI), sħubiji strutturati ta’ negozji, istituti tar-riċerka u universitajiet eżistenti (is-sħab tal-KKI). Il-KKI huma n-nukleu tal-attivitajiet tal-EIT u huma l-mezz prinċipali li permezz tiegħu l-EIT huwa mistenni jwassal l-objettivi tiegħu (ara l-Figura 2 għal stampa ġenerali tal-mudell tal-EIT).

Figura 2

Stampa ġenerali tal-mudell tal-EIT

Sors: Il-QEA.

10

Il-KKI għandhom jiżguraw li l-viżjoni u l-politiki tal-EIT jiġu kkonkretizzati f’azzjonijiet effettivi. Il-KKI jintagħżlu permezz ta’ sejħa kompetittiva bbażata fuq suġġetti ta’ prijorità b’impatt kbir fuq is-soċjetà. Ħames KKI ntgħażlu mill-EIT għal appoġġ finanzjarju — ara l-Figura 3. Kull KKI hija rrappreżentata minn organizzazzjoni awtonoma, l-Entità Legali tal-KKI biex tikkonkludi l-ftehimiet kuntrattwali mal-EIT.

Figura 3

Il-ħames KKI magħżula u ffinanzjati mill-EIT

Sors: Il-QEA/l-EIT.

11

Il-ftehim ta għotja tal-EIT jispeċifika l-kontribuzzjoni finanzjarja annwali massima u jiddefinixxi l-portafoll tal-attivitajiet li jridu jitwettqu mill-KKI għas-sena kalendarja meta l-għotja tkun ġiet iffirmata. Jeħtieġ li l-portafoll ippjanat tal-attivitajiet kollha tal-KKI jkun inkluż fi Pjan ta’ Direzzjoni tan-Negozju tal-KKI, anness mal-ftehim ta’ għotja. Dawn l-attivitajiet tal-KKI jistgħu jiġu sottodiviżi f’erba’ linji prinċipali ta’ azzjoni:

(i)edukazzjoni;

(ii)proġetti ta’ innovazzjoni;

(iii)intraprenditorija; u

(iv)spejjeż ta’ ġestjoni u spejjeż operatorji oħra tal-KKI.

12

Taħt il-linja ta’ azzjoni tal-edukazzjoni, l-EIT jiffinanzja attivitajiet ta’ edukazzjoni u taħriġ fil-livelli ta’ masters u ta’ dottorat, filwaqt li jiffoka fuq it-twassil ta’ ħiliet tal-intraprenditorija u l-innovazzjoni. Taħt it-tieni linja ta’ azzjoni, proġetti mmotivati mill-innovazzjoni jitwettqu minn konsorzju ta’ sħab tal-KKI magħżula permezz ta’ sejħa kompetittiva interna organizzata u mmaniġġjata mill-Entità Legali tal-KKI. L-għan huwa li titnaqqas il-lakuna tal-innovazzjoni bejn ir-riċerka u s-suq permezz tal-finanzjament ta’ proġetti marbuta mal-attivitajiet ta’ żvilupp tan-negozju¹². Il-linja ta’ azzjoni tal-intraprenditorija għandha l-għan li trawwem il-ħolqien tan-negozju permezz ta’ inkubaturi u li taċċellera l-iżvilupp tan-negozju permezz ta’ appoġġ finanzjarju u tekniku għat-tkabbir ta’ negozji li jkunu għadhom kemm jiftħu. Wieħed mill-objettivi prinċipali tagħha huwa li jitnaqqas iż-żmien tat-tqegħid fis-suq għal negozji ġodda permezz ta’ azzjonijiet ta’ demistrazzjoni, laboratorji għall-iffaċilitar tal-esperjenza u studji tas-suq.

13

Ir-raba’ linja ta’ azzjoni tkopri spejjeż relatati mal-ġestjoni tal-KKI u ċ-Ċentri ta’ Kolokazzjoni tagħha. Kull KKI għandha Ċentri ta’ Kolokazzjoni fl-Ewropa kollha (ara l-Anness I). Dawn huma spazji fiżiċi għal-laqgħat u l-kollabiorazzjoni, ikkonċepiti għat-twassil tal-innovazzjoni fil-livell lokali.

1Teorija żviluppata fil-Green paper dwar l-innovazzjoni, il-Kummissjoni Ewropea, 1995.

2Innovation Union, a Europe 2020 Initiative (http://ec.europa.eu/research/innovation-union/index_en.cfm).

3L-akbar benefiċjarji taħt il-Programmi Qafas Ewropej preċedenti tal-R&Ż kienu riċerkaturi barra s-settur tan-negozju (Evalwazzjoni interim tas-seba’ programm kwadru – rapport tal-Grupp ta’ Esperti, it-12 ta’ Novembru 2012).

4Inizjattivi Teknoloġiċi Konġunti ġew introdotti biex jindirizzaw aħjar il-ħtiġijiet tal-industrija f’oqsma ddedikati ta’ riċerka. Dawn huma korpi indipendenti tal-UE bil-parteċipazzjoni mill-industrija u, f’xi każijiet, mill-Istati Membri.

5Il-Faċilità ta’ Finanzjament għall-Kondiviżjoni tar-Riskji tniedet biex ittejjeb l-aċċess għall-finanzjament b’dejn għal min iwettaq ir-riċerka, speċjalment għal investiment ta’ riskju ogħla fir-riċerka, l-iżvilupp tat-teknoloġija u l-innovazzjoni.

6Il-Faċilità għall-SMEs Innovattivi u b’Rata Għolja ta’ Tkabbir taħt il-Programm Kompetittività u Innovazzjoni tipprovdi kapital ta’ riskju għal SMEs innovattivi u għal SMEs b’potenzjal għoli ta’ tkabbir.

7L-impenn baxx tan-negozju għan-nefqa fuq l-R&Ż jiġi ta’ spiss iċċitat bħala raġuni waħda għalfejn l-UE ma għandhiex prestazzjoni suffiċjenti. Skont l-Eurostat, l-R&Ż imwettaq fis-settur tal-intrapriżi tan-negozju kien ekwivalenti għal 1.30 % tal-PDG tal-UE-28 fl-2012, meta mqabbel ma’ 2.49 % fil-Ġappun (data tal-2010) u 1.83 % fl-Istati Uniti (data tal-2011).

8KUMM(2005) 24 finali tat-2 ta’ Frar 2005, “Naħdmu Flimkien għat-Tkabbir u l-Impjiegi: Bidu Ġdid għall-Istrateġija ta’ Liżbona”.

9Id-Deċiżjoni Nru 1312/2013 tal-Parlament Ewropew u tal-Kunsill tal-11 ta’ Diċembru 2013 dwar l-Aġenda Strateġika tal-EIT: il-kontribuzzjoni tal-EIT għal Ewropa iktar innovattiva (ĠU L 347, 20.12.2013, p. 892).

10L-Artikolu 3 tar-Regolament (UE) Nru 1292/2013 tal-Parlament Ewropew u tal-Kunsill tal-11 ta’ Diċembru 2013 li jemenda r-Regolament (KE) Nru 294/2008 li jistabbilixxi l-Istitut Ewropew tal-Innovazzjoni u t-Teknoloġija (ĠU L 347, 20.12.2013, p. 174).

11Orizzont 2020 ġie stabbilit bir-Regolament (UE) Nru 1291/2013 tal-Parlament Ewropew u tal-Kunsill tal-11 ta’ Diċembru 2013 (ĠU L 347, 20.12.2013, p. 104). Huwa l-programm suċċessur tal-FP7 u se jopera mill-2014 sal-2020 b’baġit ta’ EUR 77 biljun.

12Il-fokus fuq l-applikazzjonijiet tan-negozju huwa d-differenza prinċipali fi proġetti ta’ riċerka kollaborattivi u tradizzjonali bħal dawk proposti permezz ta’ sejħiet kompetittivi tal-FP7.

Ambitu u approċċ tal-awditjar

14

L-għan tal-awditu tal-Qorti kien il-valutazzjoni ta’ jekk l-EIT huwiex għodda effettiva għat-trawwim tal-innovazzjoni fl-UE. B’mod partikolari, il-prinċipji ġustifikattivi, it-tfassil u l-implimentazzjoni tal-EIT ġew eżaminati biex jiġi vvalutat jekk dan l-istrument il-ġdid huwiex fit-triq it-tajba għall-ilħuq tal-objettiv ġenerali tiegħu li jagħti spinta lill-innovazzjoni tal-UE bl-integrazzjoni tat-Trijangolu tal-Għarfien.

15

L-awditu twettaq bejn Diċembru 2014 u Ġunju 2015, u kopra l-attivitajiet tal-KKI u tal-EIT mill-2010 sal-2014. Fl-2015, l-EIT wettaq bosta inizjattivi li huma deskritti fil-paragrafi 96 sa 103. Aħna ltqajna ma’ rappreżentanti ta’ dawn li ġejjin:

οid-DĠ Edukazzjoni u Kultura tal-Kummissjoni Ewropea;

οil-kwartieri ġenerali tal-EIT;

οit-tliet Entitajiet Legali tal-KKI;

οseba’ sħab tal-KKI; u

οħames Ċentri ta’ Kolokazzjoni¹³.

16

Is-sħab tal-KKI ntgħażlu abbażi tal-importanza tal-finanzjament mill-EIT li huma rċevew. It-tieni kriterju ntuża biex jiġi żgurat li s-sħab ikkampjunati tal-KKI koprew il-KKI kollha mnedija fl-2010 u t-tipi kollha ta’ organizzazzjoni li kienu jirrappreżentaw it-tliet naħat tat-Trijangolu tal-Għarfien (jiġifieri universitajiet, istituti tar-riċerka u negozji). Fuq bażi ta’ kampjun, l-attivitajiet tal-KKI ffinanzjati mill-EIT ġew eżaminati wkoll.

17

L-approċċ tal-awditjar ġie kkomplementat bi:

οstħarriġ ibbażat fuq l-internet għall-ġbir tal-fehmiet tas-Sħab tal-KKI¹⁴;

οanaliżi kwantitattiva tal-ispejjeż irrapportati tal-KKI li tkopri l-perjodu 2010-2014;

οeżaminar tad-dokumentazzjoni akkademika dwar l-innovazzjoni u l-EIT; u

οanaliżi tal-inizjattivi meħuda mill-EIT u l-Kummissjoni matul l-awditu tagħna u minn meta dan sar.

18

Qabel l-awditu, bord ta’ partijiet interessati ewlenin ġie organizzat għal fehim aħjar tal-isfidi prinċipali li l-EIT jrid jiffaċċja. Data u konklużjonijiet mill-awditu annwali tal-Qorti fir-rigward tal-kontijiet finanzjarji tal-EIT ukoll intużaw bħala sors ta’ informazzjoni.

13Dawn jinsabu fi Grenoble (KKI InnoEnergy), f’Londra (KKI Climate u EIT Digital) u fi Stokkolma (EIT Digital u KKI InnoEnergy).

14Il-KKI pprovdew indirizzi tal-email validi għall-298 sieħeb biss tal-KKI (minn 546), li minnhom 113 wieġbu għall-istħarriġ b’mod sħiħ, dawn kienu jirrappreżentaw rata ta’ rispons ta’ 38 %.

Osservazzjonijiet

L-EIT huwa bbażat fuq prinċipji ġustifikattivi validi

19

Il-partijiet interessati u l-maġġoranza tas-sħab tal-KKI li wieġbu għall-istħarriġ huma tal-opinjoni li l-ostakli prinċipali għall-innovazzjoni huma, skont l-ordni ta’ importanza għall-wiġġieba għallistħarriġ (ara l-Figura 4):

Figura 4

Ostakli prinċipali għall-innovazzjoni skont il-wiġġieba

Sors: Il-QEA.

20

Ġie rrapportat li ostakli oħra għall-innovazzjoni fl-UE huma: wisq mekkaniżmi differenti ta’ finanzjament pubbliku bir-regoli proprji tagħhom li jdgħajfu l-effiċjenza kumplessiva tal-iskemi pubbliċi ta’ appoġġ; wisq frammentazzjoni tal-isforz tar-riċerka fl-UE kollha li twassal għal irduppjar għali; nuqqas ta’ strateġiji u/jew sinerġiji komuni fil-programmi tal-UE mal-programmi nazzjonali u lokali l-oħra tal-UE li jappoġġaw l-innovazzjoni; l-eżistenza ta’ sistemi legali differenti fil-livell nazzjonali tirrestrinġi l-innovazzjoni transkonfinali; nuqqas ta’ suq intern effettiv tal-UE, li jżid id-diffikultà tal-kummerċjalizzazzjoni ta’ prodotti/servizzi ġodda f’pajjiżi oħra tal-UE.

21

Kważi 80 % tal-wiġġieba għall-istħarriġ qablu li skemi pubbliċi li jappoġġaw l-innovazzjoni mhumiex immirati biżżejjed lejn l-applikazzjonijiet fis-suq. Din il-fehma ġiet ikkonfermata wkoll waqt l-intervisti. Skont 66 % tal-wiġġieba għallistħarriġ, l-objettivi tal-EIT huma rilevanti għall-indirizzar tal-ostakli prinċipali li jimpedixxu l-innovazzjoni fl-Ewropa — ara l-Anness II għall-objettivi tal-EIT. Dawk kollha kkonsultati kkonfermaw ir-raġunijiet u l-ħtieġa li jitwaqqaf strument ġdid tal-UE (EIT) li kien differenti minn dawk eżistenti.

22

Il-fallimenti tas-suq li l-EIT għandu l-għan li jindirizza (ara l-Figura 5) huma d-dgħufijiet strutturali li jfixklu l-innovazzjoni u konsegwentement jikkostitwixxu ostaklu għat-tkabbir ekonomiku u l-ħolqien tal-impjiegi. Hemm żvilupp insuffiċjenti ta’ kultura intraprenditorjali. In-nuqqas ta’ kummerċjalizzazzjoni tar-riżultati u l-livell baxx ta’ kooperazzjoni bejn l-universitajiet iffokati fuq ir-riċerka u l-kumpaniji orjentati lejn is-suq.ta’ spiss jiġu ċċitati bħala r-raġunijiet prinċipali għan-nuqqas ta’ prestazzjoni tal-UE fl-innovazzjoni. L-edukazzjoni għolja ma ffokatx biżżejjed fuq it-trawwim tal-innovaturi u tal-intraprendituri. Hemm ħtieġa għal edukazzjoni għolja biex jiġu inkorporati l-ħiliet tal-innovazzjoni u dawk intraprenditorjali fil-programmi edukattivi.

Figura 5

Il-fallimenti tas-suq li l-EIT għandu l-għan li jindirizza

Sors: Il-QEA.

23

Għaldaqstant, l-EIT għandu l-għan li jagħti prijorità għat-trasferiment tal-attivitajiet tiegħu ta’ edukazzjoni għolja, riċerka u innovazzjoni għall-kuntest tan-negozju u l-applikazzjoni kummerċjali tagħhom. Madankollu, filwaqt li l-kunċett tal-EIT huwa bbażat fuq prinċipji ġustifikattivi validi, għad irid ikollu l-effett mixtieq.

Xi elementi ewlenin ma tfasslux b’mod xieraq

24

Oriġinarjament, l-EIT kien ikkonċepit li jkun skema pubblika innovattiva. Il-mudell tal-EIT introduċa karatteristiki speċifiċi li ma jinstabu fl-ebda strument ieħor tal-UE li jrawwem l-innovazzjoni. Pereżempju, hija unika l-abbiltà tiegħu li jappoġġa l-ekosistema ta’ innovazzjoni, kollha kemm hi, mill-edukazzjoni san-negozju li jkun għadu kemm jiftaħ permezz ta’ proġetti mmotivati mill-innovazzjoni mmexxija minn ħafna sħab tal-KKI. L-awtonomija mogħtija lill-KKI hija karatteristika oħra tal-mudell tal-EIT li hija partikolarment apprezzata mis-sħab tagħha. Madankollu, xi elementi ewlenin tal-mudell tal-EIT ma tfasslux b’mod xieraq biex jiġi żgurat li huwa skema pubblika effettiva u li twassal għal skoperti ġodda.

It-Trijangolu tal-Għarfien mhuwiex rifless b’mod adegwat fil-livell tal-Kummissjoni

25

Il-motivazzjoni inizjali għall-istabbiliment tal-EIT kienet ibbażata fuq is-suppożizzjoni li l-ħolqa l-aktar dgħajfa fl-integrazzjoni tat-Trijangolu tal-Għarfien kienet bejn is-settur tal-edukazzjoni għolja u l-komunità tan-negozju. Għalhekk, l-EIT tqiegħed taħt ir-responsabbiltà tad-DĠ Edukazzjoni u Kultura li għandu esperjenza b’saħħitha fil-programmi edukattivi. Għaldaqstant, id-DĠ Edukazzjoni u Kultura ħa r-rwol ewlieni fi ħdan il-Kummissjoni, pereżempju bħala l-osservatur tagħha fil-Bord tat-Tmexxija tal-EIT.

26

Jeħtieġ li l-linji ta’ azzjoni tal-innovazzjoni u l-intraprenditorija, li issa jieħdu l-maġġoranza tal-finanzjament mill-EIT, ikollhom kompetenzi li jkunu disponibbli direttament¹⁵. Biex dan isir, l-EIT għandu jkollu aċċess regolari għall-kompetenzi tad-DĠ Riċerka u Innovazzjoni u tad-DĠ Suq Intern, Industrija, Intraprenditorija u SMEs. Id-DĠ Riċerka u Innovazzjoni għandu esperjenza siewja fil-ġestjoni ta’ proġetti ta’ riċerka u innovazzjoni, u d-DĠ Suq Intern, Industrija, Intraprenditorija u SMEs għandu kompetenzi fil-ħolqien ta’ negozji ġodda. Madankollu, dawn id-Direttorati Ġenerali ma għandhom l-ebda unità responsabbli għal kwistjonijiet tal-EIT, u l-Qorti sabet ftit li xejn evidenza tal-involviment attiv tagħhom.

Il-finanzjament mill-EIT, ibbażat fuq attivitajiet komplementari, huwa kunċett iddefinit ħażin

27

L-attivitajiet ta’ innovazzjoni mwettqa mis-sħab tal-KKI nqasmu f’żewġ kategoriji:

(a)Attivitajiet iffinanzjati sa massimu ta’ 100 % mill-EIT; u

(b)Attivitajiet Komplementari tal-KKI li mhumiex iffinanzjati mill-EIT.

Id-distinzjoni bejn dawn iż-żewġ tipi ta’ attivitajiet hija fundamentali għall-mudell ta’ finanzjament tal-EIT peress li tiddetermina l-limitu massimu tal-kontribuzzjoni mill-EIT. Il-finanzjament mill-EIT jista’ jkopri biss massimu ta’ 25 % tal-ispejjeż kumplessivi tal-KKI (jiġifieri s-somma tal-ispejjeż tal-attivitajiet iffinanzjati mill-EIT u ta’ dawk mhux iffinanzjati mill-EIT– dan il-mudell kumpless huwa stipulat fil-Figura 6).

Figura 6

Mudell ta’ finanzjament tal-EIT

Sors: Il-QEA.

28

Matul il-perjodu 2010-2014, l-EIT ikkontribwixxa EUR 460 miljun għat-tliet KKI. Dan għen biex jiġu ffinanzjati attivitajiet ta’ innovazzjoni ta’ EUR 540 miljun. L-Attivitajiet Komplementari tal-KKI ġew iddikjarati f’ammont ta’ EUR 2 043 miljun (li minnhom 10 % ġew iffinanzjati minn programmi tal-UE li ma kinux jinkludu l-EIT, bħal proġetti kollaborattivi tal-FP7, skemi ta’ finanzjament tal-ERC, proġetti tal-ITK eċċ., u 23 % minn skemi pubbliċi nazzjonali jew reġjonali oħra) — ara l-Figura 7.

Figura 7

Kontribuzzjoni mill-EIT għall-attivitajiet tal-KKI matul il-perjodu 2010-2014

Sors: L-EIT.

29

L-Attivitajiet Komplementari tal-KKI kienu ddefiniti ħażin. Dan in-nuqqas ta’ definizzjoni ċara wassal għal diffikultajiet operazzjonali għas-sħab tal-KKI li kellhom fehim differenti mill-EIT ta’ x’jista’ jiġi rrapportat bħala Attivitajiet Komplementari tal-KKI u kif għandhom jiġu rrapportati. Din il-kwistjoni tqajmet minn KKI waħda fl-2012 fir-rapport tagħha dwar il-prestazzjoni: definizzjoni pendenti ta’ finanzjament komplementari qed tikkawża problemi fl-impenn sħiħ ta’ xi sħab, u fiddikjarazzjoni sħiħa tal-forniment komplementari li qed iġibu fil-verità.

30

L-Attivitajiet Komplementari tal-KKI ma ġewx iddefiniti legalment sakemm ġew iffirmati l-ftehimiet ta’ għotja tal-2014 bejn il-KKI u l-EIT, fil-bidu tar-raba’ sena tal-operazzjonijiet tal-KKI. Madankollu, anke din id-definizzjoni kienet ta’ ftit li xejn għajnuna peress li l-Attivitajiet Komplementari jiġu sempliċiment deskritti bħala attivitajiet imwettqa mis-sħab tal-KKI primarjament iffokati fuq l-attivitajiet li l-KKI trid twettaq biex tissodisfa l-missjoni tagħha. Id-dokument ta’ gwida tal-EIT tal-2014 “Principles for financing, monitoring and evaluating KIC activities” (Prinċipji għall-finanzjament, il-monitoraġġ u l-evalwazzjoni tal-attivitajiet tal-KKI) speċifika li attivitajiet bħal dawn jeħtieġ li jkollhom rabta ċara ma’ mill-inqas attività waħda ffinanzjata mill-EIT u ma jkunux iffinanzjati mill-kontribuzzjoni mill-EIT. Huwa ddikjara wkoll li l-ispejjeż ta’ dawn l-attivitajiet jeħtieġ li jkunu proporzjonali għall-ispiża tal-attività ffinanzjata mill-EIT u / jew għall-impatt mistenni fl-avvanz tal-missjoni ta’ KKI.

31

Il-prinċipju tal-proporzjonalità ġie introdott fl-2014 mill-EIT biex jindirizza u jevita l-okkorrenza ta’ Attivitajiet Komplementari miżjuda tal-KKI. Minkejja dan, il-valutazzjoni ta’ jekk il-kriterju ta’ “proporzjonalità” huwiex rispettat għal Attività Komplementari speċifika tal-KKI tibqa’ ta’ sfida peress li l-ebda gwida ulterjuri ma nħarġet u l-EIT ma stabbilixxa l-ebda mekkaniżmu speċifiku biex jittestja l-proporzjonalità b’mod sistematiku. B’riżultat ta’ dan, l-ebda spiża ma ġiet rifjutata mill-EIT fuq il-bażi li dawn kienu “sproporzjonati” waqt l-eżaminar tiegħu tal-Attivitajiet Komplementari tal-KKI għall-perjodu 2010-2014.

32

Qabel iċ-ċiklu ta’ pjanijiet ta’ direzzjoni tan-negozju għall-2016, il-kriterji li “jkollhom rabta ċara” u “jkunu proporzjonati” kienu suġġetti għal interpretazzjonijiet differenti. Dan wassal għal inċertezzi bejn is-sħab tal-KKI, l-EIT u dawk li jiċċekkjaw id-dikjarazzjonijiet tal-ispejjeż¹⁶ dwar jekk l-ispejjeż assoċjati għandhomx jiġu aċċettati jew le fil-kalkolu tal-kontribuzzjoni massima mill-EIT (ara l-Kaxxa 3 għal eżempju). Dan huwa preġudizzjali għas-sħab tal-KKI peress li l-ispejjeż rifjutati jwasslu għal tnaqqis fil-kontribuzzjoni finanzjarja mill-EIT.

Kaxxa 3

Eżempju ta’ Attività Komplementari tal-KKI b’mhux daqshekk rabta ċara ma’ attività ffinanzjata mill-EIT

Fl-2013, sieħeb tal-KKI rrapporta Attività Komplementari waħda tal-KKI b’valur ta’ EUR 188 miljun. Skont ir-rappurtar finanzjarju, din l-attività kienet marbuta ma’ proġetti ta’ innovazzjoni ffinanzjati mill-EIT ta’ EUR 4.5 miljun — il-proporzjon ital-ispejjeż implikati huwa 42:1. L-ammont ta’ din l-Attività Komplementari tal-KKI jkun biżżejjed biex jappoġġa l-kontribuzzjoni kollha tal-2013 mill-EIT għall-KKI kkonċernata. Biex tiġi ġġustifikata r-rabta, ġie pprovdut dokument qasir li kien jispjega li s-sieħeb huwa involut f’ħafna attivitajiet tal-KKI li jinkludu programmi edukattivi u tal-ħolqien tan-negozju.

Madankollu, ma hemm l-ebda evidenza konvinċenti ta’ rabta ċara bejn l-iskop tal-ispejjeż ta’ EUR 188 miljun imġarrba u l-proġett ta’ innovazzjoni vvalwat f’ammont ta’ EUR 4.5 miljun li għalih daħlu sħab oħra tal-KKI.

33

Il-kejl u r-rappurtar tal-Attivitajiet Komplementari tal-KKI mhumiex essenzjali għall-ilħuq tal-objettivi tal-EIT: huma biss l-attivitajiet iffinanzjati mill-EIT li huma l-attivitajiet li jagħmlu l-KKI dik li hi¹⁷. L-iskop tal-għotja huwa li tiffinanzja attivitajiet iffinanzjati mill-EIT, mhux 25 % tal-ispejjeż kumplessivi tal-KKI. L-esklużjoni tal-Attivitajiet Komplementari tal-KKI bħala kundizzjoni ta’ finanzjament ma tkunx taffettwa l-eżitu: il-KKI xorta jkunu jwettqu l-attivitajiet iffinanzjati mill-EIT.

L-effett ta’ lieva kklejmjat mhuwiex dimostrat u huwa implawżibbli

34

L-inklużjoni tal-Attivitajiet Komplementari tal-KKI fil-mudell ta’ finanzjament tal-EIT tintuża biex tiddimostra l-effett ta’ lieva tiegħu. Orizzont 2020 jiddikjara li “l-approċċ tal-EIT lejn il-finanzjament ser ikun fermament ibbażat fuq effett ta’ ingranaġġ (lieva) b’saħħtu […]”. Ir-Rapport Annwali tal-EIT għall-2013 jiddikjara fattur ta’ lieva ta’ 4: aktar minn 80 % tal-baġit kumplessiv tal-KKI jiġi minn sorsi esterni u għal kull euro investit mill-baġit tal-UE, jiġi skattat investiment ogħla minn sors ieħor. Fl-2013, il-Kummissjoni rrapportat li indikatur wieħed tal-prestazzjoni kien l-effett ta’ lieva mtejjeb tal-EIT fuq sorsi finanzjarji privati jew pubbliċi oħra.

35

L-effett ta’ lieva kklejmjat tal-EIT bil-valur ta’ erbgħa huwa bbażat fuq is-suppożizzjoni li l-Attivitajiet Komplementari kollha tal-KKI ddikjarati mis-sħab tal-KKI huma addizzjonali, jiġifieri skattati mill-intervent tal-EIT. Din hija ipoteżi mhux realistika għaliex l-EIT ippermetta li l-KKI jiddikjaraw l-Attivitajiet Komplementari tal-KKI b’mod retroattiv: l-ispejjeż minn Attività Komplementari preċedenti tal-KKI jistgħu jiġu ddikjarati fis-sena attwali tar-rappurtar tal-attività assoċjata li ġiet iffinanzjata mill-EIT.

36

Dawn l-Attivitajiet Komplementari retroattivi tal-KKI mhumiex addizzjonali peress li s-sħab tal-KKI kienu daħlu għalihom mingħajr l-appoġġ mill-EIT (ara l-Kaxxa 4 għal eżempju). L-Attivitajiet Komplementari retroattivi tal-KKI jirrappreżentaw EUR 450 miljun (22 %) tal-Attivitajiet Komplementari kumplessivi tal-KKI ddikjarati matul il-perjodu 2010-2014.

Kaxxa 4

Effett ta’ lieva finanzjarja ma jistax jirriżulta minn attività retroattiva

L-ispejjeż imġarrba ta’ proġett kollaborattiv preċedenti tal-UE li kien jopera mill-2010 sal-2013 jistgħu jiġu ddikjarati minn sieħeb tal-KKI bħala Attività Komplementari tal-KKI għal attività ffinanzjata mill-EIT li seħħet fl-2014. Iżda d-deċiżjoni li jitwettaq proġett tal-FP7 fl-2010 kienet indipendenti mill-approvazzjoni tal-2014 mill-EIT biex tiġi ffinanzjata l-attività assoċjata: għaldaqstant ma hemm l-ebda effett ta’ lieva f’dan il-każ speċifiku.

37

Barra minn hekk, is-sħab tal-KKI prinċipalment jikkontribwixxu għall-baġits tal-KKI “in natura” u mhux fi flus kontanti: għaldaqstant, hemm riskju inerenti għoli li s-sħab tal-KKI qed jagħmlu dak kienu se jagħmlu xorta (deadweight) u qed jiddikjaraw l-ispejjeż bħala kontribuzzjoni tal-Attivitajiet Komplementari tal-KKI għall-EIT. Is-sħab tal-KKI u t-tliet Entitajiet Legali intervistati tal-KKI matul il-perkors ta’ dan l-awditu kkonfermaw li l-biċċa l-kbira mill-Attivitajiet Komplementari tal-KKI mhumiex addizzjonali: huma, kieku, kienu jitwettqu mingħajr l-eżistenza tal-EIT. L-eżaminar tagħna ta’ kull Attività Komplementari tal-KKI ta’ aktar minn EUR 2 miljun wera li dan kien il-każ.

Kaxxa 5

Eżempju ta’ Attivitajiet Komplementari tal-KKI

Is-sħab tal-KKI rrapportaw, bħala Attività Komplementari tal-KKI, l-ispiża ta’ studenti mhux tal-EIT li kienu jattendu korsijiet li fihom jipparteċipaw ukoll studenti tal-EIT. Dawn l-ispejjeż mhumiex addizzjonali peress li l-korsijiet huma parti mill-programm edukattivi standard tal-università.

Il-KKI x’aktarx li ma jilħqux sostenibbiltà finanzjarja

38

Il-KKI jridu jiżviluppaw strateġiji biex isiru finanzjarjament sostenibbli¹⁸ għalkemm dan l-objettiv fuq terminu twil mhuwiex kompatibbli mat-tul ta’ ħajja mistenni ta’ KKI (7 snin sa 15-il sena) kif deskritt fir-regolament fundatur tal-EIT¹⁹. Minħabba din l-inkoerenza leġiżlattiva, huwa komunement mifhum²⁰ li l-kontribuzzjoni finanzjarja mill-EIT għandha tintemm, fil-prinċipju, wara perjodu massimu ta’ 15-il sena iżda li l-KKI għandhom jibqgħu.

39

Is-sħab tal-KKI u t-tliet Entitajiet Legali intervistati tal-KKI ddikjaraw li l-KKI x’aktarx li ma jsirux finanzjarjament indipendenti wara 15-il sena. Matul il-perjodu 2010-2014, KKI waħda biss iddikjarat xi introjtu (EUR 400 000) filwaqt li l-EIT injetta aktar minn EUR 460 miljun fil-KKI. Żewġ terzi tal-wiġġieba għall-istħarriġ tal-QEA ma jaħsbux li fuq terminu twil il-KKI x’aktarx li jsiru finanzjarjament indipendenti.

Il-Fondazzjoni EIT (EITF) naqset milli tattira fondi addizzjonali

40

Ir-Rapport Annwali 2010 tal-EIT ħabbar il-ħolqien tal-EITF, li se jintuża bħala strument biex jattira u jgħaddi l-finanzjament għall-attivitajiet tal-EIT li jaqgħu barra l-ambitu tal-finanzjament regolari tiegħu. B’dan il-mod, il-Fondazzjoni jkollha rwol kruċjali kemm biex tissalvagwardja s-sostenibbiltà u l-awtonomija finanzjarji tal-EIT, kif ukoll biex ittejjeb is-sensibilizzazzjoni soċjali tiegħu. Il-Fondazzjoni qatt ma attirat xi fondi sinifikanti u ngħalqet fl-2014.

Il-proċess annwali ta’ ftehim ta’ għotja ma jħeġġiġx b’mod adegwat l-attivitajiet ta’ innovazzjoni tal-KKI

41

Il-Pjan ta’ Direzzjoni tan-Negozju tal-KKI, anness mal-ftehim ta’ għotja, huwa dokument komprensiv li jistipula l-għażla, id-deskrizzjoni, u l-ġestjoni tal-portafoll tal-KKI ta’ attivitajiet ippjanati għas-sena kalendarja. L-EIT joħroġ linji gwida biex jikkjarifika r-rekwiżiti tal-pjan ta’ direzzjoni tan-negozju f’termini ta’ struttura, kontenut u livell ta’ dettall.

42

Il-pjan ta’ direzzjoni tan-negozju ta’ KKI aktar jixbah programm ta’ ħidma annwali b’enfasi qawwija fuq it-terminu qasir. Jeħtieġ li l-abbozz tal-pjan ta’ direzzjoni tan-negozju għas-sena ta’ wara jiġi ppreżentat lill-EIT mhux aktar tard mill-aħħar ta’ Settembru tas-sena N-1 — ara l-Figura 8 għall-iskeda ta’ żmien tal-ftehim ta’ għotja u l-pjan ta’ direzzjoni tan-negozju relatat. Sabiex il-KKI tissodisfa din id-data ta’ skadenza, jeħtieġ li s-sħab tal-KKI jidentifikaw u jistmaw il-prezz tal-attivitajiet kollha ta’ innovazzjoni li huma jixtiequ jwettqu fis-sena ta’ wara sa tmiem it-tieni kwart tas-sena. Għalhekk, is-sħab tal-KKI jridu jantiċipaw, mill-inqas sitt xhur bil-quddiem, l-attivitajiet eżatti ta’ innovazzjoni li huma se jwettqu fis-sena kalendarja li ġejja. Taħt il-linji ta’ azzjoni tal-proġetti ta’ innovazzjoni, jinħtieġ perjodu addizzjonali ta’ tliet xhur għat-tnedija ta’ sejħa kompetittiva għal proposti għall-proġetti. Minkejja dan, il-KKI jistgħu jemendaw il-pjanijiet ta’ direzzjoni tan-negozju matul is-sena sabiex jinkludu proġetti ġodda ta’ innovazzjoni, u dan jiġi formalizzat permezz ta’ emenda għall-ftehim annwali ta’ għotja.

Figura 8

Skeda ta’ żmien tal-ftehim ta’ għotja, Pjan ta’ Direzzjoni tan-Negozju relatat tal-KKI u valutazzjoni tar-rapport dwar il-prestazzjoni tal-KKI

Sors: L-EIT — “Principles for financing, monitoring and evaluating KIC activities” (Prinċipji għall-finanzjament, il-monitoraġġ u l-evalwazzjoni tal-attivitajiet tal-KKI).

43

L-istrateġija ta’ KKI għandha tkun “ibbażata fuq l-ippjanar ta’ innovazzjoni konġunt fuq perjodu medju għal wieħed fit-tul biex jintlaqgħu l-isfidi tal-EIT […]”²¹. Minkejja dan, il-ftehim ta’ għotja ffirmat bejn l-EIT u l-Entità Legali tal-KKI jiddetermina biss il-kontribuzzjoni finanzjarja mill-EIT għal sena kalendarja waħda. Għaldaqstant, il-finanzjament mill-EIT huwa żgurat biss biex ikopri l-ispejjeż iddikjarati fuq bażi annwali. Il-finanzjament futur jiddependi mid-disponibbiltà tal-baġit tal-EIT, li hija suġġetta għall-effett tal-introduzzjoni tal-FEIS — ara l-Kaxxa 6, u mir-riżultati tal-finanzjament kompetittiv bejn il-KKI²².

44

Filwaqt li l-Qorti tappoġġa l-finanzjament kompetittiv, hemm problema ta’ twaqqit. Peress li l-allokazzjoni ta’ finanzjament kompetittiv tiġi deċiża mill-Bord tat-Tmexxija tal-EIT fil-laqgħa tiegħu ta’ Diċembru, ir-riżultati tal-finanzjament kompetittiv ma jkunux magħrufa qabel tmiem is-sena. Dan joħloq inċertezza għas-sħab tal-KKI, peress li xi proġetti jiġu sospiżi sakemm ikun ċar jekk il-finanzjament huwiex se jkun disponibbli jew le.

Kaxxa 6

Il-Fond Ewropew għall-Investimenti Strateġiċi (FEIS)²³ u l-impatt tiegħu fuq il-baġit tal-EIT

F’Novembru 2014, il-Kummissjoni Ewropea niedet pjan ta’ investiment għall-Ewropa sabiex tniedi mill-ġdid it-tkabbir u l-investiment fl-UE. Hija pproponiet li toħloq il-Fond Ewropew għall-Investimenti Strateġiċi (FEIS), stabbilit fi ħdan il-BEI u ffinanzjat b’mod konġunt mill-UE u mill-BEI.

Ir-Regolament dwar il-FEIS naqqas il-kontribuzzjoni mill-UE għall-EIT bi 12 %, minn EUR 2 711-il miljun għal EUR 2 383 miljun matul il-perjodu ta’ seba’ snin 2014-2020. Il-baġit tal-EIT għall-2016 se jitnaqqas minn EUR 336 miljun (kif inizjalment previst f’Orizzont 2020) għal ammont li jinżel sa EUR 285 miljun (-15 %). Dan se jwassal għal inqas attivitajiet ta’ innovazzjoni ffinanzjati mill-EIT. Flimkien mal-finanzjament kompetittiv, dan joħloq inċertezza addizzjonali għall-KKI, li jridu jagħżlu proġetti u jabbozzaw il-pjanijiet ta’ direzzjoni tan-negozju tagħhom mingħajr ma jkollhom l-ebda idea ċara dwar il-finanzjament disponibbli għas-sena/snin li ġejja/ġejjin.

Il-KKI jistgħu indirettament jibbenefikaw mill-fondi tal-FEIS, li jikkompensa għal ftit mit-tnaqqis fil-baġit tal-EIT.

45

Din il-viżjoni fuq terminu qasir f’termini ta’ ppjanar operazzjonali u finanzjarju ma taqbilx mal-medda ta’ żmien tal-attivitajiet ta’ innovazzjoni li l-KKI qed jidħlu għalihom. Is-sħab kollha tal-KKI miżjura mill-QEA ċċitaw il-prinċipju tal-annwalità bħala żvantaġġ kbir għat-trawwim tal-innovazzjoni fit-terminu twil.

46

Il-linja ta’ azzjoni tal-edukazzjoni hija prinċipalment magħmula minn programmi tal-Masters u tad-Dottorat. Dawn il-programmi ta’ edukazzjoni għandhom qafas ta’ żmien mistenni ta’ sentejn u erba’ snin rispettivament. Għalhekk, għas-sħab tal-KKI b’Edukazzjoni Għolja huwa riskjuż li jiffirmaw kuntratt pluriennali ma’ studenti tal-EIT għaliex hemm inċertezza legali fuq il-finanzjament li huma se jirċievu fis-snin futuri. Dan huwa partikolarment problema għal organizzazzjonijiet pubbliċi (prinċipalment l-universitajiet u l-istituti tar-riċerka) li jridu japplikaw regoli finanzjarji stretti taħt il-leġiżlazzjoni nazzjonali rispettiva.

47

Il-proċess annwali tal-għotjiet huwa wkoll ostaklu kbir għall-ippjanar u l-ikkoordinar ta’ proġetti pluriennali ta’ innovazzjoni taħt il-linji ta’ azzjoni tal-innovazzjoni. Xi KKI waqqfu attivitajiet speċifiċi ddedikati għal proġetti fuq terminu itwal b’finanzjament, fil-prinċipju, garantit matul it-tul tal-ħajja tagħhom (bi proċess ta’ evalwazzjoni interim biex jiġi aċċertat li l-proġett iffinanzjat jkun vijabbli u li x’aktarx li jkun jiġġenera impatt kummerċjali — evalwazzjoni interim negattiva tkun twaqqaf il-finanzjament tal-impriża). Madankollu, minħabba li l-kontribuzzjoni finanzjarja mill-EIT tiġi srabbilita biss għal sena, ir-riskji finanzjarji relatati ma’ snin futuri jiġġarrbu mis-sħab tal-KKI: jista’ jkun li xi proġetti tal-KKI ma jkunux jistgħu jitkomplew, jew jista’ jkun li jkollhom jiġu abbandunati minħabba nuqqas ta’ finanzjament.

48

B’kuntrast ma’ dan, għotjiet tal-UE għal proġetti ta’ riċerka kollaborattivi jiġu ffirmati għal perjodu pluriennali, pereżempju, għotjiet taħt il-programm Marie Sklodowska-Curie joffru finanzjament sikur lil riċerkaturi għal perjodi itwal minn 12-il xahar.

49

Bħala medja, matul il-perjodu 2011-2014, il-ftehimiet ta’ għotja ġew iffirmati tliet xhur wara l-bidu tas-sena kalendarja. Il-firem tal-ftehimiet ta’ għotja tal-2015 iddewmu sa Ġunju 2015. L-attivitajiet imwettqa mill-KKI wara l-1 ta’ Jannar mhumiex koperti minn kuntratt legali sakemm il-ftehim ta’ għotja jiġi ffirmat. Firma tardiva tikkawża lakuna fil-proċess ta’ innovazzjoni peress li xi sħab tal-KKI ma jridux jieħdu r-riskji legali u finanzjarji tal-impenjar tar-riżorsi sakemm il-ftehim ta’ għotja jiġi ffirmat.

50

Il-firma tardiva tal-ftehimiet ta’ għotja ddewwem ukoll il-pagament mill-EIT tal-prefinanzjament lill-KKI, li għandu jseħħ fi żmien 30 jum mid-dħul fis-seħħ tal-ftehim ta’ għotja. Huwa biss wara dan li l-KKI jistgħu jqassmu l-flus lis-sħab individwali. Għalhekk, l-ispejjeż kollha li jkunu saru qabel dan iridu jiġu koperti mis-sħab infushom. L-ispejjeż kollha li jkunu jaqbżu l-ammont tal-prefinanzjament (sa 50 %) riċevut jiġu rimborżati biss mill-EIT permezz tal-pagament finali li jkun sar fit-tieni nofs tas-sena ta’ wara.

L-indikaturi ewlenin eżistenti tal-prestazzjoni mhumiex adatti għal monitoraġġ effettiv

51

Skont l-ASI²⁴ l-EIT għandu “jistabbilixxi, f’kooperazzjoni mal-Kummissjoni u l-KGħI (KKI), sistema komprensiva biex jimmonitorja: l-kontribut tal-EIT lil Orizzont 2020; l-impatt tal-EIT permezz tal-attivitajiet tiegħu stess u dawk tal-KGħI u r-riżultati tal-KGħI”. Din is-sistema għadha mhijiex stabbilita.

52

Il-KPIs ewlenin tal-EIT (ara l-Kaxxa 7) mhumiex iddefiniti b’mod ċar u ma kinux konsistenti matul iż-żmien (definizzjoni ta’ gradwati, il-kunċett ta’ trasferiment tat-tekonoloġija u adozzjoni tal-għarfien, il-kunċett ta’ ideat inkubati, eċċ.). Il-Kaxxa 8 turi eżempju ta’ definizzjoni mhux ċara tal-KPIs. Dan jikkomplika r-rappurtar dwar il-prestazzjoni, speċjalment meta d-definizzjonijiet tal-KPIs jinbidlu f’nofs is-sena kalendarja, u tkun tinħtieġ adozzjoni retroattiva.

Kaxxa 7

KPIs

Hemm tliet tipi ta’ KPIs:

1.KPIs Ewlenin tal-EIT: Hemm sitt KPIs ewlenin tal-EIT: attraenza ta’ programmi edukattivi; għadd ta’ gradwati ġodda; għadd ta’ ideat ta’ negozju inkubati; għadd ta’ negozji li jkunu għadhom kemm jiftħu jew spin-offs maħluqa; trasferiment / adozzjoni tal-għarfien; prodotti / servizzi / proċessi ġodda jew imtejba li jkunu tniedu fis-suq. Il-progress bi tqabbil ma’ dawn il-KPIs jitkejjel għall-iskopijiet tal-finanzjament kompetittiv.

2.KPIs speċifiċi għall-EIT ikejlu l-attivitajiet proprji tal-EIT, fejn jimmonitorjaw il-prestazzjoni operazzjonali tiegħu bl-użu ta’ indikaturi bħal dati ta’ skadenza għall-ikkompletar tal-ftehimiet ta’ għotja, l-aċċettazzjoni ta’ rapporti u l-eżekuzzjoni ta’ pagamenti, il-perċentwal ta’ proċessi fformalizzati u l-livell ta’ sodisfazzjon bl-EIT.

3.KPIs speċifiċi għall-KKI jiġu żviluppati mill-KKI nfushom.

Kaxxa 8

Definizzjoni mhux ċara tal-KPIs fir-rigward ta’ negozji maħluqa li jkunu għadhom kemm jiftħu

Sabiex negozju li jkun għadu kemm jiftaħ jiġi rikonoxxut, jeħtieġ li l-KKI tipprovdi prova (eż. Ittra ta’ intenzjoni jew formola tal-ordni/fattura) li turi li dan in-negozju li jkun għadu kemm jiftaħ rebaħ l-ewwel klijent tiegħu jew l-eżistenza tal-ewwel klijent potenzjali, jew dokument ieħor li juri li n-negozju li jkun għadu kemm jiftaħ beda operazzjonijiet kummerċjali. Minħabba n-nuqqas ta’ ċarezza tal-kriterji (x’inhu “l-ewwel klijent potenzjali”?, il-KKI jinterpretaw din ir-regola b’modi differenti.

53

Huwa diffiċli li jitqabblu t-tliet KKI permezz ta’ dawn il-KPIs ewlenin. Fil-KPIs ewlenin, ma jitqisux kunsiderazzjonijiet bħad-daqs tan-negozju li jkun għadu kemm jiftaħ, id-durata tal-kors, eċċ. Barra minn hekk, il-KKI joperaw f’setturi differenti, b’livelli differenti ta’ maturità, u dan jagħmilha ftit jew wisq diffiċli li jinħolqu negozji li jkunu għadhom kemm jiftħu, jiġu inkubati ideat ta’ negozju, eċċ. Analiżi kwantitattiva sempliċi ma tiħux inkunsiderazzjoni l-ambjenti differenti li fihom joperaw it-tliet KKI. Il-progress fl-iżvilupp tal-KPIs speċifiċi għall-KKI huwa limitat.

54

Bosta nuqqasijiet li ġew identifikati permezz ta’ evalwazzjoni esterna fl-2011 għadhom ma ġewx irrimedjati: l-indikaturi ewlenin ikomplu jiffokaw fuq l-input jew l-output aktar milli fuq ir-riżultati jew l-impatti, u fuq il-valuri assoluti aktar milli fuq iż-żieda fl-attività b’konsegwenza tal-KKI²⁵ (ara wkoll il-paragrafu 99).

Il-parteċipazzjoni min-negozji tista’ tittejjeb

55

Sabiex l-EIT ikun suċċess, il-komunità tan-negozju għandha tkun involuta ferm fil-livelli strateġiċi u operazzjonali. Dan ikun jiżgura li l-attivitajiet tal-KKI jkunu mmotivati mill-ħtiġijiet tas-suq u mmexxija aktar f’direzzjonijiet li jkunu utli għall-ekonomija u s-soċjetà²⁶. Fl-2006, il-Kummissarju għall-Edukazzjoni, it-Taħriġ u l-Kultura enfasizza l-importanza tal-komunità tan-negozju fil-proposta: “In-negozji se jkunu l-imsieħba ewlenin fil-livelli strateġiċi u operattivi tal-Istitut. Il-kumpaniji se jkunu involuti direttament fl-attivitajiet ta’ riċerka u edukazzjoni, u b’hekk jgħinu jrawwmu mentalità ta’ l-intraprenditorjat fost dawk li jiggradwaw u r-riċerkaturi”²⁷. Għaldaqstant, in-negozji għandhom rwol kruċjali x’jaqdu biex inaqqsu l-lakuna bejn ir-riċerka u l-innovazzjoni.

56

Minkejja l-importanza ta’ organizzazzjonijiet tan-negozju, huma rċevew biss 24 % tal-appoġġ finanzjarju mill-EIT (ara l-Figura 9), filwaqt li kienu jikkostitwixxu 56 % tas-sħab tal-KKI. Għalkemm il-livell ta’ kontribuzzjoni finanzjarja mhuwiex l-uniku indikatur tal-parteċipazzjoni²⁸, l-involviment tal-komunità tan-negozju fl-EIT u fil-KKI jista’ jittejjeb. Matul il-perjodu 2010-2014, 2 biss mill-40 benefiċjarju tal-ogħla livell li jirċievu finanzjament mill-EIT huma negozju.

Figura 9

Ripartizzjoni skont it-tip ta’ organizzazzjoni matul il-perjodu 2010-2014

Sors: L-EIT.

57

Il-partijiet interessati tan-negozji esprimew it-tħassib tagħhom li l-aġendi tal-KKI huma prinċipalment immotivati mill-ħtiġijiet tal-edukazzjoni għolja, filwaqt li l-universitajiet li ġew intervistati matul dan l-awditu jiddispjaċihom li l-komunità tan-negozju mhijiex implikata biżżejjed fl-iżvilupp ta’ korsijiet edukattivi. Fl-ewwel tliet snin, proġetti kollaborattivi mwettqa mill-KKI ġew abbandunati jew ma wasslux għal riżultati tanġibbli għaliex huma ma kinux jiffokaw biżżejjed fuq applikazzjoni fis-suq. Kawża waħda ta’ dan kienet l-għażla ta’ suġġetti għall-proġetti li għandhom jiġu ffinanzjati mill-EIT, li kienet prinċipalment iggwidata mill-ħtiġijiet tal-edukazzjoni għolja milli mill-komunità tan-negozju. Minn dak iż-żmien ‘il hawn, il-KKI rrimedjaw dan billi żguraw li proġett li għandu jiġi ffinanzjat mill-EIT għandu jwassal għal applikazzjoni potenzjali fis-suq, u b’hekk ikun jiġġenera dħul futur.

Il-mudell tal-EIT ma jissettjax, b’mod suffiċjenti, miri għall-appoġġ ta’ SMEs eżistenti

58

L-SMEs huma tipikament aktar aġili u aħjar minn organizzazzjonijiet fuq skala kbira fl-iżvilupp u l-applikazzjoni ta’ tekonoloġiji ġodda. Ħafna politiki tal-UE jirrikonoxxu r-rwol importanti tal-SMEs. Għalkemm Orizzont 2020 għandu objettiv speċifiku li jalloka mill-inqas 20 % tal-baġit tiegħu lill-SMEs, l-EIT ma ssettja l-ebda mira f’dan il-kuntest.

59

Filwaqt li l-wiġġieba għall-istħarriġ ikklassifikaw “il-promozzjoni u l-appoġġ tal-parteċipazzjoni mill-SMEs fl-attivitajiet ta’ innovazzjoni” bħala t-tielet objettiv l-aktar importanti li l-EIT għandu jilħaq sabiex irawwem l-innovazzjoni fl-Ewropa, l-EIT ma implimentax miżuri speċifiċi lil hinn minn dawk ta’ skemi oħra tal-UE biex jappoġġaw aħjar l-SMEs eżistenti. Filwaqt li negozji li jkunu għadhom kemm jiftħu u negozji maħluqa reċentement jiġu appoġġati permezz tal-inkubaturi tan-negozju tal-KKI, SMEs eżistenti b’potenzjal għoli ta’ tkabbir għandhom diffikultà akbar biex jieħdu vantaġġ sħiħ mill-appoġġ offrut mill-EIT. B’mod partikolari, il-parteċipazzjoni mill-SMEs fil-linja ta’ azzjoni tal-proġetti mmotivati mill-innovazzjoni hija limitata ħafna.

60

Barra minn hekk, is-sħab kollha tal-KKI, li ġew intervistati, iddikjaraw li ċ-ċiklu tal-pagamenti tal-għotja huwa ostaklu għaliex huwa ma jissodisfax il-ħtiġijiet finanzjarji tal-SMEs. Iċ-ċiklu tal-pagamenti tal-KKI huwa restrizzjoni sinifikanti għal sħab finanzjarjament aktar dgħajfa, bħall-SMEs li ma għandhomx il-kapaċità finanzjarja li jkopru n-nuqqas fil-finanzjament (ara l-paragrafu 50).

61

Id-data miġbura mill-EIT hija frammentata għaliex ir-rappourtar dwar l-SMEs mhuwiex obbligatorju. Madankollu, matul l-2010-2014, l-SMEs irċevew inqas minn 5 % tal-appoġġ finanzjarju mill-EIT²⁹.

62

Minħabba li l-SMEs huma riċevituri indiretti u ma jitqisux, l-istampa usa’ tista’ ma tkunx daqstant skoraġġanti. Il-wiġġieba għall-istħarriġ iddikjaraw li s-sħubijiet tal-KKI ħolqu ambjent fejn in-negozji li jkunu għadhom kemm jiftħu, spin-offs, u SMEs, jistgħu jikbru. Il-KKI tabilħaqq jipprovdu appoġġ lil negozji li jkunu għadhom kemm jiftħu/lil SMEs, speċjalment permezz tal-inkubaturi tan-negozju tagħhom. Madankollu, il-ħolqien ta’ kundizzjonijiet aħjar biex jiffavorixxu l-SMEs billi jiġu ssettjati strateġiji u objettivi ċari jista’ biss iżid il-parteċipazzjoni mill-SMEs fil-KKI — ara l-Kaxxa 9 għal eżempji ta’ kritika dwar in-nuqqas ta’ appoġġ effettiv mill-EIT għall-SMEs.

Kaxxa 9

Eżempji ta’ kritika dwar il-parteċipazzjoni mill-SMEs

“B’mod kontinwu, l-EIT ma kellux messaġġ ċar lejn l-SMEs […]”

“L-SMEs huma kritiċi għall-innovazzjoni fl-UE u għandhom jiġu involuti, iżda issa l-fokus huwa fuq negozji li jkunu għadhom kemm jiftħu, u l-burokrazija kbira u l-komunikazzjonijiet ineffiċjenti huma biss għal kumpaniji kbar”

“L-SMEs mhumiex irrappreżentati b’mod suffiċjenti fil-governanza tal-KKI, u dan jevita t-teħid inkunsiderazzjoni tar-restrizzjonijiet u l-interessi tagħhom.”

(Sors: Stħarriġ tal-awditjar)

Ma hemmx biżżejjed sinerġiji u komplementarjetajiet konkreti

63

Qabel il-pjanijiet ta’ direzzjoni tan-negozju fl-2016, kien hemm ftit li xejn inċentivi effettivi biex KKI tfittex sinerġiji ma’ KKI oħra. Finanzjament kompetittiv bejn il-KKI jipprovdi stimulu biex KKI jkollha prestazzjoni aħjar. Madankollu, dan jiskoraġġixxi l-kooperazzjoni bejniethom għaliex kwalunkwe benefiċċju jkun jiġi kondiviż ma’ rival fil-finanzjament. Għalkemm xi suġġetti xjentifiċi jistgħu jkunu komuni għal KKI differenti, b’mod partikolari bejn il-KKI InnoEnergy u l-KKI Climate, ma hemm l-ebda evidenza ta’ output konkret li jirriżulta mill-kollaborazzjoni bejn il-KKI matul il-perjodu li jkun qed jiġi eżaminat (2010-2014).

64

Il-pletora tal-programmi tal-UE ta’ riċerka u innovazzjoni tagħmel il-ħolqien tas-sinerġiji bejniethom diffiċli. L-interazzjoni bejn il-KKI u inizjattivi oħra tal-UE qed tikber iżda jeħtieġ li tiġi żviluppata aktar.

Xi elementi tal-EIT huma apprezzati ħafna: fokus fuq is-suq, perspettiva fuq terminu twil, awtonomija tal-KKI u ċ-Ċentri ta’ Kolokazzjoni

65

Differenza ewlenija fir-rigward ta’ skemi pubbliċi eżistenti oħra ta’ riċerka u innovazzjoni hija l-objettiv prinċipali tal-EIT li jiffoka fuq is-suq. L-objettiv prinċipali tal-EIT, li jittrasferixxi l-għarfien dwar edukazzjoni għolja, riċerka u innovazzjoni għal kuntest tan-negozju u l-applikazzjoni kummerċjali tagħhom, ġie kklassifikat mill-wiġġieba għall-istħarriġ bħala l-objettiv l-aktar importanti li l-EIT għandu jistinka biex jilħaq.

66

Il-perspettiva fuq terminu twil tal-appoġġ finanzjarju mill-EIT lis-sħubija fil-KKI hija karatteristika unika u apprezzata mill-benefiċjarji. Fil-prinċipju, l-istrument tal-EIT jippermetti ppjanar fuq terminu medju sa twil tal-attivitajiet ta’ innovazzjoni li l-ebda skema pubblika oħra ma’ tista’ toffri. Madankollu, l-użu li l-EIT jagħmel minn għotjiet annwali mmina dan fil-livell tas-sħab tal-KKI (ara wkoll il-paragrafi 42 sa 45).

67

Kif stipulat fil-bażi legali tal-EIT, il-KKI “għandu jkollhom awtonomija ġenerali sostanzjali biex jiddefinixxu l-organizzazzjoni u l-kompożizzjoni interna tagħhom, kif ukoll l-aġenda preċiża u l-metodi ta’ ħidma tagħhom”. Dan il-livell ta’ awtonomija jiġi vvalwat mis-sħab tal-KKI. Huwa ffaċilita approċċ minn isfel għal fuq imfittex mill-komunità ta’ innovazzjoni. B’kuntrast ma’ skemi pubbliċi tradizzjonali, fejn is-suġġetti ta’ riċerka u innovazzjoni jiġu żviluppati bl-użu ta’ approċċ minn fuq għal isfel iddettat mir-rekwiżiti tal-baġit, il-kunċett tal-KKI jippermetti aktar flessibbiltà fl-għażla tal-attivitajiet, u din hija karatteristika partikolarment milqugħa mis-sħab.

68

Iċ-Ċentri ta’ Kolokazzjoni (ara l-Anness I) jikkostitwixxu speċifiċità oħra tal-mudell tal-EIT li s-sħab tal-KKI apprezzaw. Ċentru ta’ Kolokazzjoni huwa fejn tista’ sseħħ l-integrazzjoni tat-trijangolu tal-innovazzjoni. Artikolati madwar oqsma tematiċi jew reġjonali, iċ-Ċentri ta’ Kolokazzjoni jmexxu l-proġetti, jiżviluppaw ideat, ilaqqgħu sħab reġjonali flimkien u jfasslu strateġiji. Huma jikkoordinaw u jesegwixxu l-kompiti amministrattivi tas-sieħeb relatati mal-KKI u joffru spazju komuni għad-diskussjoni dwar it-tħassib tas-sħab. F’xi każijiet, huma joffru wkoll binjiet għax-xogħol għan-negozji li jkunu għadhom kemm jiftħu.

Jeħtieġ li tittejjeb l-implimentazzjoni tal-mudell tal-EIT

L-EIT għadu mhuwiex kompletament awtonomu

69

L-EIT għadu ma kisibx l-awtonomija sħiħa proprja tiegħu. Dan it-tidwim huwa itwal mis-soltu: korpi oħra tal-UE bħall-ITK (maħluqa wkoll fl-2008) ma ħadux aktar minn tliet snin biex jiksbu awtonomija finanzjarja sħiħa. Skont id-DĠ Edukazzjoni u Kultura, dan kien dovut għall-kapaċitajiet limitati tal-maniġment tal-EIT fir-rigward ta’ tmexxija u ta’ ġestjoni³⁰. Id-dawran għoli fil-maniġment superjuri kien kawża kontinwa ta’ dan (ara l-paragrafu 84).

L-EIT ma wettaqx ir-rwol tiegħu bħala investitur orjentat lejn l-impatt

70

L-EIT huwa ta’ spiss ippreżentat bħala istitut ta’ investiment b’impatt soċjoekoloġiku fl-innovazzjoni, immotivat mill-intraprenditorija. Il-bażi legali minn H2020 tiddikjara: “l-EIT […] jieħu approċċ orjentat lejn ir-riżultati.” Fil-programm ta’ ħidma triennali 2012-2014 tiegħu, l-EIT ġibed l-attenzjoni lejn l-objettiv tiegħu li jsir “investitur involut orjentat lejn l-impatt”.

71

Għalkemm ikkonċepit u ppreżentat bħala istitut orjentat lejn l-impatt, l-EIT fil-biċċa l-kbira jiffoka fuq il-konformità mar-regoli u fuq l-assorbiment baġitarju proprju tiegħu. F’Settembru 2014, bosta Membri tal-Bord tal-EIT enfasizzaw il-ħtieġa li jorjentaw mill-ġdid l-EIT lejn il-ħtieġa li jkun istitut immotivat mill-impatt. Qabel l-2015, l-EIT kien rarament jirrifjuta spejjeż abbażi ta’ nuqqas ta’ prestazzjoni.

72

Sal-2015, il-valutazzjoni mill-EIT tal-prestazzjoni annwali tal-KKI kellha ftit li xejn impatt jew ma kellha l-ebda impatt fuq il-livell tal-pagamenti finali tal-għotja. Il-valutazzjonijiet annwali ta’ spiss jirrapportaw li bosta objettivi ssettjati fl-istadju ta’ ppjanar ma jiġux issodisfati jew jiġu ssodisfati parzjalment biss, iżda minkejja dan l-ammont finali tal-għotja tħallas (ara l-Kaxxa 10).

Kaxxa 10

Eżempju ta’ nuqqas ta’ prestazzjoni ta’ KKI

Il-valutazzjoni tal-pjan ta’ direzzjoni tan-negozju ta’ KKI fl-2013, imwettqa mill-uffiċjali tal-proġetti tal-EIT bl-għajnuna ta’ esperti esterni, iddikjarat li fir-rigward tal-punti ewlenin imsemmija fil-pjan ta’ direzzjoni tan-negozju tal-2013, il-KKI Climate kisbet biss progress moderat. Rigward it-18-il objettiv strateġiku speċifikati fil-pjan ta’ direzzjoni tan-negozju tal-2013, il-KKI Climate rnexxielha tissodisfa kompletament 8 minnhom, filwaqt li 7 minnhom ġew indirizzati parzjalment biss u 3 minnhom sa issa għadhom ma ġewx issodisfati.

Il-mekkaniżmu ta’ finanzjament kompetittiv jivvalwa l-prestazzjoni b’mod insuffiċjenti

73

Il-finanzjament kompetittiv għandu jkun immirat lejn l-ippremjar tal-prestazzjoni. Mill-għotja totali tal-KKI għall-2015, 40 % ġew allokati permezz ta’ proċess kompetittiv, abbażi ta’ valutazzjoni ta’ tliet pilastri: (1) il-passat: il-prestazzjoni fl-2013; (2) il-futur: il-Pjan ta’ Direzzjoni tan-Negozju tal-2015; u (3) l-Implimentazzjoni tal-istrateġija pluriennali tal-KKI, permezz ta’ smigħ tal-Bord tat-Tmexxija tal-EIT. Kull wieħed mit-tliet pilastri kellu ponderazzjoni ugwali. Peress li t-tielet pilastru jħares kemm ‘il quddiem kif ukoll lura, il-prestazzjoni fil-passat u l-pjanijiet għall-futur fil-verità jirċievu ponderazzjoni ugwali. Għaldaqstant, il-finanzjament kompetittiv tal-EIT jippremja l-prestazzjoni parzjalment biss.

Fuq is-sħab tal-KKI, hemm piżijiet amministrattivi u tal-awditjar li huma sinifikanti

74

Fil-biċċa l-kbira l-EIT ikkopja l-qafas u l-proċessi operazzjonali tiegħu minn programmi ta’ riċerka tradizzjonali tal-UE għalkemm, f’livell legali, huwa ma kienx marbut li jagħmel dan. Filwaqt li l-biċċa l-kbira mill-programmi tal-UE jiffinanzjaw proġetti uniċi, l-EIT jiffinanzja portafoll ta’ attivitajiet permezz tal-KKI. Madankollu, il-proċessi relatati ma ġewx aġġustati biex din id-differenza fundamentali tittieħed inkunsiderazzjoni. Pereżempju, l-użu tal-istess soll ta’ EUR 325 000 x’aktarx li jiskatta l-ħtieġa għal aktar ċertifikati għaliex l-attivitajiet (għall-kuntrarju ta’ proġetti uniċi) se jaqbżuh ta’ spiss (ara l-paragrafu 79).

75

L-ispejjeż iddikjarati mis-sħab tal-KKI huma suġġetti għal ħafna kontrolli finanzjarji taħt dan il-qafas operazzjonali. Bosta sħab tal-KKI, li ġew intervistati jew mistħarrġa mill-Qorti, ilmentaw li xi kultant jeħtieġ li huma jipprovdu l-istess informazzjoni aktar minn darba.

76

Ir-rappurtar kull sena tal-Attivitajiet Komplementari tal-KKI, kemm fil-pjanijiet ta’ direzzjoni tan-negozju kif ukoll fir-rapporti finanzjarji ppreżentati mill-KKI, huwa speċifiku għall-EIT u jżid piż konsiderevoli b’valur miżjud limitat (ara l-paragrafu 33). Id-dikjarazzjonijiet kull sena li jiġu ppreżentati mill-KKI jinkludu ripartizzjoni dettaljata tal-ispejjeż għall-Attivitajiet Komplementari tal-KKI. Iċ-ċertifikati tal-awditjar, miksuba fl-2015, dwar l-Attivitajiet Komplementari tal-KKI koprew il-perjodu 2010-2014.

77

Il-kontrolli dwar l-ispejjeż irrapportati mis-sħab tal-KKI huma meħtieġa mill-qafas legali applikabbli għall-korpi kollha tal-UE (Aġenziji u Impriżi Konġunti) li jagħtu l-għotjiet. Dawn il-kontrolli jitwettqu kemm qabel (ex ante) kif ukoll wara (ex post) li l-KKI jirċievu l-pagament finali tal-għotja mill-EIT.

78

Kontrolli ex ante jinkludu ċ-ċertifikazzjoni tad-dikjarazzjonijiet tal-ispejjeż minn awditur indipendenti kkuntrattat mis-sieħeb tal-KKI, u xi kontrolli fl-uffiċċju mwettqa mill-uffiċjali finanzjarji fl-EIT. Kontrolli ex post jitwettqu minn ditta tal-awditjar privata kkuntrattata mill-EIT li tiċċekkja kampjun ta’ sħab tal-KKI fuq il-post. Il-Qorti twettaq awditu annwali li abbażi tiegħu toħroġ opinjoni dwar l-affidabbiltà tal-kontijiet annwali tal-EIT u l-legalità u r-regolarità tat-tranżazzjonijiet li fuqhom huma bbażati dawn il-kontijiet. Hija ħarġet opinjonijiet kwalifikati dwar it-tranżazzjonijiet li fuqhom huma bbażati l-kontijiet 2012 u 2013 tal-EIT abbażi ta’ livell materjali ta’ żball. Il-kontijiet 2014 ma ġewx kwalifikati.

79

Kemm id-dispożizzjonijiet legali kif ukoll il-livell materjali ta’ żball misjuba mill-Qorti jikkonfermaw il-ħtieġa għal kontrolli finanzjarji effettivi. Madankollu hemm diversi għażliet li jkunu jżidu l-effiċjenza tal-kontroll u r-rekwiżiti tar-rappurtar, bħal:

οużu ta’ mudell ta’ finanzjament aktar sempliċi permezz ta’ użu akbar ta’ pagamenti ta’ somom f’daqqa u rati tal-imgħax fissi;

οrikjesta ta’ ċertifikat finanzjarju minn awditur indipendenti dwar spejjeż magħżula skont is-sieħeb uniku tal-KKI, abbażi ta’ soll xieraq għal kull attività (ara l-paragrafu 74); u

οżieda tas-soll attwalment issettjat f’ammont ta’ EUR 325 000 li jiskatta l-ħtieġa għal ċertifikazzjoni tad-dikjarazzjonijiet tal-ispejjeż.

L-EIT ma għandux biżżejjed riżorsi, u fil-passat ġie mmaniġġjat ħażin

80

Il-Kwartieri Ġenerali tal-EIT kellhom bejn 40 u 50 membru tal-persunal matul il-perjodu 2011-2014. L-għadd ta’ uffiċjali tal-proġetti mqabbel mal-baġit tal-għotjiet huwa ħafna inqas milli għall-biċċa l-kbira minn programmi oħra tal-UE ta’ għotjiet għar-riċerka (il-baġit immaniġġjat għal kull membru tal-persunal taħt l-FP7 fit-temi tal-ICT, l-Enerġija u l-Ambjent³¹ kien ivarja minn EUR 12.5 miljun sa EUR 20.4 miljun³²). L-EIT għandu uffiċjal wieħed tal-proġetti ddedikat għal kull KKI, li l-baġit annwali tiegħu jista’ jitla’ sa EUR 400 miljun. Barra minn hekk, hemm tliet uffiċjali “bejn il-KKI” li huma responsabbli għal-linji ta’ azzjoni tal-edukazzjoni, l-innovazzjoni u l-intraprenditorija.

81

Peress li huma mhux dejjem ikollhom għarfien tekniku suffiċjenti fl-oqsma relatati, l-EIT jesternalizza parti mill-valutazzjoni tal-proġetti lil esperti esterni. Għall-valutazzjoni tar-rapporti dwar il-prestazzjoni tal-2013, l-EIT ma kellu l-ebda uffiċjal għoli inkarigat mill-innovazzjoni. Għalhekk, il-kapaċità interna tal-EIT biex jivvaluta l-prestazzjoni operazzjonali tal-KKI hija limitata.

82

Minkejja ż-żieda kbira fil-baġit minn EUR 309 miljun (2008-2013) għal EUR 2.7 biljun (2014-2020) u l-fatt li l-għadd ta’ KKI kiber minn tlieta għal ħamsa minn tard fl-2014 ‘il quddiem, ma hija prevista l-ebda żieda sinifikanti fl-għadd ta’ postijiet. Hemm riskju li l-EIT ma jkollux kapaċità suffiċjenti biex jittratta l-volum ta’ xogħol estiż.

83

Id-dawran għoli fil-persunal u ħafna postijiet battala fl-EIT kienet problema: 25 mill-40 membru tal-persunal li kienu qed jaħdmu mal-EIT fi tmiem l-2011 telqu fi żmien 3 snin u 30 % tal-postijiet kienu battala fi tmiem l-2013 (ara l-Figura 10). Din iċ-ċifra naqset għal 16 % fl-2015. Madankollu, id-dawran fil-persunal jibqa’ għoli f’livell ta’ 17 % fl-2015. Bosta postijiet battala jinsabu fl-unità responsabbli għall-valutazzjoni teknika u finanzjarja tar-rapporti tal-KKI. Il-pakkett ta’ salarju li l-EIT jista’ joffri huwa aktar baxx minn dak tal-biċċa l-kbira mill-korpi l-oħra tal-UE li huwa fattur li jikkontribwixxi għad-dawran għoli fil-persunal u r-rata tal-postijiet tax-xogħol battala³³.

Figura 10

Għadd reali vs ippjanat ta’ membri tal-persunal tal-EIT

Sors: L-EIT.

84

Mill-ħolqien tiegħu ‘l hawn, l-EIT ġie mmaniġġjat minn ħames Diretturi Eżekuttivi / aġenti Diretturi differenti (ara t-Tabella 1). Tnejn minn dawn telqu wara inqas minn sena fil-kariga. Tliet membri tal-persunal tal-EIT li kienu ta’ livell għoli tkeċċew fl-2013. Fl-1 ta’ Jannar 2015, post wieħed ta’ Kap tal-Unità kien battal u ieħor kien ġie okkupat ad interim mill-2013 ‘il hawn. Id-dawran rapidu fil-livell tal-maniġment superjuri huwa ta’ tfixkil u jagħmel ħsara lill-kontinwità tat-tmexxija u dik strateġika.

Tabella 1

Direttur Eżekuttiv tal-EIT

Direttur Eżekuttiv | Bidu tal-mandat | Tmiem il-mandat | Durata tal-mandat
L-ewwel Direttur tar-Riżorsi tad-DĠ Edukazzjoni u Kultura (ad interim) | April 2008 | Ottubru 2009 | 1.5 snin
It-tieni Direttur | 1.11.2009 | 31.8.2010 | 10xhur
It-tielet Direttur | 1.9.2010 | 30.6.2011 | 10 xhur
Ir-raba’ Direttur | 1.7.2011 | 31.7.2014 | 3 snin
Il-ħames Aġent Direttur | 1.8.2014 | Għadu għaddej | Għadu għaddej

Sors: L-EIT.

L-appoġġ finanzjarju mill-EIT huwa kkonċentrat

85

F’kull KKI, il-parti l-kbira tal-kontribuzzjoni finanzjarja mill-EIT hija kkonċentrata f’nukleu ta’ sħab tal-KKI: l-10 sħab tal-ogħla livell irċevew bejn 49 % u 65 % tal-appoġġ finanzjarju mill-EIT għal kull KKI (ara t-Tabella 2). Fil-KKI InnoEnergy, l-10 sħab tal-ogħla livell jirrappreżentaw kważi żewġ terzi tal-kontribuzzjoni mill-EIT, u li jifdal huma mifruxa bejn il-220 sieħeb l-ieħor tal-KKI. Barra mir-rwol sinifikanti li l-universitajiet għandhom fil-linji ta’ azzjoni kollha, din il-konċentrazzjoni tista’ tiġi spjegata mir-rwol dominanti tas-sħab ewlenin tal-KKI li ġew involuti ferm mill-bidu tal-KKI. Fit-tarf l-ieħor tal-miżien, il-biċċa l-kbira mis-sħab tal-KKI rċevew inqas minn EUR 500 000 matul il-perjodu 2010-2014 u bejn 20 % u 58 % minnhom irċevew inqas minn EUR 100 000 matul dak il-perjodu.

Tabella 2

Tqassim tal-kontribuzzjoni finanzjarja mill-EIT fost is-sħab tal-KKI

2010–2014 | KKI Climate | KKI InnoEnergy | EIT Digital
L-10 benefiċjarji tal-ogħla livell bħala % tal-finanzjament totali mill-EIT | 55 % | 65 % | 49 %
Għadd ta’ sħab tal-KKI attivi f’attivitajiet iffinanzjati mill-EIT | 205 | 230 | 114
Għadd ta’ sħab attivi tal-KKI li jirċievu inqas minn EUR 500 000 f’% | 76 % | 85 % | 52 %
Għadd ta’ sħab attivi tal-KKI li jirċievu inqas minn EUR 100 000 | 83 | 133 | 23
Għadd ta’ sħab attivi tal-KKI li jirċievu inqas minn EUR 100 000 f’% | 40 % | 58 % | 20 %

Sors: L-EIT.

86

Il-kontribuzzjoni finanzjarja mill-EIT hija kkonċentrata ħafna f’ħames pajjiżi (73 %) filwaqt li żewġ pajjiżi biss tal-UE 12³⁴ irċevew appoġġ finanzjarju mill-EIT (6 %) (ara t-Tabella 3). Hemm ir-riskju li Ewropa b’żewġ veloċitajiet tkompli trabbi l-għeruq, fejn in-nefqa tal-EIT tkun ikkonċentrata f’pajjiżi li għandhom infrastruttura żviluppata tar-riċerka (ara wkoll il-paragrafu 102).

Tabella 3

Kontribuzzjoni finanzjarja mill-EIT għal kull KKI, maqsuma skont il-pajjiżi (2010-2014)

f’% tal-kontribuzzjoni totali mill-EIT | KKI Climate | KKI InnoEnergy | EIT Digital | EIT KOLLU¹
Il-ħames pajjiżi tal-ogħla livell | 88 % | 85 % | 79 % | 73 %²
UE 12 | 4 % | 10 % | 2 % | 6 %³
Oħrajn | 8 % | 5 % | 19 % | 21 %

1il-ħames pajjiżi tal-ogħla livell ivarjaw minn KKI waħda għal oħra, u dan jispjega għalfejn l-aqwa ħamsa aggregati jirrappreżentaw ċifra inqas minn dik tal-KKI individwali.

2il-ħames pajjiżi tal-ogħla livell li jirċievu appoġġ mill-EIT huma n-Netherlands (24 %), il-Ġermanja (15 %), Franza (13 %), l-Iżvezja (12 %) u r-Renju Unit (9 %).

3Il-Polonja (4 %) u l-Ungerija (2 %) huma ż-żewġ pajjiżi tal-UE 12 li jibbenefikaw mill-appoġġ finanzjarju mill-EIT.

Sors: L-EIT.

Il-KKI għandhom nuqqas ta’ trasparenza

87

Din il-konċentrazzjoni tal-appoġġ finanzjarju mill-EIT fost għadd limitat ta’ sħab għandha tiġi mmonitorjata biex jiġi żgurat li mhijiex ir-riżultat ta’ allokazzjoni inġusta ta’ finanzjament pubbliku fi ħdan il-KKI — ara l-Kaxxa 11. F’xi każijiet, sieħeb ikun membru tal-kumitat li jeżamina proposti u jagħżel il-proġetti. Dan jirriskja li joħloq kunflitt ta’ interess u jiġġenera nuqqas ta’ fiduċja fil-KKI. Barra minn hekk, għalkemm inġenerali l-proċess tal-għażla huwa ddokumentat tajjeb, meta s-sħab jippreżentaw il-proposti tagħhom huma mhux dejjem ikunu jafu lil min l-għotjiet jiġu eventwalment allokati. Kważi nofs il-wiġġieba għall-istħarriġ ma jemmnux li l-għażla tal-attivitajiet li għandhom jiġu ffinanzjati mill-EIT fi ħdan il-KKI hija ġusta u trasparenti.

88

Minkejja l-eżistenza ta’ ħafna mezzi ta’ komunikazzjoni, xi sħab tal-KKI għandhom ftit li xejn għarfien tal-progress u tar-riżultati speċifiċi, ta’ proġetti li għalihom huma ma ħadux ir-riedni. F’xi proġetti konġunti, kull sieħeb jesegwixxi l-parti tiegħu, iżda mhuwiex konxju minn żviluppi ulterjuri. Dan in-nuqqas ta’ komunikazzjoni jista’ jfixkel it-tixrid tal-għarfien.

Kaxxa 11

Tħassib dwar il-konċentrazzjoni tal-appoġġ finanzjarju mill-EIT u n-nuqqas ta’ trasparenza

Xi sħab tal-KKI esprimew it-tħassib tagħhom billi ddikjaraw li: “hemm xi ftit sħab influwenti u li huma jqassmu l-fondi bejniethom. Il-proċessi għall-għażla tal-proposti għall-attivitajiet huma [opaki] ħafna” u “fit-teorija l-EIT huwa idea tajba, iżda fil-prattika huwa jservi biss biex jiffinanzja s-sħab […] inizjali li huma prinċipalment organizzazzjonijiet kbar. […] Barra minn hekk, il-valutazzjoni tal-proġetti [hija] magħmula mis-sħab infushom, li huwa kunflitt ta’ interess. […]

Il-KKI stimulaw netwerk tal-innovazzjoni u kultura intraprenditorjali, iżda sa issa bi ftit li xejn evidenza ta’ riżultati tanġibbli jew ta’ impatt

89

Permezz tal-EIT, il-KKI laqqgħu flimkien aktar minn 500 sieħeb minn madwar dixxiplini, pajjiżi u setturi. L-għadd ta’ sħab tal-ewwel tliet KKI maħluqa fl-2010 żdied b’mod konsiderevoli: il-KKI Climate kibret minn 24 sieħeb fil-bidu tal-2010 għal 209 sħab attivi fi tmiem l-2014, l-EIT Digital minn 31 għal 115 u l-KKI InnoEnergy minn 27 għal 242³⁵. Il-lista ta’ sħab tinkludi bosta kumpaniji Ewropej tal-ogħla livell, kif ukoll universitajiet u istituti tar-riċerka Ewropej tal-ogħla livell. In-negozji jirrappreżentaw 56 % tas-sħab kollha tal-KKI, l-universitajiet jirrappreżentaw 19 % u l-istituti tar-riċerka jirrappreżentaw 12 % (ara l-Figura 9).

90

Is-sħubija fil-KKI offriet opportunitajiet ġodda għall-innovazzjoni (kif maqbul minn 86 % tal-wiġġieba għall-istħarriġ). Dawn jinkludu wħud mill-akbar ismijiet fin-negozju. Jaħdmu magħhom hemm istituzzjonijiet b’edukazzjoni għolja u ċentri tar-riċerka prestiġġjużi flimkien ma’ bliet, reġjuni u Organizzazzjonijiet Nongovernattivi. Dan jikkontribwixxi għat-tnaqqis fil-frammentazzjoni tax-xenarju Ewropew tal-innovazzjoni fl-oqsma tal-operazzjonijiet tal-KKI. L-ebda programm ieħor tal-UE ma għandu netwerk pan-Ewropew bħal dan.

91

B’mod ġenerali s-Sħab tal-KKI jaqblu li, permezz tal-EIT, għadd ta’ attivitajiet ta’ edukazzjoni tniedu b’suċċess: madwar 75 % tal-wiġġieba għall-istħarriġ ikkonfermaw li s-sħubija fil-KKI ġġenerat programmi ta’ edukazzjoni li joħolqu profili ġodda ta’ talenti intraprenditorjali u ta’ ħila (ara l-Kaxxa 12).

Kaxxa 12

Il-programm Master School tal-EIT Digital

Il-programm Master School tal-EIT Digital joffri tmien korsijiet tekniċi Maġġuri u ieħor Minuri fl-Innovazzjoni u l-Intraprenditorija. Hemm 20 università Ewropea tal-ogħla livell, riċerkaturi rinomati u negozji mexxejja li huma fi sħubija biex jipprovdu eċċellenza avvanzata tal-ICT flimkien ma’ taħriġ dwar l-innovazzjoni u l-intraprenditorija, li jwassal għal lawrja doppja u ċertifikat li jkollu t-tikketta tal-EIT.

92

Il-persuni kollha intervistati u kważi 80 % tal-wiġġieba għall-istħarriġ qablu li s-sħubijiet fil-KKI ppromwovew kultura intraprenditorjali u ta’ ħsieb kreattiv. Madankollu, għad ma hemm l-ebda valutazzjoni tal-impatt tal-EIT fuq il-ħolqien tan-negozju u ta’ jekk kienx hemm żieda reali fil-livell ta’ aċċettazzjoni tar-riskji fl-Ewropa. L-indikatur “għadd ta’ negozji li jkunu għadhom kemm jiftħu jew negozji ġodda maħluqa” ma jipprovdix informazzjoni mingħajr kuntest jew punt ta’ riferiment.

93

Fl-2014, bl-użu tal-KPIs ewlenin tal-EIT, it-tliet KKI flimkien irrapportaw il-ħolqien ta’ 90 negozju li kienu għadhom kemm jiftħu, l-inkubazzjoni ta’ aktar minn 400 idea ta’ negozju, 52 prodott, servizz jew proċess ġdid u 19-il prodott, servizz jew proċess imtejjeb, kif ukoll 126 każ ta’ trasferimenti tal-għarfien u 159 każ ta’ adozzjoni tal-għarfien. Dawn huma indikaturi bbażati fuq l-output (ara l-paragrafu 54). Pereżempju, ir-rapport ta’ valutazzjoni tal-EIT għall-EIT Digital jiġbed l-attenzjoni għall-fatt li l-attivitajiet ta’ innovazzjoni pproduċew ftit li xejn riżultati tanġibbli f’termini ta’ prodotti li huma qrib is-suq.

94

Ir-riżultati tal-2014 fil-qasam tal-edukazzjoni huma mħallta. L-għadd ta’ studenti tal-Master u tal-PhD irreġistrati fi programmi li għandhom it-tikketta tal-EIT fl-2014-2015 żdied għal kważi 1000, iżda r-reġistrazzjoni għall-programmi tal-Master u tad-Doctorat organizzati minn tnejn mit-tliet KKI ma ssodisfatx l-aspettattivi. Ir-rata tal-abbandun bikri mill-programmi fl-istadju tar-reġistrazzjoni, minn studenti li ġew aċċettati għall-programmi, hija rrapportata bħala partikolarment għolja. Barra minn hekk, mingħajr monitoraġġ xieraq, id-dħul baxx ta’ studenti Ewropej fil-programmi tal-master u tal-PhD, tal-KKI jkompli jqajjem il-kwistjoni tal-valur miżjud³⁶ Ewropew tal-EIT għaliex mhuwiex magħruf jekk l-istudenti mhux tal-UE humiex se jibqgħu fl-UE jew humiex se jaħdmu għal organizzazzjoni tal-UE.

95

Skont il-valutazzjoni mill-EIT, tar-rapporti 2014 tal-KKI, l-EIT Digital u l-KKI InnoEnergy kisbu biss progress modest lejn l-integrazzjoni tal-atturi tat-Trijangolu tal-Għarfien tal-KKI matul il-ħames snin mill-ħolqien tagħhom ‘il hawn.

Il-futur

Logo Ġdid (2015)

96

Matul l-2015, l-EIT ħa bosta miżuri biex jindirizza ħafna min-nuqqasijiet li lejhom inġibdet l-attenzjoni f’dan ir-rapport. L-impatt tagħhom għad irid jintwera.

Ġew introdotti prinċipji ta’ sostenibbiltà finanzjarja

97

Fl-2015, l-EIT adotta l-prinċipji ta’ sostenibbiltà finanzjarja³⁷. Dan id-dokument jissettja definizzjonijiet, prinċipji ta’ finanzjament u inċentivi biex il-KKI jiksbu sostenibbiltà finanzjarja.

98

Wara 10 snin ta’ eżistenza ta’ KKI, il-kontribuzzjoni massima mill-EIT għal KKI se titnaqqas gradwalment minn livell li jista’ jitla’ sa 100 % tal-ispejjeż għall-attivitajiet iffinanzjati mill-EIT għal massimu ta’ 10 % fil-15-il sena. Wara l-15-il sena, livell minimu predefinit ta’ finanzjament mill-EIT għal KKI jista’ jiġi deċiż (ara l-Figura 11). Il-prinċipji ta’ sostenibbiltà ma jindikawx kif il-KKI se jissostitwixxu l-finanzjament mill-EIT. Huwa meqjus li hija r-responsabbiltà tal-KKI li jiżviluppaw u jimplimentaw l-istrateġiji ta’ sostenibbiltà tagħhom. Strateġiji dettaljati għadhom mhumiex stabbiliti. Sal-2015, il-KKI kienu għamlu ftit li xejn progress f’dan il-qasam u l-EIT kompla jiffinanzja qrib id-90 % tal-ispejjeż għall-attivitajiet iffinanzjati mill-EIT.

Figura 11

Tnaqqis tar-rata ta’ kofinanzjament mill-EIT

Sors: Il-QEA.

Id-definizzjoni ta’ Attivitajiet Komplementari tal-KKI ġiet riveduta

99

Fl-2015, l-EIT emenda d-definizzjoni ta’ Attivitajiet Komplementari tal-KKI u pprovda gwida addizzjonali lill-KKI. Għall-ewwel darba, huwa eżamina wkoll l-Attivitajiet Komplementari tal-KKI matul il-perjodu 2010-2014. L-eżaminar kien limitat fl-ambitu u kien jikkonsisti f’żewġ partijiet: ċertifikazzjoni minn awdituri indipendenti tan-nefqa tal-Attivitajiet Komplementari tal-KKI rrapportata firrapporti finanzjarji, u eżaminar mill-uffiċjali tal-proġetti tal-EIT fir-rigward talproporzjonalità u l-eżistenza ta’ rabta ċara bejn l-attivitajiet iffinanzjati mill-EIT u l-Attivitajiet Komplementari tal-KKI.

100

L-EIT introduċa wkoll ġwida ġdida għat-Tħejjija ta’ Pjanijiet ta’ Direzzjoni tan-Negozju. Bil-ftehimiet ta’ għotja tal-2016 meħuda bħala l-bidu, l-Attivitajiet Komplementari tal-KKI se jiġu eżaminati fl-istadju ta’ valutazzjoni tal-Pjan ta’ Direzzjoni tan-Negozju biex tiġi żgurata rabta ċara ta’ attivitajiet ippjanati li jiġu ffinanzjati mill-EIT u l-Attivitajiet Komplementari tal-KKI.

Se jiġu żviluppati Indikaturi Ewlenin tal-Prestazzjoni aktar sinifikattivi

101

Fil-Programm ta’ Ħidma Triennali 2012-2014, l-EIT iddikjara li se tiġi stabbilita sistema raffinata ta’ monitoraġġ immirata lejn ir-riżultati u l-impatti. Fl-2015, huwa nieda proċedura tal-offerti biex ifassal KPI bbażat fuq l-impatt u ħoloq grupp ta’ ħidma biex jindirizza din il-kwistjoni partikolari. Barra minn hekk, huwa għandu l-intenzjoni li jfassal KPIs speċifiċi li jkejlu r-riżultati fl-Integrazzjoni tat-Trijangolu tal-Għarfien.

L-EIT qed jipprova jinvolvi aktar pajjiżi

102

Sal-ġurnata tal-lum, il-prinċipju ta’ gwida tal-EIT kien eċċellenza teknika, u b’hekk kien jiffavorixxi s-sħab fl-Istati Membri li għandhom infrastruttura avvanzata tar-riċerka u l-innovazzjoni. L-EIT rrealizza li dan wassal għal konċentrazzjoni ġeografika għolja ta’ sħab tal-KKI f’għadd limitat ta’ Stati Membri tal-UE (ara l-paragrafu 86) u ħoloq l-Iskema ta’ Innovazzjoni Reġjonali, mekkaniżmu ta’ sensibilizzazzjoni biex jippromwovi aħjar l-innovazzjoni f’reġjuni speċifiċi, biex jifrex l-appoġġ tiegħu b’mod aktar wiesa’. Sabiex dan jinkiseb, 10 % tal-kontribuzzjoni annwali u kompetittiva mill-EIT għall-KKI se jiġu allokati mill-2016 ‘il quddiem għall-appoġġ u l-integrazzjoni tal-Iskema ta’ Innovazzjoni Reġjonali.

Attwalment, qed jiġu diskussi Ftehimiet Qafas ta’ Sħubija ġodda

103

Sabiex jallinja l-qafas tiegħu ma’ dak ta’ H2020, l-EIT għamel ħiltu biex jikkonvinċi lis-sħab tal-KKI jiffirmaw Ftehimiet Qafas ta’ Sħubija ġodda fl-2015. Il-prinċipji ta’ governanza li għandhom jiġu introdotti permezz ta’ kodiċi ta’ kondotta, kif ukoll ir-regoli proposti dwar id-drittijiet ta’ proprjetà intellettwali ltaqgħu ma’ ħafna reżistenza. Għalhekk, ġiet posposta l-firma tal-Ftehimiet Qafas ta’ Sħubija ġodda.

15Matul il-perjodu 2010-2014, il-linja ta’ azzjoni tal-proġetti ta’ innovazzjoni kienet tirrappreżenta 42 % tal-ispejjeż għall-attivitajiet iffinanzjati mill-EIT, l-intraprenditorija 22 %, l-edukazzjoni 14 % u spejjeż oħra 22 % (ara l-paragrafi 11 sa 13). Għandu jiġi nnotat li hemm allinjament ħażin sinifikanti fil-metodoloġiji fost il-KKI meta jkunu qed ikejlu spejjeż oħra li prinċipalment huma magħmula minn spejjeż amministrattivi u ġenerali.

16Il-kontrolli u l-awditi jitwettqu mill-EIT, minn awdituri esterni privati u mill-QEA.

17“FAQ about KICs” (FAQ dwar il-KKI) – EIT (2010).

18L-Artikolu 6.2 tar-regolament fundatur tal-EIT jiddikjara: “Il-KICs (KKI) għandu jkollhom awtonomija ġenerali sostanzjali biex jiddefinixxu l-organizzazzjoni u l-kompożizzjoni interna tagħhom, kif ukoll l-aġenda preċiża u l-metodi ta’ ħidma tagħhom. B’mod partikolari, il-KICs għandhom […] jiżviluppaw strateġiji għas-sostenibbiltà finanzjarja.”

19L-Artikolu 7b tar-regolament fundatur tal-EIT jiddikjara: “[…] KIC (KKI) normalment għandu jkollu (jkollha) qafas ta’ żmien ta’ minn seba’ sa ħmistax-il sena.”

20Dan ġie espliċitament ikkomunikat mill-EIT lill-KKI fl-2015.

21Ir-Regolament (KE) Nru 294/2008 tal-Parlament Ewropew u tal-Kunsill tal-11 ta Marzu 2008 li jistabbilixxi l-Istitut Ewropew tal-Innovazzjoni u t-Teknoloġija (ĠU L 97, 9.4.2008, p. 1).

22Parti mill-għotja annwali tiġi deċiża fuq bażi kompetittiva bejn il-KKI. Mill-kontribuzzjoni totali tal-2015 mill-EIT għall-KKI, 40 % ġew allokati b’dak il-mod. Dan is-sehem għandu jiżdied matul is-snin.

23L-Opinjoni Nru 4/2015 dwar il-proposta għal Regolament tal-Parlament Ewropew u tal-Kunsill dwar il-Fond Ewropew għal Investimenti Strateġiċi u li jemenda r-Regolamenti (UE) Nru 1291/2013 u (UE) Nru 1316/2013 (http://eca.europa.eu).

24Id-Deċiżjoni Nru 1312/2013.

25Il-paragrafu 6.31 Monitoring progress and outcomes - External evaluation of the European Institute of Innovation and Technology- Framework Contract on evaluation and related services (Monitoraġġ tal-progress u l-eżiti - Evalwazzjoni esterna tal-Istitut Ewropew tal-Innovazzjoni u t-Teknoloġija - Kuntratt Qafas dwar l-evalwazzjoni u s-servizzi relatati) (EAC 03/06), Mejju 2011.

26KUMM(2006) 77 finali tat-22 ta’ Frar 2006 “L-implimentazzjoni tas-sħubija mġedda għat-tkabbir u l-impjiegi - L-iżvilupp ta’ xempju tal-għarfien: L-Istitut Ewropew tat-Teknoloġija”.

27“Il-Kummissjoni tagħti d-dettalji tal-pjan tagħha għall-Istitut Ewropew għat-Teknoloġija” Stqarrija għall-istampa tal-Kummissjoni Ewropea (IP/06/751), it-8 ta’ Ġunju 2006.

28In-negozji għandhom ukoll raġunijiet mhux finanzjarji biex jingħaqdu mal-KKI, bħal pereżempju mod biex ikollhom aċċess għal studenti li għandhom talent li jkunu ħirġin mill-programmi ta’ edukazzjoni li għandhom it-tikketta tal-EIT.

29Data dwar l-SMEs hija disponibbli biss għal KKI waħda.

30Ir-Rapport Annwali tal-Attività 2013 tad-DĠ Edukazzjoni u Kultura.

31It-tliet temi marbuta mal-ewwel tliet KKI mnedija mill-EIT.

32Ir-Rapport Speċjali Nru 2/2013 “Il-Kummissjoni żgurat l-implimentazzjoni effiċjenti tas-seba’ programm kwadru għar-riċerka?” (http://eca.europa.eu).

33Ir-rimunerazzjoni tal-persunal tal-Istituzzjonijiet tal-UE, l-Aġenziji u korpi oħra tal-UE hija multiplikata b’koeffiċjent tal-korrezzjoni skont l-għoli tal-ħajja fil-post tal-impjieg. Għall-Ungerija dan il-koeffiċjent ġie ssettjat f’livell ta’ 71.4 % għall-2014-15, li jfisser li l-aġenti li jaħdmu għall-EIT jaqilgħu kważi 30 % inqas mill-kollegi tagħhom impjegati fi Brussell.

34L-UE 12 tirreferi għat-12-il pajjiż li ngħaqdu mal-UE bejn l-2004 u l-2007.

35Iddefinit bħala s-sħab tal-KKI li ddikjaraw l-ispejjeż għall-attivitajiet tal-KKI matul il-perjodu 2010-2014.

36Il-valur miżjud Ewropew huwa l-valur addizzjonali li l-EIT joħloq għall-UE jew għall-Istati Membri tagħha. Huwa addizzjonali u ta’ dimensjoni Ewropea għaliex ma jkunx seta’ jinħoloq minn Stati Membri li jaġixxu waħidhom.

37Id-Deċiżjoni 4/2015 tal-Bord tat-Tmexxija tal-EIT “Principles on KIC’s financial sustainability” (Prinċipji dwar is-sostenibbiltà finanzjarja tal-KKI).

Konklużjonijiet u rakkomandazzjonijiet

104

Aħna nikkonkludu li, minkejja ġustifikazzjoni valida, il-qafas operazzjonali kumpless tal-EIT u l-problemi ta’ ġestjoni tiegħu kienu ta’ impediment għall-effettività kumplessiva tiegħu. L-impatt tal-azzjonijiet li l-Kummissjoni u l-EIT daħlu għalihom fl-2015 (ara l-paragrafi 96 sa 103) għad irid jintwera. Il-konklużjonijiet u r-rakkomandazzjonijiet li ġejjin huma pertinenti u jeħtieġ li jiġu segwiti.

Prinċipji ġustifikattivi

105

L-istabbiliment tal-EIT fl-2008 nbena fuq idea ambizzjuża u li twassal għal skoperti ġodda: il-promozzjoni tal-innovazzjoni permezz tal-integrazzjoni tat-tliet naħat tat-Trijangolu tal-Għarfien. Ir-raġunijiet għalfejn inbena trument bħal dan kienu validi: rabtiet dgħajfa bejn id-dinjiet tal-edukazzjoni, tax-xjenza u tan-negozju, nuqqas ta’ kultura intraprenditorjali u ftit li xejn suċċess fit-twassil tar-riżultati tarriċerka Ewropea, fis-suq (ara l-paragrafi 19 sa 23). L-EIT huwa l-ewwel inizjattiva tal-UE li tkopri ċ-ċiklu ta’ innovazzjoni kollu kemm hu fil-livell tal-UE, mil-laboratorju sas-suq, li tlaqqa’ flimkien aktar minn 500 sieħeb minn madwar dixxiplini li jvarjaw mill-akkademja, mir-riċerka san-negozju u li tippermetti l-bini ta’ massa kritika meħtieġa għall-indirizzar tal-isfidi l-kbar tas-soċjetà (ara l-paragrafi 89 u 90).

Tfassil

106

Filwaqt li xi karatteristiċi uniċi tal-EIT tfasslu b’suċċess (ara l-paragrafi 65 sa 68), xi kunċetti ewlenin u alementi strateġiċi ma tqisux biżżejjed mill-bidu nett (ara l-paragrafi 24 sa 64). Minħabba li l-attivitajiet mhux iffinanzjati mill-EIT huma inklużi fil-kalkolu tal-ammont li jrid jitħallas, il-mudell ta’ finanzjament huwa kumpless wisq. L-“effett ta’ lieva b’saħħtu” affermat mill-EIT għadu ma ġiex dimostrat.

Rakkomandazzjoni 1 — Il-Kummissjoni għandha tipproponi bażi legali emendata tal-EIT lill-Parlament Ewropew u lill-Kunsill, li tkun tirrevedi l-mudell ta’ finanzjament tal-EIT.

L-attivitajiet tal-KKI mhux iffinanzjati mill-EIT ma għandhomx jiġu inklużi fil-bażi tal-kalkolu meta tkun qed tiġi determinata l-kontribuzzjoni finanzjarja mill-EIT għall-KKI, bħalma kien il-każ fil-bażi legali oriġinali tal-2008 li tistabbilixxi l-EIT. It-tneħħija tal-kundizzjoni ta’ finanzjament ta’ 25 % tkun ittaffi ħafna mill-piż tar-rappurtar operazzjonali u finanzjarju tas-sħab tal-KKI. L-effett ta’ lieva għandu jitkejjel biex jiġi dimostrat is-suċċess tal-EIT fl-attrazzjoni ta’ finanzjament addizzjonali għall-innovazzjoni.

Data ta’ implimentazzjoni fil-mira: Mill-aktar fis possibbli wara l-evalwazzjoni tal-2017.

107

Hemm dgħufijiet fit-tfassil tal-proċessi operazzjonali ewlenin. Il-modalitajiet tal-għoti tal-appoġġ finanzjarju mill-EIT mhumiex adatti, fil-kuntest tal-ħtiġijiet tas-sħab tal-KKI: l-annwalità tal-għotja u l-iffirmar tardiv sistematiku tagħha jagħmluha diffiċli biex jiġu implimentati, mingħajr xkiel, l-attivitajiet ta’ innovazzjoni li l-EIT għandu l-għan li jippromwovi (ara l-paragrafi 41 sa 50). Iċ-ċiklu tal-pagamenti tal-għotja huwa restrizzjoni sinifikanti għal sħab finanzjarjament aktar dgħajfa bħal SMEs, li ma għandhomx il-kapaċità li jipprefinanzjaw in-nefqa (ara l-paragrafu 59).

Rakkomandazzjoni 2 — Il-ftehim ta’ għotja tal-EIT a) għandu jkopri perjodu itwal mis-sena kalendarja u b) għandu jiġi ffirmat qabel il-bidu tal-attivitajiet.

Perspettiva ta’ żmien itwal mhux biss tkun toffri sigurtà legali u finanzjarja akbar għas-sħab tal-KKI iżda tkun tikkonsolida aktar l-attivitajiet ta’ innovazzjoni f’konformità mal-istrateġija pluriennali adottata mill-KKI. Hija tħaffef ukoll il-piż amministrattiv billi tnaqqas ir-rappourtar annwali tas-sħab tal-KKI u tkun tiffaċilita l-valutazzjoni tal-prestazzjoni tal-KKI matul perjodu itwal ta’ żmien. L-iffirmar tal-ftehim ta’ għotja fi żmien debitu jkun jippermetti kontinwità legali u finanzjarja tal-attivitajiet ta’ innovazzjoni tal-KKI, u b’hekk jevita sitwazzjoni “stop-go”.

Data ta’ implimentazzjoni fil-mira: Ftehim ta’ għotja għall-perjodu li jibda fl-1 ta’ Jannar 2017.

Implimentazzjoni u impatt

108

Seba’ snin wara li nbeda, l-EIT għadu mhuwiex kompletament indipendenti, operazjonalment, mill-Kummissjoni Ewropea. L-EIT mhuwiex l-istitut immotivat mill-impatt, li kien previst (ara l-paragrafi 70 sa 71). Il-prestazzjoni ta’ KKI ma titteħidx inkunsiderazzjoni biżżejjed meta jsir il-pagament finali tal-għotja (ara l-paragrafu 72). L-EIT huwa strument uniku fi ħdan l-inizjattivi tal-UE iżda jsegwi l-qafas ġenerali tal-UE għar-Riċerka u l-Innovazzjoni b’mod strett wisq (ara l-paragrafu 74). L-EIT ma għandux biżżejjed riżorsi, u fil-passat ġie mmaniġġjat ħażin (ara l-paragrafu 80 sa 84).

Rakkomandazzjoni 3 — L-EIT għandu jiffoka mill-ġdid l-approċċ tiegħu lejn it-twassil tal-impatt. Għal dik il-fini, huwa għandu jfittex awtonomija akbar u jagħmel użu mill-flessibbiltà fil-bażi legali ta’ Orizzont 2020. B’mod partikolari, huwa għandu jadotta regoli speċifiċi mfassla apposta għall-ħtiġijiet tas-sħab tal-KKI. L-EIT għandu jsolvi l-kwistjonijiet tiegħu dwar il-persunal biex dan ikun jista’ kontinwament jimmonitorja l-prestazzjoni tal-KKI.

L-EIT għandu b’mod urġenti jikseb l-awtonomija finanzarja tiegħu, peress li l-mira oriġinali ssettjata mill-Kummissjoni Ewropea kienet l-2010. L-għoti ta’ aktar awtonomija lill-EIT jista’ biss jagħti spinta lill-kapaċità tiegħu tat-tmexxija, li hija prerekwiżit sabiex din l-iskema pubblika tirnexxi. Barra minn hekk, l-EIT għandu jirrifletti aħjar id-dikjarazzjoni tal-missjoni tiegħu u jsir istitut immotivat mill-impatt billi jfassal apposta ir-regoli proprji tiegħu. Il-mili ta’ postijiet battala u l-istabbiltà fil-maniġment superjuri huwa essenzjali.

Data ta’ implimentazzjoni fil-mira: Matul l-2016.

109

L-EIT ikkontribwixxa għall-integrazzjoni tat-Trijangolu tal-Għarfien u ħeġġeġ kultura ta’ intraprenditorija. Madankollu, huwa diffiċli li tiġi vvalutata l-prestazzjoni tal-EIT mill-bidu tal-operazzjonijiet fl-2010 ‘l hawn. Hemm nuqqas ta’ proċessi robusti u rilevanti ta’ rappurtar u monitoraġġ, u ftit li xejn impatti huma viżibbli (ara l-paragrafi 51-53). Il-KKI ma għandhomx trasparenza fl-għażla tal-attivitajiet li jridu jiġu ffinanzjati mill-EIT (ara l-paragrafi 87 sa 88).

Rakkomandazzjoni 4 — L-EIT għandu jiżviluppa analiżi bbażata fuq l-impatt. L-EIT għandu wkoll jissimplifika l-proċessi ta’ monitoraġġ u rappurtar tiegħu.

Il-Qorti tilqa’ d-deċiżjoni tal-EIT li jeżamina l-indikaturi tiegħu fl-2015 billi jimplimenta sistema ġdida ta’ ġestjoni tal-Indikaturi Ewlenin tal-Prestazzjoni. Dan għandu jkun immirat lejn il-kejl tal-impatt ta’ kull KKI peress li l-proċesi attwali ma jippermettux analiżi dettaljata tal-kisbiet tal-attivitajiet iffinanzjati mill-EIT. B’mod partikolari, l-impatt tal-attivitajiet ta’ innovazzjoni attwalment mhuwiex dimostrat Barra minn hekk, biex itejjeb il-proċess ta’ monitoraġġ u biex jirfina aħjar l-analiżi finanzjarja (speċjalment għall-SMEs u l-ispejjeż għall-ġestjoni tal-KKI), l-EIT għandu jqis l-istandardizzar tal-proċessi ta’ rappurtar finanzjarju fil-KKI kollha.

Data ta’ implimentazzjoni fil-mira: Matul l-2016.

Dan ir-Rapport ġie adottat mill-Awla IV, immexxija mis-Sur Milan Martin CVIKL, Membru tal-Qorti tal-Awdituri, fil-Lussemburgu fil-laqgħa tagħha tat-3 ta’ Frar 2016.

Għall-Qorti tal-Awdituri

Vítor Manuel da SILVA CALDEIRA
President

Annessi

Anness I

Ċentri ta’ Kolokazzjoni Reġjonali fl-Ewropa kollha

Sors: Ibbażat fuq l-Eurostat.

Anness II

Objettivi tal-EIT

L-objettiv ġenerali tal-EIT huwa “li jikkontribwixxi għat-tkabbir u l-kompetittività ekonomika fl-Ewropa, b’mod sostenibbli, bit-tisħiħ tal-kapaċità tal-innovazzjoni tal-Istati Membri u tal-Unjoni biex jindirizza l-isfidi l-kbar li tiffaċċja s-soċjetà Ewropea. Dan għandu jagħmlu billi jippromwovi sinerġiji u kooperazzjoni fost l-edukazzjoni għolja, ir-riċerka u l-innovazzjoni tal-għolja (ogħla) standards, u l-integrazzjoni tagħhom, inkluż permezz tat-trawwim tal-intraprenditorija”¹.

Dan l-objettiv ġenerali ġie rfinat bil-bażi legali ta’ Orizzont 2020 f’erba’ objettivi speċifiċi għall-perjodu 2014-2020²:

οjoħloq rabtiet bl-integrazzjoni tal-edukazzjoni u l-intraprenditorija mar-riċerka u l-innovazzjoni;

οjadotta loġika tan-negozju u approċċ orjentat lejn ir-riżultati;

οjegħleb il-frammentazzjoni bl-għajnuna ta’ sħubiji integrati fit-tul; u

οirawwem l-assi ta’ innovazzjoni prinċipali tal-Ewropa: il-persuni b’talenti kbar.

Ara l-Figura hawn taħt għal stampa ġenerali tal-objettivi tal-EIT.

Stampa ġenerali tal-objettivi tal-EIT

Sors: Il-QEA.

Subobjettivi oħra tal-EIT jinkludu:

οl-iżvilupp ta’ tikketta tal-EIT għall-attrazzjoni u ż-żamma tal-aħjar innovaturi mit-trijangolu tal-għarfien;

οis-sostenibbiltà tal-KKI; u

οil-promozzjoni tal-parteċipazzjoni mill-SMEs.

Għaldaqstant, l-EIT għandu l-għan li jiġbor flimkien l-aħjar imħuħ u ideat minn universitajiet, ċentri tar-riċerka u kumpaniji privati biex jilħaq massa kritika “biex isaħħaħ il-kapaċità tal-innovazzjoni tal-Unjoni u tal-Istati Membri tagħha u (sabiex) jagħti spinta lill-kapaċità tagħhom li l-eżiti tar-riċerka jiġu ttrasformati fi prodotti u servizzi ta’ valur għoli”³. Huwa dan l-“għoti ta’ spinta” li l-EIT għandu jkun jista’ juri.

1L-Artikolu 3 tar-Regolament (UE) Nru 1292/2013.

2Orizzont 2020, il-Programm Qafas għar-Riċerka u l-Innovazzjoni.

3Kif stipulat fit-Taqsima 1.1 tad-Direttiva 1312/2013/UE.

Risposta tal-Kummissjoni

Sommarju Eżekuttiv

IV

L-EIT adotta għadd ta’ miżuri biex jindirizza n-nuqqasijiet fl-effikaċja tiegħu. L-EIT indirizza l-kumplessitajiet fil-qafas operazzjonali permezz tat-Task Force għas-Simplifikazzjoni, l-Istrateġija ta’ Monitoraġġ tal-EIT kif ukoll il-prinċipji ta’ governanza tajba u sostenibbiltà finanzjarja. Fl-aħħar nett, l-EIT saħħaħ l-istrutturi tiegħu ta’ tmexxija, ġestjoni u governanza.

VI (a)

L-Attivitajiet Kumplimentari KKI (KKI Complementary Activities, “KCAs”) huma essenzjali biex jingħaqdu flimkien l-isforzi ta’ innovazzjoni pubbliċi u privati. Huma jkejlu wkoll il-kapaċità ta’ bini ta’ innovazzjoni fuq strutturi u kapaċitajiet eżistenti.

Il-Kummissjoni u l-EIT jirrikonoxxu li r-rappurtar u l-monitoraġġ tal-Attivitajiet Kumplementari KKI jeħtieġu iktar riflessjoni u titjib. Biex jitjieb il-mod kif jintużaw il-KCAs bħala parti mill-mudell ta’ finanzjament tal-EIT, l-EIT wettaq rieżami fl-2015 sabiex jipprovdi assigurazzjoni li l-ammonti aċċettati fil-perjodu 2010-2014 huma proporzjonati u debitament marbuta mal-KAVA u li r-regola ta’ finanzjament massimu ta’ 25 % tan-nefqa totali tal-KKI ġiet rispettata. Barra minn hekk, ġiet ipprovduta gwida addizzjonali fl-2015 biex tissaħħaħ ir-rabta bejn il-KAVA u l-KCA.

Il-KAVA huma attivitajiet iffinanzjati mill-EIT imwettqa minn organizzazzjonijiet sħab jew entitajiet ġuridiċi tal-KKI, jekk applikabbli, li jikkontribwixxu għall-integrazzjoni tat-triangolu tal-għarfien tal-edukazzjoni għolja, ir-riċerka u l-innovazzjoni, inklużi l-attivitajiet tal-istabbiliment, amministrattivi u ta’ koordinazzjoni tal-KKI, u li jikkontribwixxu għall-objettivi ġenerali tal-EIT.

VI (b)

Ir-relazzjonijiet fit-tul bejn il-KKI u l-EIT huma rregolati mill-FPA u żviluppati kuntrattwalment permezz ta’ Ftehimiet ta’ Għotjiet, li fil-biċċa l-kbira tagħhom huma bbażati fuq il-mudell Orizzont 2020. Sabiex tippermetti ppjanar u valutazzjoni fit-tul tal-istrateġiji u l-attivitajiet tal-KKI, ġiet annessa Aġenda Strateġika tal-KKI mal-FPA. Id-dokument jippreżenta l-istrateġija tal-KKI, l-għanijiet tagħha, l-impatt mistenni u l-attivitajiet skont il-qafas ta’ sħubija flimkien ma’ mudell kummerċjali pluriennali u pjan finanzjarju lejn il-kisba ta’ miri u għanijiet strateġiċi tas-suq. L-EIT jagħti għotjiet annwali speċifiċi taħt il-kappa tal-FPAs. Il-fatt li l-għotjiet jingħataw fuq bażi annwali jirrifletti l-ħtieġa għall-adattament minnufih għall-ambjent li qed jinbidel li fih isseħħ l-innovazzjoni.

Barra minn hekk, is-suċċess u r-riżultati ta’ bosta attivitajiet tal-EIT li ħolqu studneti intraprenditorjali, start-ups u ideat għal negozji li qed jiġu żviluppati juru li l-mudell tal-EIT huwa adattat biex jitwettqu attivitajiet ta’ innovazzjoni. Task force għas-Simplifikazzjoni qed taħdem biex tkompli titjieb l-effiċjenza tat-twassil u diġà adottat sensiela ta’ miżuri konkreti bi pjan direzzjonali għal simplifikazzjonijiet futuri oħrajn.

VI (c)

Il-kisba tas-sostenibbiltà finanzjarja hija waħda mill-aktar aspetti impenjattivi tal-missjoni tal-EIT. Sar progress lejn is-sostenibbiltà finanzjarja minn mindu ġew adottati l-prinċipji tas-sostenibbiltà finanzjarja mill-EIT f’Marzu 2015. Iż-żewġ KKI magħżula fl-2014 għandhom fondi proprji sostanzjali: waħda minnhom għandha l-kapaċità li tiffinanzja l-ispejjeż ġenerali u ta’ ġestjoni kollha tal-Entità Ġuridika tal-KKI fl-ewwel sena tal-operat tagħha. Ara t-tweġiba għall-paragrafu 38.

Il-livell ta’ interess ta’ negozju fil-mudell ta’ innovazzjoni EIT-KKI huwa għoli, kif indikat minn negozji li jiffurmaw 56 % tat-total tas-sħab tal-KKI. Dan joħloq potenzjal eċċezzjonali biex jissaħħaħ il-livell ta’ involviment tan-negozju fil-KKI, kif dettaljat fit-tweġibiet għall-paragrafi 56-58.

Skont ir-Regolament tat-Twaqqif tal-EIT, l-EIT għandu jopera permezz ta’ sħubiji awtonomi u motivati lejn l-eċċellenza ta’ istituzzjonijiet ta’ edukazzjoni għolja, organizzazzjonijiet ta’ riċerka, kumpaniji u partijiet interessati oħrajn. Il-prinċipju ta’ eċċellenza jimplika ċertu livell ta’ konċentrazzjoni f’pajjiżi b’kapaċità għolja għall-innovazzjoni. Madankollu, l-EIT uża inizjattivi robusti biex jifrex l-appoġġ tal-EIT f’għadd ikbar ta’ pajjiżi benefiċjarji permezz tal-Iskema ta’ Innovazzjoni Reġjonali tal-EIT (EIT RIS). Il-gwida l-ġdida EIT RIS, maħruġa mill-EIT fl-2015, qed tiġi implimentata fil-Pjanijiet ta’ Negozju tal-KKI tal-2016, biex tiġi żgurata parteċipazzjoni usa’. Fl-aħħar nett, iż-żieda fis-Sħab tal-KKI għal aktar minn 800 f’dawn l-aħħar xhur u l-ftuħ ta’ Ċentri ta’ Kolokazzjoni ġodda madwar l-Ewropa minn KKI ġodda juri li l-finanzjament ma baqax daqshekk ikkonċentrat fi ftit pajjiżi jew sħab.

VI (d)

L-EIT iwettaq valutazzjonijiet eżawrjenti dwar il-prestazzjoni tal-KKI. L-EIT janalizza kull sena l-implimentazzjoni tal-Pjan tan-Negozju tal-KKI kemm permezz ta’ indikaturi ta’ prestazzjoni kwantitattivi kif ukoll permezz ta’ rieżamijiet kwalitattivi magħmula minn esperti esterni u mill-persunal tal-EIT. B’mod aktar wiesa’, l-EIT iwettaq ukoll monitoraġġ fuq il-post u rieżamijiet tal-attivitajiet tal-KKI. Dawn l-għodod, meħuda flimkien, jipprovdu stampa informattiva ħafna tal-prestazzjoni tal-KKI.

Il-Bord tat-Tmexxija tal-EIT adotta Strateġija ta’ Monitoraġġ komprensiva fit-3 ta’ Diċembru 2015, li se tkejjel ir-riżultati u l-impatt.

VII

Permezz tad-disinn tiegħu, l-EIT jibbilanċja istitut immexxi mill-impatt u fornitur responsabbli tal-fondi Komunitarji. L-EIT ma jistax jipprovdi fondi mingħajr assigurazzjoni jew jiffinanzja prestazzjoni insuffiċjenti. L-EIT qed itejjeb konsistentement il-verifika tal-prestazzjoni tal-KKI. Riċentement, l-EIT ċaħad aktar minn EUR 1.5 miljun spejjeż tal-attività minn KKI waħda bħala riżultat tal-valutazzjoni mill-EIT tal-prestazzjoni tal-KKI. L-EIT qed issaħħaħ iżjed il-valutazzjoni tal-impatt tiegħu: l-aħħar Rieżami tar-Rebbiegħa bejn il-Bord tat-Tmexxija tal-EIT u l-KKI iffoka fuq l-impatt; ir-reviżjoni tal-Indikaturi Ewlenin tal-Prestazzjoni għandha l-għan li żżid l-impatt; l-adozzjoni tal-prinċipji ta’ sostenibilità finanzjarja u l-istudju kontinwu tal-fattibilità għal fond tal-impatt huma kollha evidenza li l-EIT qed ikompli jiffoka fuq l-impatt u l-prestazzjoni tal-KKI (jekk jogħġbok ara wkoll it-tweġibiet għal paragrafi 71-73).

VIII

Il-Kummissjoni u l-EIT huma kunfidenti li miżuri mnedija fl-2015, inklużi dawk koperti fil-paragrafi 97-105, jindirizzaw il-problemi ewlenin identifikati mill-Qorti.

IX (1)

Il-Kummissjoni u l-EIT jaċċettaw ir-rakkomandazzjoni.

IX (2) (a)

Il-Kummissjoni u l-EIT jaċċettaw parzjalment ir-rakkomandazzjoni u se jesploraw sa liema punt huwa possibbli li tiġi estiża l-pluriennalità.

IX (2) (b)

Il-Kummissjoni u l-EIT jaċċettaw ir-rakkomandazzjoni.

IX (3)

L-EIT u l-Kummissjoni jaċċettaw din ir-rakkomandazzjoni.

IX (4)

Il-Kummissjoni u l-EIT jaċċettaw ir-rakkomandazzjoni. L-EIT se jkompli jiżviluppa l-iffokar fuq l-impatt kif diġà għamel matul l-2015.

Introduzzjoni

Kaxxa 2 — Id-definizzjoni tal-innovazzjoni

L-EIT, sa minn meta ġie stabbilit fl-2008 (ir-Regolament (KE) Nru 294/2008), kien ilu jopera taħt definizzjoni ta’ innovazzjoni li tinkludi l-ħolqien ta’ swieq ġodda u ta’ valur għas-soċjetà. Id-definizzjoni użata hawnhekk ġiet aġġornata mill-OECD biex tirrifletti dan il-kunċett usa’ ta’ innovazzjoni fl-Istrateġiji ta’ Innovazzjoni tagħha tal-2010 u l-2015¹.

Il-missjoni tal-EIT, u b’hekk ukoll l-għanijiet tiegħu, jistrieħu fuq id-definizzjoni ta’ innovazzjoni li tinkludi l-miri tas-soċjetà.

Osservazzjonijiet

25

It-tqegħid tal-EIT taħt ir-responsabbiltà ewlenija tad-DĠ EAC (li jipparteċipa wkoll b’mod sħiħ fl-Orizzont 2020 permezz tal-Azzjonijiet Marie Skłodowska Curie) kien tabilħaqq mod sabiex ikun żgurat li s-settur tal-edukazzjoni ogħla jkun rifless sew fl-integrazzjoni tat-trijangolu tal-għarfien li huwa essenzjali għall-EIT. Il-mekkaniżmu primarju biex dan jiġi żgurat huwa l-Bord tat-Tmexxija tal-EIT fejn parteċipazzjoni bilanċjata tad-diversi naħat tat-trijanglu dejjem kienet żgurata. Il-Kummissjoni (DĠ EAC) tieħu l-passi meħtieġa biex tiżgura li jkun hemm koordinazzjoni tajba bejn is-servizzi rilevanti tal-Kummissjoni.

26

Il-koordinazzjoni tas-servizzi differenti tal-Kummissjoni hija żgurata mid-DĠ EAC u tieħu l-forma ta’ interazzjoni diretta bejn il-KKI u l-EIT mas-servizzi relevanti tal-Kummissjoni. Id-DĠ EAC żviluppa formati differenti biex jiffaċilita dan mil-livell operattiv għal dak strateġiku. Id-DĠ EAC jorganizza kull sena konferenza ta’ ġurnata b’workshops fejn il-KKI u l-EIT jiltaqgħu mas-servizzi tal-Kummissjoni minn Direttorati Ġenerali differenti. Laqgħat informali ad hoc — l-EIT mas-servizzi tal-Kummissjoni; jew il-KKI mas-servizzi tal-Kummissjoni — jiġu organizzati wkoll meta meħtieġa biex jiffaċilitaw il-kollaborazzjoni. Id-DĠ EAC jikkoordina wkoll il-konsultazzjoni bejn is-servizzi qabel l-adozzjoni tal-Programm ta’ Ħidma Triennali li fih id-DĠ kollha jiġu involuti b’mod formali. Is-Servizzi tal-Kummissjoni kollha kkonċernati jieħdu sehem fil-Grupp ta’ Tmexxija Bejn is-Servizzi għall-evalwazzjoni ta’ nofs it-terminu tal-EIT.

L-EIT jinteraġixxi wkoll b’mod dirett u regolari mas-servizzi tal-Kummissjoni, b’mod partikolari iżda mhux esklussivament mad-DĠ RTD u d-DĠ GROW. Pereżempju, l-EIT huwa f’kuntatt dirett mas-servizzi tal-RTD dwar is-sejħa li jmiss għal KKI jew dwar l-aċċess għall-għodda tal-Orizzont 2020. Bħala parti mil-laqgħa annwali, id-DĠ EAC jappoġġja l-laqgħat bilaterali tas-Servizzi tal-EIT biex jikkoordina l-ħidma tul is-sena dwar inizjattivi speċifiċi.

Ġew stabbiliti kuntatti sinifikanti matul l-2015 bejn l-EAC, l-EIT u d-DĠ REGIO fir-rigward tal-objettivi kondiviżi tal-Iskema ta’ Integrazzjoni Reġjonali tal-EIT u l-Istrateġiji ta’ Speċjalizzazzjoni Intelliġenti.

27

Il-preżenza ta’ dawn iż-żewġ tipi ta’ attivitajiet hija essenzjali għall-mudell ta’ innovazzjoni tal-EIT: dan jirrifletti l-objettiv li nibnu l-innovazzjoni (l-attivitajiet iffinanzjati mill-EIT) fuq strutturi u kapaċitajiet eżistenti (Attivitajiet Kumplementari). Il-Kummissjoni u l-EIT jikkunsidraw li l-Attivitajiet ta’ Valur Miżjud tal-KKI u l-Attivitajiet Kumplementari tal-KKI jiffurmaw sett koerenti ta’ attivitajiet ta’ innovazzjoni.

29

Għall-bidu, il-kunċett tal-Attivitajiet Kumplementari tal-KKI ma kienx definit fid-dettall biżżejjed, iżda dan ġie msaħħaħ tul iż-żmien (ara wkoll il-paragrafi 100 u 101).

Id-dgħufija tar-rabta bejn l-attivitajiet iffinanzjati mill-EIT u l-Attivitajiet Kumplementari indirizzata hawnhekk mill-Qorti ġiet rikonoxxuta u l-EIT implimenta bidliet fl-ewwel nofs tal-2015 li se jsaħħu l-verifika ta’ din ir-rabta fl-istadju tal-Ippjanar tan-Negozju.

31

L-EIT saħħaħ b’mod sinifikanti r-rabta bejn l-attivitajiet iffinanzjati mill-EIT u l-Attivitajiet Kumplimentari tal-KKI. Il-Pjan tan-Negozju tal-2015 u l-Ftehimiet ta’ Għotja introduċew għall-ewwel darba l-prinċipju ta’ proporzjonalità bejn it-tnejn. Mill-2016, din ir-rabta ġiet imsaħħa aktar: l-Attivitajiet Kumplementari tal-KKI issa jiġu rieżaminati mill-EIT fl-istadju tal-valutazzjoni tal-Pjan ta’ Negozju annwali tal-KKI. Ir-riżultati ta’ dawn il-bidliet se jkunu viżibbli fl-2016.

L-EIT iqis ukoll ir-riżultati u l-effetti ta’ kull Attività Kumplementari partikolari. Jekk ikun hemm riżultat b’saħħtu, spiża relattivament għolja ta’ Attività Kumplementari tal-KKI tista’ tiġi aċċettata. L-ispiża tal-KCA għandha tkun proporzjonali għall-ispiża tal-attività ffinanzjata mill-EIT u/jew mal-impatt mistenni; għalhekk, KCA relattivament għolja tista’ tiġi aċċettata wkoll jekk din l-attività jkollha impatt b’saħħtu fil-missjoni tal-KKI.

32

L-EIT qed isaħħaħ il-verifika tal-attivitajiet iffinanzjati mill-EIT u r-rabtiet tal-Attivitajiet Kumplementari tal-KKI fl-istadju tal-programmazzjoni, jiġifieri waqt il-valutazzjoni tal-Pjanijiet ta’ Negozju, miċ-ċiklu tal-Pjan ta’ Negozju 2016. Konsegwentement, il-KKI mhux se jkunu jistgħu jissostitwixxu iżjed l-Attivitajiet Kumplementari tal-KKI ppjanati fl-istadju ta’ rapportar mingħajr l-approvazzjoni tal-EIT, u mhux se jibqa’ jkun hemm inċertezza dwar jekk l-ispejjeż tal-Attivitajiet Kumplementari tal-KKI hux se jiġu aċċettati fl-istadju ta’ rapportar.

Kaxxa 3 — Eżempju ta’ Attività Kumplementari tal-KKI ta’ b’“rabta mhux ċara” ma’ attività ffinanzjata mill-EIT

L-Attivitajiet Kumplementari jikkontribwixxu b’żewġ modi sabiex jintlaħqu l-għanijiet tal-KKI. Dawn jistgħu jibnu fuq l-attivitajiet iffinanzjati mill-EIT; jew jiffurmaw il-bażi li fuqha l-EIT jista’ jkompli jiffinanzja aktar innovazzjoni. L-użu tal-Attivitajiet Kumplementari tal-KKI biss bħala lieva ta’ finanzjament huwa approċċ għall-innovazzjoni dejjaq wisq.

Barra minn hekk, l-EIT kompla jirfina l-gwida tiegħu dwar il-KCA lill-KKI bħala parti mil-linji gwida tal-pjan ta’ negozju annwali.

33

L-innovazzjoni ma ssirx b’mod iżolat u teħtieġ attivitajiet kumplementari u ekosistemi li fihom jistgħu jiġu inkorporati l-attivitajiet iffinanzjati mill-EIT.

Madankollu, il-Kummissjoni u l-EIT jaqblu li d-definizzjoni ta’ attivitajiet kumplementari u kif għandu jitkejjel b’mod aktar preċiż l-effett ta’ lieva mill-finanzjament tal-EIT jeħtieġu aktar attenzjoni. Għalhekk, il-Kummissjoni u l-EIT jilqgħu s-suġġerimenti tal-Qorti. L-EIT, bħala konsegwenza, diġà ħa passi f’din id-direzzjoni.

35

L-Attivitajiet Kumplementari tal-KKI li jipprovdu bażi ta’ għarfien għal attivitajiet ġodda ta’ valur miżjud għandhom loġikament ikunu dejjem “retroattivi” fis-sens li l-Attivitajiet Kumplementari tal-KKI inkwistjoni jitlestew qabel ma jibdew l-attivitajiet iffinanzjati mill-EIT.

Ċerti Attivitajiet Kumplementari tal-KKI se jkunu, b’definizzjoni, mhux addizzjonali. Minflok, dawn se jkunu l-pedament għall-Attivitajiet iffinanzjati mill-EIT. Dawn l-attivitajiet iffinanzjati mill-EIT jistgħu jwasslu għal effett ta’ lieva ulterjuri aktar tard fil-proċess hekk kif dawn joħolqu prodotti, proċessi jew servizzi li jiġġeneraw il-profitti. Jekk xi Attività Kumplementari tal-KKI oriġinali ma kinitx ġiet stabbilita, allura r-riżultati minn attività ffinanzjata mill-EIT li bbażat ruħha fuqha ma jistgħux jidhru lanqas. Għal din ir-raġuni, l-Attivitajiet Kumplementari tal-KKI retroattivi huma meħtieġa fil-mudell tal-innovazzjoni tal-EIT.

Fl-istess ħin, il-Kummissjoni u l-EIT jaċċettaw li tali Attivitajiet Kumplementari tal-KKI ma jistgħux jiġu kkunsidrati direttament meta jiġi kkalkulat l-effett ta’ lieva finanzjarju tal-attivitajiet iffinanzjati mill-EIT.

Kif spjegat hawn fuq, l-attivitajiet komplimentari huma essenzjali biex is-sistemi ta’ innovazzjoni jiffunzjonaw b’mod effettiv, u jkunu konformi ma’ perspettiva pluriennali.

Kaxxa 4 — Effett ta’ lieva finanzjarju ma jistax jirriżulta minn attività retroattiva

L-attivitajiet kumplimentari huma meħtieġa biex jipprovdu l-bażi għall-attivitajiet iffinanzjati mill-EIT jew jikkumplementawhom. Mhux l-attivitajiet kumplimentari kollha jistgħu jitqiesu bħala li jipprovdu effett ta’ lieva u jeħtieġ definizzjonijiet imtejba biex jitkejjel l-effett ta’ lieva.

37

Kontribuzzjonijiet in natura bħala attivitajiet kumplementari jew kontribuzzjonijiet fi flus kontanti huma essenzjali għall-funzjonament tas-sistemi ta’ innovazzjoni.

Kaxxa 5 — Eżempju ta’ Attivitajiet Kumplementari tal-KKI mhux addizzjonali

L-inklużjoni ta’ studenti ġodda mhux dejjem tinvolvi iktar spejjeż f’termini ta’ ħin għall-għalliema biex jattendu t-taħriġ, tagħmir tal-laboratorju (b’mod partikolari f’korsijiet b’komponent prattiku għoli), il-ġestjoni ta’ apprendistati fil-kumpaniji (li teħtieġ l-attenzjoni fuq bażi individwali) u l-użu ta’ servizzi universitarji. Din hija r-raġuni għaliex l-ispejjeż tal-istudenti li mhumiex iffinanzjati mill-EIT jistgħu jkunu ġustifikati bħala spejjeż KCA differenzjati għal kors iffinanzjat mill-EIT.

38

Is-sostenibbiltà finanzjarja m’għandhiex tinftiehem bħala waqfa għal kollox fil-finanzjament tal-EIT lill-KKI, iżda l-iffinanzjar tal-EIT se jonqos għal “livell minimu definit minn qabel” kif definit fil-“Prinċipji tas-sostenibbiltà finanzjarja tal-KKI” adottati mill-Bord tat-Tmexxija tal-EIT fil-5 ta’ Marzu 2015.

Għad irid jintwera li 15-il sena mhumiex biżżejjed biex tiġi żviluppata u implimentata b’suċċess strateġija lejn is-sostenibbiltà finanzjarja.

Il-Fondazzjoni EIT ġiet stabbilita biex taħdem fuq livell differenti u b’għan differenti minn tal-KKI. Il-KKI jiġbru u jassiguraw il-fondi bil-possibbiltà ta’ redditu fuq l-investiment, u jistgħu jiġġeneraw dħul mill-attivitajiet tagħhom stess, li qatt ma kien il-każ għall-EITF.

39

Filwaqt li huwa aċċettat li l-ilħuq tas-sostenibbiltà finanzjarja se jkun sfida, għadu kmieni wisq biex wieħed jgħaddi ġudizzju. L-OECD jenfasizza fl-Istrateġija ta’ Innovazzjoni tal-2015 tiegħu li jeħtieġ li tittieħed perspettiva fit-tul meta jitkejlu r-redditi fuq l-investimenti fl-innovazzjoni. B’riżultat ta’ dan, id-dejta mill-ewwel ħames snin ta’ operazzjonijiet tal-KKI mhijiex biżżejjed biex wieħed jasal għal konklużjonijiet dwar sostenibbiltà finanzjarja fit-tul.

L-EIT qed issaħħaħ l-isforzi tiegħu f’dan il-qasam. F’konformità mal-Prinċipji dwar is-sostenibbiltà finanzjarja tal-KKI, l-EIT qed jiżviluppa mudell għar-rappurtar dwar is-sostenibbiltà finanzjarja tal-KKI li se jiġi introdott fil-Linji Gwida tar-Rappurtar biex jiġi żgurat rappurtar tajjeb tad-dħul mill-KKI. Il-Pjanijiet ta’ Negozju tal-2016 u l-valutazzjonijiet tagħhom mill-esperti tal-EIT diġà juru progress sinifikanti. Il-KKI kollha għamlu dan wieħed mill-objettivi ta’ prijorità tagħhom u l-attivitajiet qed jiġu rieżaminati kif xieraq biex jinħoloq prospett ta’ dħul mill-attivitajiet. Pereżempju, waħda mill-KKI il-ġodda tiffinanzja bis-sħiħ l-ispejjeż ta’ ġestjoni tagħha u dawk ġenerali minn fondi proprji, li huwa punt tat-tluq qawwi biex isir finanzjarjament sostenibbli.

Il-progress li jsir mill-KKI lejn is-sostenibbiltà finanzjarja se jiġi vvalutat fl-2016, wara li jaslu l-ewwel rapporti. F’konformità mal-prinċipji għas-sostenibbiltà finanzjarja, il-KKI se jkunu rieżaminati aktar fid-dettall dwar il-progress magħmul mill-EIT wara seba’ snin. L-EIT waqqaf ukoll grupp ta’ ħidma, irrekluta espert u nieda sensiela ta’ inizjattivi biex jappoġġja lill-KKI fl-isforzi tagħhom lejn is-sostenibbiltà finanzjarja.

Għal dawn ir-raġunijiet kollha, għadu kmieni wisq biex wieħed jgħaddi ġudizzju dwar is-sostenibbiltà finanzjarja tal-KKI fi żmien għaxar snin.

42

L-emenda tal-Pjanijiet ta’ Negozju matul l-implimentazzjoni hija proċess regolari li tipprovdi livell għoli ta’ flessibbiltà għall-inklużjoni ta’ proġetti ta’ innovazzjoni anki f’dawn l-aħħar xhur tat-tul ta’ żmien tal-ftehimiet ta’ għotja. Din il-possibbiltà ġiet użata b’mod estensiv mill-KKI fis-snin 2010-2014. Fl-2014, ħames emendi li kienu jinkludu attivitajiet tal-KKI ġodda ġew approvati mill-EIT.

Barra minn hekk, il-Linji Gwida tal-2014 għat-tħejjija tal-Pjanijiet ta’ Negozju tal-KKI ippermettew lill-KKI biex jinkludu fil-Pjan ta’ Negozju attivitajiet ta’ valur miżjud tal-KKI mhux speċifikati bis-sħiħ sa 15 % tal-baġit. L-approċċ qed jiġi segwit b’mod simili fl-2015, jiġifieri l-Pjanijiet ta’ Negozju jinkludu deskrizzjoni tal-proċess għall-għażla ta’ attivitajiet ġodda u d-definizzjoni preċiża tal-attivitajiet hija pprovduta meta d-dettalji jkunu disponibbli.

Barra minn hekk, il-KKI għandhom il-possibbiltà li jittrasferixxu sa 100 % tal-baġit tagħhom bejn l-attivitajiet fl-istess intestatura tal-baġit, u sa 20 % madwar l-intestaturi tal-baġit mingħajr l-ebda approvazzjoni minn qabel mill-EIT. Din id-dispożizzjoni hija ferm aktar flessibbli u favorevoli milli fi kwalunkwe programm tal-UE ieħor u turi wkoll li mekkaniżmi speċifiċi ġew mfassla biex jappoġġjaw bidliet f’ambjent li jirreaġġixxi malajr, li jwieġeb għall-ħtieġa ta’ proġetti ta’ innovazzjoni.

43

Il-baġit annwali tal-EIT jiddependi fuq l-ammont ivvutat fil-baġit annwali tal-UE, tipikament f’Diċembru tas-Sena N-1. L-impenji baġitarji tal-EIT ma jistgħux ikunu ogħla mill-fondi approvati fil-baġit tal-UE. Din hija r-raġuni għala l-EIT jiffirma ftehimiet ta’ għotja annwali mal-KKI. Madankollu, qed jiġu esplorati miżuri addizzjonali bilgħan li jikkunsidraw id-dimensjoni pluriennali ta’ ċerti attivitajiet, b’mod partikolari permezz tat-Task Force għas-Simplifikazzjoni.

44

L-allokazzjoni kompetittiva ta’ finanzjament tal-EIT hija bbażata fuq ibbaġitjar ibbażat fuq il-prestazzjoni, li jinvolvi ċerta inċertezza u jippremja l-eċċellenza u l-impatt. Il-provvista taċ-ċertezza fit-tul dwar il-finanzjament tista’ tkun ta’ ħsara għal approċċ xprunat mir-riżultati u l-impatt.

Barra minn hekk, kif indikat fit-tweġibiet għall-paragrafi 41 u 44, il-KKI għandhom diversi strumenti għaddispożizzjoni tagħhom biex jipprovdu assigurazzjoni kontra l-fluttwazzjonijiet ta’ finanzjament fuq medda qasira ta’ żmien. Dawn jinkludu strumenti tas-suq finanzjarju ġenerali, kif ukoll il-flessibilità fid-disinn tal-Pjan ta’ Negozju.

Kaxxa 6 — Il-Fond Ewropew għall-Investimenti Strateġiċi (EFSI)² u l-impatt tiegħu fuq il-baġit tal-EIT — It-tieni paragrafu:

Filwaqt li l-fondi għall-KKI fl-2016 tabilħaqq tnaqqsu, huwa madankollu biżżejjed li t-tliet KKI maturi jżommu pjanijiet ta’ negozju sostanzjali u li ż-żewġ KKI ġodda jkollhom tkabbir rapidu. Aktar minn EUR 233 miljun ġew allokati lit-tliet KKI maturi filwaqt li EUR 41 miljun marru għaż-żewġ KKI ġodda fl-2016.

45

L-argumenti ppreżentati dwar il-fatt li l-ftehimiet ta’ għotja annwali mhumiex xierqa għandhom ikunu ibbilanċjati billi jitqiesu l-inizjattivi li jieħu l-EIT biex jgħaqqad il-perspettivi annwali ma’ dawk pluriennali. Huwa importanti li wieħed jinnota li l-perspettiva pluriennali titqies fil-qafas tal-proċedura annwali għall-allokazzjoni tal-finanzjament kompetittiv. Barra minn hekk, minbarra l-finanzjament kompetittiv hemm element ta’ finanzjament ta’ appoġġ flallokazzjoni annwali tal-fondi għall-KKI. Il-finanzjament ta’ appoġġ huwa mqassam b’mod ugwali bejn il-KKI u jipprovdi livell għoli ta’ sigurtà ta’ finanzjament. Barra minn hekk, huwa importanti li wieħed jinnota li l-FPA jipprovdi l-bażi ġuridika u “impenn” mill-EIT biex jappoġġja l-KKI fuq medda twila ta’ żmien. Kif deskritt hawn fuq, hemm ukoll flessibbiltà integrali fiċ-ċiklu ta’ għotja annwali biex jitwaqqfu u jiġu introdotti proġetti innovattivi matul is-sena, jiġifieri ċ-ċiklu annwali ma jipprevjenix il-flessibbiltà għal attivitajiet individwali iżda jipprovdi qafas għall-ippjanar ġenerali.

46

L-edukazzjoni hija waħda mill-pilastri ewlenin tal-attività tal-EIT. L-EIT joqgħod partikolarment attent li l-programmi tal-edukazzjoni tiegħu jiġu ffinanzjati kif xieraq. L-għoti ta’ finanzjament ta’ appoġġ garantit għal kull KKI għal parti sinifikanti tal-baġit inaqqas l-inċertezza għal attivitajiet ta’ prijorità pluriennali bħall-programmi edukattivi.

47

Il-provvista ta’ finanzjament ta’ appoġġ tnaqqas ir-riskju ta’ interruzzjoni għal sehem kbir tal-programm.

Ara t-tweġiba tal-Kummissjoni u l-EIT għall-paragrafi 41 u 44.

48

L-element ta’ finanzjament ta’ appoġġ sinifikanti tal-mudell ta’ finanzjament tal-EIT jipprovdi ċertu ammont ta’ sigurtà fl-ippjanar fit-tul.

Ara t-tweġiba tal-Kummissjoni u l-EIT għall-paragrafi 41 u 44.

49

Minħabba n-natura annwali tal-baġit tal-EIT, u l-fatt li l-baġit tal-UE ġeneralment ma jkunx adottat qabel nofs Diċembru, il-ftehimiet ta’ għotja għal sena partikolari ma jistgħux jiġu ffirmati qabel l-1 ta’ Jannar ta’ dik is-sena partikolari. Din il-kwistjoni ġiet indirizzata l-ewwel mill-Qorti Ewropea tal-Awdituri fir-rapport annwali speċifiku għassena finanzjarja 2011 u l-EIT pprovda l-kummenti tiegħu. L-EIT impenja ruħu biex inaqqas id-distakk bejn id-data tal-bidu tal-azzjoni kif definit fil-Pjanijiet ta’ Negozju tal-KKI u d-data tal-iffirmar tal-ftehimiet ta’ għotja. B’riżultat ta’ dan l-isforz, il-Ftehimiet ta’ Għotja 2013 u 2014 ġew iffirmati flimkien ma’ tliet KKI fi Frar 2013 u 2014, rispettivament.

Is-sena 2015 kienet eċċezzjonali għax il-KKI talbu għal dewmien fl-applikazzjoni ta’ FPA ġdid sabiex jiġu ċċarati aktar l-implikazzjonijiet tad-dispożizzjonijiet speċifiċi bejn l-EIT, il-KKI u l-Kummissjoni Ewropea fil-kuntest tal-allinjament mar-regoli tal-Orizzont 2020. Barra minn hekk, minħabba l-konsultazzjonijiet ġuridiċi meħtieġa, l-approvazzjoni ex-ante tal-ftehimiet ta’ għotja ġodda mill-Kummissjoni damet iktar mis-soltu. L-EIT jistenna l-iffirmar f’waqtu tal-ftehimiet ta’ għotja mill-2016 għal darb’ oħra meta l-FPAs il-ġodda se jkunu diġà fis-seħħ, jiġifieri l-iffirmar tard fl-2015 kien avveniment ta’ darba.

50

Filwaqt li din kienet il-prattika normali sal-2015, il-KKI jistgħu, taħt ċerti kundizzjonijiet bħalma huma l-konsum tal-prefinanzjamenti preċedenti, u soġġett għal xi obbligi ta’ rappurtar interim, jitolbu aktar ħlasijiet ta’ prefinanzjament.

Filwaqt li l-EIT jixtieq jipprovdi prefinanzjament sa 70 % tal-għotja mogħtija sabiex jgħin lill-KKI fil-ġestjoni talpożizzjoni tal-flus kontanti tagħhom, huwa importanti li wieħed jinnota li l-livell ta’ prefinanzjamenti huwa soġġett għad-disponibilità ta’ kreditu għall-ħlasijiet, li hija lil hinn mill-kontroll tal-EIT. Il-prefinanzjament għall-GA 2016 huwa previst li jkun madwar 60 %.

Il-KKI, bħala netwerks ta’ innovazzjoni b’saħħithom, inklużi s-sħab industrijali b’saħħithom u universitajiet, huma f’pożizzjoni li jsolvu l-flussi ta’ flus, pereżempju, permezz ta’ self meħud minn bank, kif diġà wrew xi KKI. Dan jippermettilhom li jżidu r-rati ta’ prefinanzjament lis-sħab jew benefiċjarji (pereżempju studenti jew start-ups) fejn il-fluss tal-flus b’xi mod ieħor joħolqu problema.

51

Il-Bord tat-Tmexxija tal-EIT adotta l-Istrateġija ta’ Monitoraġġ tal-EIT fit-3 ta’ Diċembru 2015, li se tkejjel id-dejta għall-Orizzont 2020, għall-impatt tal-EIT permezz tal-attivitajiet tiegħu stess u dawk tal-KKI u għar-riżultati tal-KKI. Barra minn hekk, l-EIT huwa kontributur attiv tar-rapport ta’ monitoraġġ annwali tal-Orizzont 2020 għall-2014, u se jkollu taqsima fir-rapport.

52

L-aħħar bidliet fl-indikaturi ewlenin tal-prestazzjoni kienu magħmula sabiex jiġi rfinat il-kunċett/tifsira tagħhom biex jiġu żgurati kundizzjonijiet ekwi bejn il-KKI differenti u biex tingħata tweġiba għan-natura li dejjem tevolvi tal-KKI. Il-bidliet saru wara konsultazzjoni mal-KKI sabiex jindirizzaw, fost affarijiet oħra, id-differenzi fis-setturi tal-KKI tal-operazzjoni u l-ambjenti usa’.

Għalhekk, il-bidliet fl-indikaturi ewlenin tal-prestazzjoni maż-żmien bdew jindirizzaw direttament il-konstatazzjoni magħmula fil-punt 52.

53

L-EIT iwettaq analiżijiet komprensivi biex iqabbel il-KKI abbażi ta’ diversi fatturi, mhux biss fuq il-bażi tal-indikaturi ewlenin tal-prestazzjoni. L-implimentazzjoni tal-Pjanijiet ta’ Negozju tal-KKI hija vvalutata kemm permezz ta’ indikaturi ta’ prestazzjoni kwantitattivi kif ukoll permezz ta’ rieżamijiet kwalitattivi magħmula minn esperti esterni u mill-persunal tal-EIT. B’mod aktar wiesa’, l-EIT iwettaq ukoll monitoraġġ fuq il-post u rieżamijiet tal-attivitajiet tal-KKI. Dawn l-għodod, meħuda flimkien, jipprovdu stampa informattiva ħafna tad-differenzi bejn il-KKI.

54

L-EIT jirrikonoxxi li r-riżultati u l-impatti jistgħu jitkejlu biss b’kombinazzjoni ta’ indikaturi kwalitattivi u kwantitattivi. Dan huwa indirizzat b’mod komprensiv fl-Istrateġija ta’ Monitoraġġ tal-EIT, adottata mill-Bord ta’ Tmexxija tal-EIT f’Diċembru 2015, u permezz tar-rieżami li jinsab għaddej tal-indikaturi ewlenin tal-prestazzjoni, kif irrappurtat fil-paragrafu 102.

55

Il-komunità tan-negozju hija rrappreżentata b’qawwa fil-governanza tal-KKI, u għandha rwol ewlieni fit-tfassil tal-istrateġiji tal-KKI. Lista mhux eżawrjenti ta’ rappreżentanti tal-industriji rispettivi fil-Bords tat-Tmexxija tal-KKI hija kif ġej:

-EIT Digital: Deutsche Telekom AG, Philips, Nokia, British Telecom, Alcatel-Lucent, Ericsson

-Climate KIC: Bayer Technology Services GmbH, GDF Suez, South Pole Carbon, Velux A/S

-KIC InnoEnergy: Total SA, Gas Natural Fenosa, Electricité de France, ABB AB, Areva SA

56

Il-livell ta’ finanzjament ta’ għotja tal-EIT mhuwiex kejl suffiċjenti tal-livell ta’ involviment fil-KKI. Pereżempju, il-finanzjament ipprovdut għall-edukazzjoni superjuri huwa mmirat biex jappoġġja kurrikuli aktar intraprenditorjali u l-istudenti li jiggradwaw mill-università, li huwa ta’ benefiċċju dirett għan-negozju. Il-kejl tal-involviment għandu jqis l-għadd ta’ sħab, peress li huwa l-kejl dirett tal-attrazzjoni ta’ KKI, kif ukoll in-natura tal-attivitajiet appoġġati, pjuttost milli t-tip ta’ istituzzjoni li timplimentah.

57

L-EIT u l-KKI ġew iddisinjati biex jindirizzaw il-problema madwar l-UE tal-livell baxx ta’ kooperazzjoni bejn l-universitajiet u n-negozji. Din hija r-raġuni għalfejn il-komunità tan-negozju hija rrappreżentata b’qawwa fil-governanza tal-KKI, u għandha rwol ewlieni fit-tfassil tal-istrateġiji tal-KKI. Madankollu, kien mistenni li jkun hemm problemi inizjali biex jintlaħaq il-livell mixtieq ta’ kooperazzjoni bejn l-universitajiet u n-negozji. Sabiex jindirizza dan, l-EIT ilu jbiddel il-linji ta’ gwida għall-Pjanijiet ta’ Negozju u jforni suġġerimenti strateġiċi lill-KKI. Il-KKI qed ibiddlu wkoll ir-regoli u l-proċeduri interni tagħhom.

Il-progress magħmul mill-EIT u l-KKI f’dan il-qasam juri li l-mudell tal-KKI huwa l-aħjar wieħed għall-iżvilupp ta’ kooperazzjoni fit-tul bejn l-universitajiet, ir-riċerka u n-negozju u ninsabu konvinti li r-riżultati futuri se jkomplu jitjiebu.

58

Filwaqt li l-EIT ma għandux mira għas-sehem tal-baġit li se jmur għall-SMEs, dan għandu miri kkwantifikati għall-ħolqien tal-SMEs. Start-ups SME li jinħolqu mill-EIT huma waħda mill-Indikaturi Ewlenin tal-Prestazzjoni tal-EIT u huma għalhekk ferm imħeġġa. Għall-2014, l-ewwel tliet KKI rrapportaw li nħolqu 90 start-up ġdida, li kollha huma SMEs skont id-definizzjoni tar-Rakkomandazzjoni tal-Kummissjoni (C(2003)1422). Barra minn hekk, ħafna intrapriżi żgħar eżistenti kienu appoġġati minn sottogħotjiet jew permezz tal-provvista ta’ servizzi fl-aċċelleraturi tal-KKI.

59

L-EIT kiseb riżultati eċċezzjonali fil-promozzjoni u l-appoġġ tal-parteċipazzjoni tal-SMEs f’attivitajiet ta’ innovazzjoni.

Ħafna mill-attivitajiet tal-EIT huma mmirati speċifikament għall-SMEs. Bħala inċentiv finanzjarju għall-SMEs, l-EIT kellu saħansitra deroga speċifika tar-Regolament Finanzjarju tal-UE fil-perjodu 2010-2013 li ppermetta l-SMEs, bħala s-Sħab tal-KKI, li jiksbu 40 % tal-ispejjeż indiretti minbarra l-ispejjeż diretti tagħhom, meta mqabbla mal-20 % permess għal kumpaniji li mhumiex SMEs.

Fir-rigward tal-appoġġ immirat lejn l-SMEs eżistenti, l-isħubijiet KKI jipprovdu ekosistema soda fejn dawn ikunu jistgħu jirċievu appoġġ. SMEs eżistenti b’potenzjal ta’ innovazzjoni eċċezzjonali jkunu għalhekk f’pożizzjoni ideali biex jingħaqdu fi sħubija ma’ KKI u jieħdu vantaġġ sħiħ mill-appoġġ offrut mill-EIT. B’riżultat ta’ dan, għadd dejjem jiżdied ta’ SMEs jipparteċipaw kemm bħala sħab tal-KKI kif ukoll bħala benefiċjarji tas-sottogħotjiet tal-KKI u r-riċevituri ta’ servizzi ta’ ħolqien u aċċelerazzjoni tan-negozju.

60

Billi l-KKI għandhom l-għan li jsiru ekonomikament sostenibbli u jkunu jistgħu jużaw strumenti finanzjarji (pereżwmpju self mill-banek) u sorsi oħra ta’ dħul mill-finanzjament mill-EIT, dawn huma kapaċi jiżguraw li l-ħlasijiet lill-SMEs isiru f’waqthom, irrispettivament minn meta jasal il-finanzjament tal-EIT. L-EIT mhuwiex f’pożizzjoni li jimponi kundizzjonijiet tal-ħlas fuq il-KKI fir-rigward tar-relazzjonijiet kuntrattwali li huma għandhom mas-sħab minħabba li l-KKI huma awtonomi f’dan ir-rigward. Madankollu, billi l-ħlasijiet ta’ appoġġ għall-SMEs huma limitati fid-daqs meta mqabbla mal-programm kollu kemm hu, il-KKI għandhom il-possibbiltà li jżidu l-ħlasjiet bil-quddiem lill-SMEs permezz ta’ ġestjoni xierqa tal-fluss ta’ flus (it-tweġibiet tal-Kummissjoni u l-EIT għall-paragrafi 41 u 44 jagħtu aktar eżempji ta’ flessibilità tal-finanzjament tal-KKI).

61

L-EIT sistematikament jiġbor informazzjoni dwar l-istatus ta’ Sħab tal-KKI ġodda mal-adeżjoni tagħhom mal-KKI. Għalhekk, l-EIT għandu informazzjoni aġġornata dwar in-numru ta’ Sħab tal-KKI li huma SMEs.

Barra minn hekk, organizzazzjonijiet akbar huma fil-maġġoranza fl-ewwel snin tal-ħajja tal-KKI, peress li dawn għandhom il-kapaċità li jħejju aġenda solida u strateġika u proposta rebbieħa biex jintgħażlu bħala KKI. L-SMEs tipikament jingħaqdu mal-KKI fi stadju aktar tard meta l-preżenza tagħhom tista’ żżid il-valur għall-attivitajiet ta’ sħubijiet stabbiliti.

Pereżempju, KIC InnoEnergy kellha 25 SME bħala Sħab tal-KKI fil-perjodu 2010-2013. Madankollu, 55 u 50 SME ġdida ssieħbu ma’ KIC InnoEnergy fl-2014 u l- 2015, rispettivament, u b’hekk żdied in-numru ta’ Sħab tal-SME għall-130.

Ħafna SMEs jipparteċipaw fil-programm EIT-KKI, u huma r-riċevituri finali tal-għotja tal-EIT, permezz ta’ arranġamenti ta’ sottokuntrattar jew sottogħotjiet ma’ Sħab tal-KKI oħrajn bħal universitajiet, ċentri ta’ riċerka jew kumpaniji industrijali. Il-programmi ta’ aċċellerazzjoni u inkubazzjoni tal-KKI jimmiraw partikolarment l-SMEs li għadhom jibdew u l-EIT għandu indikatur ewlieni tal-prestazzjoni li jsegwi l-istabbiliment ta’ SMEs ġodda. In-numru dejjem jikber ta’ SMEs fis-sħubijiet tal-KKI kif ukoll permezz tal-għotjiet tal-EIT għandu jwassal għal sehem akbar ta’ għotjiet assorbiti mill-SMEs ukoll.

62

L-EIT qed jappoġġja b’mod attiv lill-SMEs. Jeżistu objettivi ċari għall-ħolqien ta’ start-ups u dan huwa wieħed mill-indikaturi ewlenin tal-prestazzjoni tal-EIT.

Ara t-tweġiba tal-Kummissjoni u l-EIT għall-paragrafu 57.

64

Il-promozzjoni ta’ sinerġiji u kumplimentaritajiet ma’ inizjattivi oħra tal-UE hija prijorità għall-EIT u għad-DĠ EAC. L-għan huwa inkorporat fl-Aġenda għall-Innovazzjoni Strateġika tal-EIT u fir-Regolament.

Is-sinerġiji u l-kumplementarjetajiet huma ffaċilitati minn DĠ EAC u l-EIT (pereżempju laqgħa annwali mas-servizzi tal-Kummissjoni, l-EIT u l-KKI, kif ukoll il-kriterji tal-għażla għal KKI ġodda) u huma mibnija fil-mudell tal-KKI, li elementi tiegħu jirriflettu l-objettivi u l-lezzjonijiet minn programmi oħra tal-UE (pereżempju l-Kunċett tat-Trijangolu tal-Għarfien jirrifletti aspetti ta’ Erasmus+ u d-Djalogu bejn l-Universitajiet u n-Negozji; il-kunċett taċ-Ċentru ta’ Kolokazzjoni jirrifletti l-Politika Reġjonali tal-UE; l-approċċ tal-isfidi tas-soċjetà huwa kondiviż fl-Orizzont 2020; il-mudell ta’ finanzjament tal-EIT jibni fuq il-lezzjonijiet meħuda minn programmi oħra). Hemm eżempji konkreti ta’ sinerġiji fl-oqsma tematiċi tal-KKI bħall-EIT Digital: Future Internet u Big Data PPPs, KIC InnoEnergy: SET Plan u Climate-KIC: il-kooperazzjoni ma’ DĠ CLIMA fit-tħejjija tal-Konferenza tan-Nazzjonijiet Uniti dwar it-Tibdil fil-Klima f’Pariġi f’Diċembru 2015.

L-EIT jkompli jrawwem sinerġiji fil-livell ta’ proġetti konkreti, aktar reċenti fil-kuntest tal-Fond Ewropew għall-Investimenti Strateġiċi (EFSI), mal-Kooperazzjoni Ewropea fix-Xjenza u t-Teknoloġija (COST) u l-Aġenzija Spazjali Ewropea (ESA).

69

L-EIT diġà talab biex iniedi l-proċess biex jilħaq l-awtonomija finanzjarja sħiħa. Dan il-proċess huwa mistenni li jitlesta qabel tmiem l-2016.

71

Minbarra li jiżgura l-konformità mar-regoli, l-EIT qed jippremja dejjem iżjed il-prestazzjoni u jinċentiva l-impatt. Pereżempju, l-prestazzjoni fqira se jkollha effett dejjem iktar negattiv fuq il-bilanċ tal-baġit tal-KKI. Bħala parti mill-prinċipji għas-sostenibbiltà finanzjarja tal-KKI, il-baġit tal-EIT tal-KKI se jkollu sehem akbar ta’ finanzjament kompetittiv. Kif dan is-sehem — li jippremja l-prestazzjoni — jiżdied biż-żmien, KKI bi prestazzjoni fqira se jkollha inċentiv finanzjarju dejjem aktar b’saħħtu biex titjieb.

72

L-EIT saħħaħ, fl-2015, l-impatt dirett tal-prestazzjoni baxxa fuq l-ammonti li jitħallsu — partijiet mit-talba ta’ nfiq tal-KKI mhux se jiġu aċċettati mill-EIT meta l-implimentazzjoni tal-attività ma kinitx biżżejjed. Jekk jogħġbok, ara t-tweġibiet tal-Kummissjoni u l-EIT għall-paragrafu VII tas-Sommarju Eżekuttiv.

Wara l-intervent tal-Qorti tal-Ġustizzja, l-EIT kompla jsaħħaħ il-verifika tiegħu tal-ispejjeż fir-rapporti annwali tal-verifika. L-EIT qed jippremja l-prestazzjoni filwaqt li fl-istess ħin jiżgura livell għoli ta’ assigurazzjoni għall-eliġibilità tal-ispejjeż imġarrba.

74

L-EIT u l-Kummissjoni jqisu l-limitu skont l-Artikolu 34 tar-Regoli tal-Orizzont 2020 għall-Parteċipazzjoni bħala xieraq għall-għotjiet tal-EIT imħallsa lill-KKI. Aħna nikkunsidraw xieraq li jintalab ċertifikat ta’ verifika minn benefiċjarju ta’ fondi tal-UE/EIT li jitlob għotja annwali ogħla minn EUR 325 000. Fi kwalunkwe każ, l-EIT jkun jeħtieġ deroga speċifika mill-Artikolu 34 tar-Regoli tal-Orizzont 2020 għall-Parteċipazzjoni sabiex juża limitu differenti jew ogħla minn EUR 325 000 għal għotjiet mitluba minn parteċipanti.

Ara wkoll it-tweġibiet tal-Kummissjoni u l-EIT għall-paragrafi 79 u 80.

76

Huwa importanti li wieħed jinnota li “r-rapporti finanzjarji” m’għadhomx speċifiċi għall-EIT, billi r-rapporti talispejjeż ġew kompletament allinjati mal-mudelli tal-Orizzont 2020 u jibdew mill-Ftehimiet ta’ Għotja 2016.

79 It-tieni inċiż

Din ir-Rakkomandazzjoni tkun titlob deroga speċifika mir-Regoli tal-Orizzont 2020 għall-Parteċipazzjoni u mir-Regolament Finanzjarju³.

79 It-tielet inċiż

Din ir-Rakkomandazzjoni tmur lil hinn mill-kontroll tal-EIT, peress li tkun teħtieġ deroga speċifika mir-Regoli tal-Orizzont 2020 għall-Parteċipazzjoni u mir-Regolament Finanzjarju⁴.

81

L-esternalizzazzjoni tal-valutazzjoni teknika tal-proġetti hija prattika komuni fil-programmi ta’ R&Ż. Dan jiġri partikolarment fil-każ ta’ proġetti kumplessi ħafna li jkopru u jintegraw diversi oqsma ta’ attività bħall-edukazzjoni, l-innovazzjoni u n-negozju.

83

Huwa importanti li wieħed jinnota li l-EIT tejjeb it-tendenza ta’ ċaqliq tal-persunal mill-2013. Il-koeffiċjent tal-pajjiż baxx għall-Ungerija (bħalissa 69 %) huwa fattur sinifikanti li jikkontribwixxi fiċ-ċaqliq tal-persunal. Madankollu, dan huwa lil hinn mill-kontroll tal-EIT.

84

Sadanittant, sar titjib sinifikanti fil-kapaċità tal-ġestjoni tal-EIT. Il-post vakanti ta’ Kap tal-Unità mtela u l-għażla tal-Kap ta’ Unità l-ieħor għadha għaddejja. Barra minn hekk, l-għażla tad-Direttur tal-EIT għadha għaddejja wkoll.

86

Minħabba l-enfasi tal-EIT fuq l-eċċellenza, huwa naturali li pajjiżi b’kapaċità ta’ innovazzjoni ogħla huma ħafna aktar rappreżentati fil-KKI. Filwaqt li hija mira ċara għall-EIT li jsaħħaħ il-kapaċitajiet eżistenti u ċ-ċentri ta’ eċċellenza fl-Ewropa, l-EIT jiżgura wkoll li jagħti benefiċċji lill-oqsma tal-Unjoni li mhumiex qed jipparteċipaw direttament fil-KKI permezz tal-Iskema ta’ Innovazzjoni Reġjonali tal-EIT (EIT RIS).

Kaxxa 11 — Tħassib dwar il-konċentrazzjoni tal-appoġġ finanzjarju tal-EIT u n-nuqqas ta’ trasparenza

Hemm bilanċ raġonevoli bejn it-tliet naħat tat-triangolu tal-għarfien kemm fid-distribuzzjoni tas-sħab kif ukoll fil-finanzjament. Jeżistu proċeduri ċari għall-għażla ta’ proġetti mill-KKI, li jiżguraw il-kontroll tal-kwalità u t-trasparenza.

89

L-evidenza tar-riżultati tal-EIT qed tibda titfaċċa. L-EIT pproduċa ’l fuq minn 1 000 gradwat intraprenditorjali, għadd kbir ta’ start ups, sensiela ta’ stejjer ta’ suċċess u netwerk pan-Ewropew b’saħħtu ta’ Ċentri ta’ Kolokazzjoni u aċċeleraturi tan-negozju u ppromwova kultura intraprenditorjali.

92

Ir-rieżami tal-ħolqien tan-negozju li ntemm f’Novembru 2015 jipprovdi evidenza qawwija tal-valur miżjud ipprovdut mill-programmi aċċeleraturi tal-EIT/KKI u jeżistu term sheets għal proġetti apoġġati li juru r-riżultati sinifikanti tal-appoġġ tal-EIT għall-ħolqien ta’ negozju.

93

L-indikaturi ewlenin tal-prestazzjoni juru li ġew ipprovduti riżultati sinifikanti, li ħafna minnhom s’issa ġew tradotti f’riżultati tanġibbli (ara l-eżempji msemmija fil-paragrafu 90).

94

Ta’ min jenfasizza li studenti li mhumiex Ewropej jintegraw ukoll f’kumpaniji Ewropej jew biex jibdew il-proġetti tagħhom wara li jispiċċaw l-istudji tagħhom, u b’hekk jinħoloq impatt u valur miżjud għas-soċjetà tagħna. Il-KKI tal-EIT ħolqu ambjent fejn id-differenza bejn l-akkademja u n-negozju naqset, u għalhekk tali studenti diġà għandhom triq iktar ċara biex jaħdmu għal sieħeb tan-negozju ta’ KKI wara l-istudji tagħhom u b’hekk jibqgħu fl-Ewropa.

98

F’konformità mal-Artikolu 6(2)(e) tar-Regolament tat-twaqqif tal-EIT, l-ewwel tliet KKI stabbilixxew strateġiji għas-sostenibbiltà finanzjarja. Sommarju ta’ dawn l-istrateġiji ġie ppreżentat fil-Pjanijiet tan-Negozju tal-KKI sa mill-2014. Għall-Pjan tan-Negozju 2016, espert tal-EIT iffoka speċifikament fuq kwistjonijiet ta’ sostenibilità finanzjarja u vvaluta l-pjanijiet għal kull KKI.

103

Il-Ftehimiet ta’ Sħubija Qafas il-ġodda se jiġu ffirmati fil-bidu tal-2016.

Konklużjonijiet u rakkomandazzjonijiet

Rakkomandazzjoni 1

Il-Kummissjoni u l-EIT jaċċettaw ir-rakkomandazzjoni.

Kwalunkwe proposta għal emendi għal regolamenti ġuridiċi se jkollha titħejja skont il-prinċipji ta’ Regolamentzzjoni Aħjar, b’mod partikolari l-prinċipju biex “l-ewwel tevalwa”. Il-bażi ġuridika tal-EIT tirrikjedi lill-Kummissjoni biex tevalwa l-EIT sal-aħħar tal-2017 u diġà qed tiġi mħejjija evalwazzjoni bil-parteċipazzjoni tas-servizzi rilevanti kollha tal-Kummissjoni.

L-evalwazzjoni se tqis ukoll l-opinjoni kritika tal-verifika u l-evalwaturi indipendenti se jkollhom aċċess għal din il-verifika. Kwalunkwe passi futuri se jiġu deċiżi fuq il-bażi tar-riżultati tal-evalwazzjoni, f’konformità mal-prinċipji ta’ Regolamentazzjoni Aħjar.

Il-Kummissjoni se tieħu pożizzjoni dwar il-bidla tal-bażi ġuridika tal-EIT fuq il-bażi tas-sejbiet tal-evalwazzjoni esperta indipendenti u fuq ir-riżultat ta’ din il-verifika.

107

Ara t-tweġibiet tal-Kummissjoni u l-EIT għall-paragrafi 40 sa 49 u 60, li jiġbru fil-qosor il-pożizzjoni tagħhom dwar dawn il-kwistjonijiet.

Rakkomandazzjoni 2 (a)

Il-Kummissjoni u l-EIT jaċċettaw parzjalment ir-rakkomandazzjoni u se jesploraw sa liema punt huwa possibbli li tiġi estiża l-pluriennalità.

Rakkomandazzjoni 2 (b)

Il-Kummissjoni u l-EIT jaċċettaw ir-rakkomandazzjoni.

Għal (a): rieżami sħiħ sar-rebbiegħa tal-2017, u l-implimentazzjoni (skont dak ir-rieżami) sal-2018.

108

Ara t-tweġibiet tal-Kummissjoni u l-EIT għal dawn il-paragrafi, li jiġbru fil-qosor il-pożizzjoni tagħhom dwar dawn il-kwistjonijiet.

Rakkomandazzjoni 3

L-EIT u l-Kummissjoni jaċċettaw din ir-rakkomandazzjoni.

109

Ara t-tweġibiet tal-Kummissjoni u l-EIT għal dawn il-paragrafi, li jiġbru fil-qosor il-pożizzjoni tagħhom dwar dawn il-kwistjonijiet.

Rakkomandazzjoni 4

Il-Kummissjoni u l-EIT jaċċettaw ir-rakkomandazzjoni.

L-EIT se jkompli jiżviluppa l-iffokar fuq l-impatt kif diġà għamel matul l-2015.

1L-Istrateġija ta’ Innovazzjoni tal-OECD tal-2015, paġna 15. http://www.oecd.org/sti/OECD-Innovation-Strategy-2015-CMIN2015-7.pdf: “Ambitu lil hinn mix-xjenza u t-teknoloġija, li jinvolvu investimenti f’firxa wiesgħa ta’ assi bbażati fuq l-għarfien li jestendu lil hinn mir-R&Ż. Innovazzjonijiet soċjali u organizzattivi, li jinkludu mudelli ta’ negozju ġodda, huma dejjem aktar importanti biex jikkumplementaw l-innovazzjoni teknoloġika.”

L-Istrateġija ta’ Innovazzjoni tal-OECD tal-2010, paġna 20. http://www.oecdbookshop.org/browse.asp?pid=title-detail&lang=en&ds=&ISB=9789264084704: “Huwa ċar li l-innovazzjoni, definita b’dan il-mod, hija kunċett ħafna usa’ mir-R&Ż u hija influwenzata minn firxa wiesgħa ta’ fatturi, li wħud minnhom jistgħu jiġu affettwati mill-politika. L-innovazzjoni tista’ sseħħ fi kwalunkwe settur tal-ekonomija, inklużi servizzi governattivi bħas-saħħa jew l-edukazzjoni.”

Ir-referenza għal Orizzont 2020: https://ec.europa.eu/research/participants/portal/desktop/en/support/reference_terms.html

2Opinjoni Nru 4/2015 li tikkonċerna l-Proposta għal Regolament tal-Parlament Ewropew u tal-Kunsill dwar il-Fond Ewropew għall-Investimenti Strateġiċi u li jemenda r-Regolamenti (UE) Nru 1291/2013 u (UE) Nru 1316/2013

3https://myintracomm.ec.europa.eu/budgweb/EN/leg/finreg/Pages/leg-020-08_finreg2012.aspx#fr135

4https://myintracomm.ec.europa.eu/budgweb/EN/leg/finreg/Pages/leg-020-08_finreg2012.aspx#fr135

QJ-AB-16-003-MT-C    ISBN 978-92-872-4256-3

L-Istitut Ewropew tal-Innovazzjoni u t-Teknoloġija (EIT) għandu l-objettiv ambizzjuż li jsaħħaħ ir-rabtiet bejn l-edukazzjoni, ix-xjenza u n-negozju, u għaldaqstant ikun motivatur tal-innovazzjoni fl-UE. Aħna nikkonkludu li, minkejja ġustifikazzjoni valida, il-qafas operazzjonali kumpless tal-EIT u l-problemi ta’ ġestjoni tiegħu kienu ta’ impediment għall-effettività kumplessiva tiegħu. Aħna identifikajna bosta dgħufijiet fil-mudell ta’ finanzjament tal-EIT, fl-arranġamenti ta’ rappurtar bejn l-EIT u l-Komunitajiet ta’ Konoxxenza u Innovazzjoni, u fl-istabbiltà finanzjarja ta’ dawn tal-aħħar. Seba’ snin wara li nbeda, l-EIT għadu mhuwiex kompletament indipendenti, operazjonalment, mill-Kummissjoni Ewropea. Dan fixkel it-teħid ta’ deċiżjonijiet tiegħu. Aħna nikkonkludu li jekk l-EIT irid isir l-istitut innovattiv li jwassal għal skoperti ġodda, kif kien oriġinarjament ikkonċepit li jkun, ikunu jinħtieġu aġġustamenti leġiżlattivi u operazzjonali sinifikant ibiex il-potenzjal tal-innovazzjoni tal-UE jitrawwem aħjar.